text:
ཧོར་བཙུན་བསྟན་འཛིན་བློ་གྲོས་རྒྱ་མཚོའི་འཁྲུངས་ཡུལ་ནི་མདོ་སྨད་ཨ་མདོའི་ས་ཁུལ་ཤར་ཁོག་གམ་དབུས་གཙང་དུ་ཟུང་ཆུར་འབོད་པ་དེ་ཡིན། ས་ཁུལ་དེའི་གྲོང་ཚོ་སྐྱང་ཚང་སྡེ་བར་ཁྱིམ་མིང་ཧོར་བ་ཚང་ཞེས་པའི་ཡབ་འབྲུག་སྐྱོབ་དང་ཡུམ་ཨ་ཉོག་ཀྱི་སྲས་སུ་སྤྱི་ལོ་༡༨༨༩ལོར་བལྟམས། ཁོང་གི་མིང་ལ་སྐལ་བཟང་ཡག་ཞེས་བཏགས། དེ་ཡང་ཟུང་ཆུ་ཞེས་པའི་ཡུལ་དེ་སྔོན་གྱི་ཡིག་རྙིང་ཁག་ཏུ་ཟོང་ཆུར་འབོད་པ་རྒྱ་བོད་གཉིས་ཀྱི་ཤེས་རིག་དང་ཚོང་འབྲེལ་གྱི་ས་མཚམས་གནད་འགག་ཅིག་ཡིན། སྤྱི་ལོ་༡༩༥༩ལོའི་སྔོན་དུ་དབུས་གཙང་དུ་གྲྭ་ས་འབྲས་སྤུངས་དང་དགའ་ལྡན་གཉིས་སུ་ཟུང་ཆུ་ཁམས་ཚན་ཞེས་པ་ཡོད་པ་དང་རྒྱལ་དབང་ལྔ་བའི་(༡༦༡༧-༡༦༨༥)རང་རྣམ་དུ་ཀཱུ་ལའི་གོས་བཟང་དུ་ཟུང་ཆུས་མཚོན་པའི་མདོ་སྟོད་མདོ་སྨད་ཅེས་པའང་འབྱུང་། ཟུང་ཆུའི་ས་ཁུལ་དུ་བན་དེའི་དགོན་ཆུང་ངུ་གསུམ་ལས་ཆེར་མེད་ཀྱང་ཟུང་ཆུ་ནས་དབུས་གཙང་དུ་གྲྭ་སར་ཕྱིན་ཚེ་ཟུང་ཆུ་ཁམས་ཚན་དུ་ཞུགས་དགོས་པ་ཡང་རང་གི་མྱོང་ཚོར་ཡིན། ཤར་ཁོག་རང་དུ་ཟིང་ཆུར་བྲིས་པ་ཡང་ཡོད། ཧོར་བཙུན་གྱི་རང་ལོ་བཅུ་གསུམ་ནས་བཟུང་རང་གིས་རང་ལ་ཡི་གེ་འབྲི་བའི་སློབ་བྱ་བྱས། དགུང་ལོ་བཅུ་བཞིའི་ཐོག་ཡི་གེ་འབྲི་བ་ཤིན་ཏུ་མཁས་པར་གྱུར་ཏེ་ཁོང་གི་ཕྱག་བྲིས་ཡིག་གཟུགས་ཀྱང་གཞན་དང་ཆེས་མི་འདྲ་བ་མཐོང་མ་ཐག་ངོས་འཛིན་ནུས་པ་ཞིག་བྱུང་། དེ་བཞིན་འདི་སྐབས་སུ་ཕན་ཚུན་འགྲོ་བསྐྱོད་སྐབས་སྣག་བུམ་ཞིག་ཉིན་ལྟར་རྐེད་ལ་འདོགས་ཏེ་སྣག་སྨྱུག་དང་གཏན་ནས་འབྲལ་མི་ཤེས་པ་ལྟ་བུར་གྱུར།དགུང་ལོ་བཅུ་དྲུག་ཐོག་ལྷ་འབྲི་བའི་བློ་སྦྱོང་བྱས་ཏེ་ཙ་ཀ་ལི་དང་དཔེ་ཆའི་དབུ་ལྷ་ལྟ་བུ་ཚོན་སྐུ་རྣམ་གྲངས་མང་དུ་གནང་། དགུང་ལོ་བཅོ་བརྒྱད་སྤྱི་ལོ་༡༩༠༦ལོར་རང་ཡུལ་ཤར་ཁོག་བཞག་སྟེ་དབུས་གཙང་དུ་ཞབས་ཐོག་ཏུ་ཕེབས། དེ་ཡང་དམུ་དགེ། རྟའུ་ཉ་མཚོ། ཧོར་བྲག་མགོ། དཀར་མཛེས། རྫ་དར་རྒྱས་དགོན་དང་ཁྱུང་པོའི་ཡུལ་རྣམས་སུ་གནས་སྐོར་དང་འབྲེལ་ཏེ་གྲུབ་མཐའ་རིས་མེད་ཀྱི་བླ་མ་ཁྱད་པར་ཅན་དང་འབྲེལ་གཏུགས་ཀྱིས་དབང་ལུང་དང་བྱིན་རླབས་ཞུས། དེ་ནས་ཀོང་པོར་ཕེབས། ཀོང་པོ་ནི་ལོ་རྒྱུས་དང་ཆོས་ལུགས་ཐོག་ནས་བོན་དང་ཆེས་འབྲེལ་བར་བརྟེན་ཀོང་པོ་སྟག་རྩེ་རི་ཁྲོད་དགོན་པར་བཞུགས་ཏེ་ཀོང་པོའི་གནས་རྣམས་ལ་ཞིབ་ཏུ་མཇལ་བ་དང་སྟོན་པ་གཤེན་རབ་མི་བོས་བྱིན་གྱིས་རླབས་པར་གྲགས་པའི་གནས་མཆོག་བོན་རི་ལ་བསྐོར་བ་ཡང་གནང་། དེའི་རྗེས་སུ་ལྷ་ས་དང་དེའི་ཉེར་སྐོར་དུ་ཡོད་པའི་གདན་ས་གྲགས་ཅན་སེ་འབྲས་དགའ་གསུམ་ལ་གནས་མཇལ་ཞིབ་ཆའི་ཐོག་ནས་གནང་། དགུང་ལོ་ཉི་ཤུ་སྤྱི་ལོ་༡༩༠༨ལོར་བོན་གྱི་གྲྭ་ས་ར་ལག་གཡུང་དྲུང་གླིང་དུ་ཕེབས་ནས་དེའི་སྒྲིག་འཚོགས་སུ་ཞུགས། དེར་རབ་ཏུ་བྱུང་ནས་ཚུལ་མིང་བསྟན་འཛིན་བློ་གྲོས་ཞེས་པ་བསྩལ། དེ་སྐབས་སུ་དགེ་བའི་བཤེས་གཉེན་ཆེན་པོ་མཁས་པའི་དབང་པོ་མཁས་གྲུབ་ལུང་རྟོགས་རྒྱ་མཚོ་མཆོག་(༡༨༧༩-༡༩༡༦)གདན་སའི་བོན་སློབ་ཀྱི་ཁུར་བཞེས་ཡོད་པ་དང་བསྟུན་ཏེ་བཤད་སྒྲུབ་ཀྱི་སློབ་གཉེར་ལ་ཞུགས་ནས་བོན་སློབ་དེའི་མདུན་དུ་བོན་གྱི་བཀའ་ པོ་ཏི་ལྔའི་གཞུང་ཆེན་མོ་རྣམས་ཀྱི་འཆད་ཉན་གྱི་རྩོད་གྲྭར་ཞུགས་པ་མ་ཟད་སྤྱིའི་རིག་གནས་ཆེན་པོ་ལྔའི་སློབ་སྦྱོང་ཡང་མཐའ་ཕྱིན་པར་མཛད། འདིའི་སྐབས་སུ་རང་གི་བཤེས་གཉེན་གྱི་མདུན་དུ་འཆད་ཉན་དང་འབྲེལ་བར་རྫོགས་ཆེན་ཨ་ཁྲིད་ཀྱི་སྔོན་འགྲོ་དང་དངོས་གཞི་ཞུས་ཏེ་སྒོམ་གྱི་ཉམས་ལེན་ཡང་མཛད། དགུང་ལོ་ཉེར་དྲུག་སྤྱི་ལོ་༡༩༡༤ལོར་གྲྭ་ས་ཆེན་པོ་འབྲས་སྤུངས་སུ་བན་དེའི་མཚན་ཉིད་ཀྱི་སློབ་གཉེར་བྱེད་པར་ཐུགས་འདོད་ཡོད་ཀྱང་དེ་སྐབས་རྒྱ་བོད་གཉིས་ཀྱི་གནས་ཚུལ་མ་བདེ་སྟབས་ཐུགས་འདོད་དེ་ཉིད་བཤོལ་ཏེ་བོད་ཀྱི་ནུབ་ཕྱོགས་ལ་གནས་མཇལ་དུ་ཕེབས། སྟོད་ཀྱི་ཏི་སེ་གངས་དང་དེའི་ཉེར་མཚམས་སུ་ཡོད་པའི་བོན་གྱི་གནས་ཆེན་དབལ་བོན་སྟག་ལ་མེ་འབར་གྱི་སྒྲུབ་གནས་དབལ་གྱི་བྲག་ཕུག་རོང་ཆེན། སྒྲ་བླའི་རྒྱལ་མོའི་གནས་རི་སྟག་རི་ཁྲ་བོ། མཚོ་མུ་ལེ་ཧད། མ་པང་གཡུ་མཚོ། སྤོས་རི་ངད་ལྡན།དྲི་བདའ་སྤོས་རི། བླ་ཆེན་པོ་དྲན་པ་ནམ་མཁའི་འཁྲུངས་ཡུལ་ཞང་ཞུང་ཁྱུང་ལུང་དངུལ་མཁར་དང་བཅས་པར་ཞིབ་ཏུ་མཇལ། ཡང་བསྐྱར་རང་དགོན་གཡུང་དྲུང་གླིང་དུ་ཕེབས་ནས་སློབ་གཉེར་གྱི་འཕྲོ་བསྐྱངས།དགུང་ལོ་ཉེར་བརྒྱད་སྤྱི་ལོ་༡༩༡༦ལོར་རང་གི་དགེ་བའི་བཤེས་གཉེན་མཁས་གྲུབ་ལུང་རྟོགས་རྒྱ་མཚོའི་མདུན་དུ་སྙན་ངག་རྒྱན་གསུམ་དང་དབྱངས་ཅན་སྒྲ་མདོ་གཞིར་བཟུང་སྟེ་སྒྲའི་སློབ་གཉེར་གནང་། སློབ་གཉེར་འདི་དག་མཐར་ཕྱིན་ཚེ་རང་གི་བཤེས་གཉེན་གྱིས་སྨྲ་དབང་ཀུན་དགའ་རང་གྲོལ་ཞེས་པའི་མཚན་གནང་།
སློབ་གཉེར་འདི་དག་གི་སྐབས་སུ་སྔོན་གནས་ཁྱད་པར་ཅན་གཞན་དག་ཚོར་མཇལ་བ་མཛད་པ་ནི། དབུས་སུ་ཡོད་པའི་དཔལ་ཆེན་ཆུ་བོའི་རི། རྩེ་ཐང་མགོན་པོའི་རི། བསམ་ཡས་ཧས་པོའི་རི་བཅས་ལ་མཇལ། དེ་དག་གི་རྗེས་སུ་གཙང་དུ་ཕེབས་ནས་བོན་གྱི་གྲྭ་ས་ཡར་བཞིར་གྲགས་པ་བྲུ་ཚང་། ཞུ་ཚང་། སྤ་ཚང་དང་རྨེའུ་ཚང་རྣམས། ཀྱི་གདན་སར་གནས་མཇལ་དང་གཤེན་དར་སྡིང་དང་གཏེར་སྟོན་གཤེན་ཆེན་ཀླུ་དགའི་གཏེར་གནས་འབྲི་མཚམས་མཐའ་དཀར་མཇལ་ནས་མར་ཕེབས་པའི་ལམ་ཞོལ་དུ་བན་དེའི་དགོན་ཆེན་རྟག་བརྟན་ཕུན་ཚོགས་གླིང་དང་བཀྲ་ཤིས་ལྷུན་པོར་ཕེབས། དེ་བཞིན་སྤྲུལ་སྐུ་གུ་རུ་རྣོན་རྩེའི་གདན་ས་རྟ་ནག་དུང་ཕོར་དང་བོན་གྱི་གྲྭ་ས་གཡས་རུ་ཁར་སྣ་དང་མཉམ་མེད་རྒྱལ་བའི་གདན་ས་བཀྲ་ཤིས་སྨན་རིར་ཕེབས་ནས་མཁན་ཆེན་སྐུ་མདུན་རྒྱལ་བ་བློ་གྲོས་ལ་མཇལ་ཏེ་དབང་ལུང་གི་སྐལ་པ་ཐོབ། གྲྭ་ས་གཡུང་གླིང་དུ་ལོ་རེ་ལ་མཚན་ཉིད་པ་གཉིས་རེས་དགེ་བཤེས་ཀྱི་མཚན་བཏགས་ལེན་པའི་སྲོལ་ཡོད་པ་ལྟར་དགུང་ལོ་སུམ་ཅུ་སྤྱི་ལོ་༡༩༡༨ལོར་རང་གི་སློབ་གཉེར་གྱི་མཆེད་གྲོགས་དམ་པ་མཁས་པའི་ཁྱུ་མཆོག་སྒང་རི་བ་ཚུལ་ཁྲིམས་རྒྱལ་མཚན་མཆོག་དང་ལྷན་དུ་བཀའ་རབ་འབྱམས་པ་དགེ་བའི་བཤེས་གཉེན་གྱི་མཚན་བཏགས་བཞེས་ཏེ་ཁོང་རྣམ་ གཉིས་ཀྱིས་མ་འོངས་པར་ཁོང་གཉིས་ཀྱི་ཤེས་ཡོན་དེ་བསྟན་པའི་གསོས་སུ་འགྱུར་པར་ཐུགས་སྨོན་རྒྱ་ཆེན་པོར་གནང་།དགུང་ལོ་སོ་གཉིས་སྤྱི་ལོ་༡༩༢༠ལོར་གཡུང་གླིང་མཁན་ཆེན་ཤེས་རབ་བློ་ལྡན་མཆོག་(༡༨༨༢ལོར་འཁྲུངས་)ཨ་མདོའི་ཡུལ་དུ་གདུལ་བྱར་ཆིབས་བསྒྱུར་སྐྱོང་བའི་འཆར་གཞི་ཡོད་ཐོག་མཁན་རིན་པོ་ཆེས་ཧོར་བཙུན་དམ་པར་དབུ་མཛད་ཀྱི་འགན་ཁུར་བཞེས་ནས་ཁོང་དང་ཁོང་གི་གྲྭ་འཁོར་དང་མཉམ་དུ་ཕེབས་དགོས་པའི་བཀའ་གནང་བ་ལྟར་རང་ཡུལ་ཨ་མདོའི་ཡུལ་དུ་ཆིབས་ཁ་བསྒྱུར། ཧོར་བཙུན་དམ་པ་ཉིད་གྲྭ་ས་གཡུང་གླིང་དུ་ལོ་ཁྱོན་སྡོམ་བཅུ་གསུམ་ཙམ་བཞུགས། ཨ་མདོའི་ཁུལ་དུ་མཁན་རིན་པོ་ཆེར་བསྟན་པའི་ཆེད་དུ་ཞབས་ཞུ་རྒྱ་ཆེར་མཛད། མི་རིང་བར་མཁན་རིན་པོ་ཆེ་ཉིད་ཡར་གདན་ས་གཡུང་གླིང་དུ་ཕེབས་མཛད་སྐབས་ཧོར་བཙུན་དམ་པ་ལ་རང་ཡུལ་དུ་བཞུགས་ན་བསྟན་པ་ལ་ཕན་པ་ཆེན་པོ་ཡོང་བའི་ལུང་བསྟན་གནང་བ་དང་དེ་བཞིན་ཨ་སྔགས་གྲུབ་ཆེན་བསྟན་པ་ཚུལ་ཁྲིམས་(༡༨༤༧-༡༩༣༢ )ཀྱིས་ཧོར་བཙུན་ཉིད་རང་ཡུལ་དུ་བཞུགས་ནས་འཆད་ཉན་སྤེལ་དགོས་པའི་གསུང་མནན་ཕེབས་པར་བརྟེན་བླ་མ་དམ་པ་གཉིས་ཀྱི་བཀའ་ཟབ་མོ་བཟློག་མ་ནུས་པར་རང་ཡུལ་དུ་གནས་སྐབས་ཙམ་ལ་བཞུགས་རྒྱུའི་འདུན་པ་བཏང་། དགུང་ལོ་ཞེ་ལྔ་སྤྱི་ལོ་༡༩༣༣ལོར་འཕན་ཆུ་མདའ་ཆེན་དགོན་པས་གདན་འདྲེན་ཞུས་པ་ལྟར་དེར་ཕེབས། འདི་སྐབས་སུ་མཐེ་བོ་བྲག་དཀར་བྱ་རྒོད་དུ་ཡང་གནས་མཇལ་དུ་ཕེབས་ཏེ་དེར་རྗེས་མར་བཞུགས་རྒྱུའི་གྲབས་མཛད། གནས་ཆེན་དེར་རི་ཁྲོད་བྱ་བཏང་བ་ཞིག་བྱེད་དགོས་པའི་འདུན་པ་སྔ་མོ་ནས་ཡོད་པར་མ་ཟད་རང་གི་མ་ཡུམ་ཚེ་ལས་འདས་སྐབས་སུ་བྲག་དཀར་བྱ་རྒོད་ཀྱི་རི་ཁྲོད་དེར་སྡོད་རྒྱུའི་དམ་བཅའ་ཡང་གནང་། མཐེ་བོ་ནི་བན་བོན་གཉིས་ཀྱིས་དུས་རྟག་ཏུ་སོ་སོའི་གདུལ་ཞིང་དུ་བསྒྱུར་བའི་འགྲན་རྩོད་ཀྱི་ཡུལ་ཡིན། གནས་ཚུལ་འདི་ལ་བརྟེན་ནས་ཧོར་བཙུན་དམ་པས་ཡུལ་དེར་བོན་སྤེལ་བ་ལ་འདུན་པ་ཆེས་ཆེར་ཡོད་པ་དང་ལྷག་པར་དུ་གནས་ཆེན་བྲག་དཀར་བྱ་རྒོད་ནི་གསང་བ་སྔགས་ཀྱི་སྒྲུབ་གནས་སུ་བསྔགས་པར་བརྟེན་དེར་ཉམས་ལེན་མཛད་པར་ཐུགས་ཤིན་ཏུ་སྨོན། འདུན་པ་དེ་ལྟར་ཡོད་ཐོག་རང་ཡུལ་སྐྱང་ཚང་དགོན་པ་ཕུན་ཚོགས་དར་རྒྱས་གླིང་གི་བླ་གྲྭ་རྣམས་ནང་ཁུལ་དུ་དོན་གནད་ཆུང་ངུའི་སྐོར་རྩོད་རྙོག་འདྲ་མིན་སྣ་ཚོགས་བྱུང་བར་ཧོར་བཙུན་ཉིད་ཐུགས་བསུན་པ་མ་ཟད་དགོན་ཁག་སོ་སོའི་བར་བོན་རྙིང་པ་དང་གསར་མའི་རྩོད་པ་ཆེས་ཆེར་བྱུང་བ་ལ་ཡང་ཐུགས་མ་མཉེས་ཏེ་རང་ཡུལ་བསྐྱུར་བ་ལ་ཐུགས་འདུན་ཆེན་པོ་བྱུང་བར་མངོན། དེར་བརྟེན་དེ་སྔར་རང་གི་གྲྭ་སའི་མཆེད་གྲོགས་མཁས་མཆོག་སྒང་རི་བ་ཚུལ་ཁྲིམས་རྒྱལ་མཚན་གྱིས་བོན་གྱི་གྲྭ་ས་གཡུང་གླིང་གི་སྲོལ་རྒྱུན་བོན་རྙིང་པའི་བརྒྱུད་འཛིན་གྱི་ལ་རྒྱ་ཁྱེར་ཏེ་ཤར་རྫའི་གྲུབ་དབང་བཀྲ་ཤིས་རྒྱལ་མཚན་(༡༨༥༩-༡༩༣༥)གྱི་གསུང་རྩོམ་རྣམས་སུ་བོན་གསར་མའི་ལྟ་བའི་ཤན་ཡོད་ཚུལ་གྱི་དགག་པ་གནང་། དེར་བརྟེན་ཧོར་བཙུན་དམ་པ་ཡང་གྲྭ་སའི་དགེ་བཤེས་སུ་སོང་བར་བརྟེན་དེའི་ཕྱོགས་བཟུང་སྟེ་གྲུབ་དབང་ཤར་རྫ་བ་ལ་བསྟེན་མྱོང་བའི་རིན་སྤུངས་དགོན་པའི་སྤྲུལ་སྐུ་ཤེས་རབ་རྣམ་རྒྱལ་སོགས་ལ་དགག་ཡིག་གནང་ཡོད་པར་གྲགས། འོན་ཀྱང་མི་རིང་བ་རྩོད་པ་དེ་ལ་ཐུགས་དོགས་བཟོས་ཏེ་ཤར་རྫའི་གསུང་རྩོམ་ལ་དཔྱད་པ་འཇུག་པའི་མགོ་བཙུགས། རྗེས་སུ་གསུང་རྩོམ་དེ་རྣམས་བོན་རང་གི་གྲུབ་མཐའི་རྗེས་འཛིན་བྲུ་ཞུ་སྤ་རྨེའུ་ལས་བྱོན་པའི་ མཁས་གྲུབ་ཚད་ལྡན་རྣམས་ཀྱི་དགོངས་པ་དང་མཉམ་མེད་བླ་མའི་བསྟན་པའི་གསལ་བྱེད་ཁོ་ན་ཡིན་པར་ཐུགས་ཡིད་ཆེས་ནས་གསུང་རྩོམ་དེ་རྣམས་ཧོར་བཙུན་རང་གི་ཉམས་ལེན་དང་འཆད་ཉན་གྱི་གཞི་རྩ་ལྟ་བུར་གྱུར། སྐྱང་ཚང་དགོན་པའི་རྩོད་རྙོག་དང་བོན་གསར་རྙིང་གི་རྩོད་པའི་རྐྱེན་གྱིས་རང་ཡུལ་ལྷིང་གིས་བསྐྱུར་ཏེ་གནས་ཆེན་བྲག་དཀར་བྱ་རྒོད་དུ་ཕེབས། དེར་ལོ་བཅུ་བཞིའི་རིང་ལ་ཡི་དམ་ཕུར་བའི་བསྙེན་སྒྲུབ་མཛད་པ་དང་། མཐེ་བོ་མི་མང་ལ་བོན་སྤེལ་ནས་དགེ་སྦྱོར་སྡིག་སྤོང་གི་བསླབ་བྱ་རྒྱ་ཆེར་གནང་། ཕྱིས་སུ་གནས་ཆེན་དེའི་ དཀར་ཆག་ཞིག་ཀྱང་བརྩམས། འདི་སྐབས་ཙམ་ནས་བཟུང་ཧོར་བཙུན་ཉིད་ཨ་མདོའི་ས་ཁུལ་རྔ་ཁོགའཕན་ཆུ། མཐེ་བོ་དང་ཤར་ཁོག་རྣམས་སུ་ཧོར་བ་དྲུང་རམས་པ་ཞེས་པའི་ གྲགས་ཅན་གྱི་མི་སྣ་ཞིག་ཏུ་གྱུར། དགུང་ལོ་ང་གཅིག་སྤྱི་ལོ་༡༩༣༩ལོར་མདའ་ཆེན་ཁ་མའི་སྤྲུལ་སྐུ་བསྟན་འཛིན་དབང་རྒྱལ་(༡༨༨༤ལོར་འཁྲུངས་)གྱིས་ཧོར་བཙུན་ཉིད་གནས་ཆེན་བྲག་དཀར་བྱ་རྒོད་ནས་གདན་འདྲེན་ཞུས་ནས་སྐྱང་སྤྲུལ་ནམ་མཁའ་རྒྱལ་མཚན་(༡༧༧༠ལོར་འཁྲུངས་)གྱི་གསུང་འབུམ་ཤིང་པར་སྒྲུབ་པའི་ཆེད་དུ་ཞུ་ཆེན་གྱི་ལས་འགན་གནང་ དགོས་པའི་གསུང་བསྐུལ་ཕེབས་པ་ལྟར་མཛད།
དགུང་ལོ་ང་ལྔ་སྤྱི་ལོ་༡༩༤༣ལོར་སྤྲུལ་སྐུ་བསྟན་འཛིན་དབང་རྒྱལ་གྱིས་སླར་ཡང་ཧོར་བཙུན་ཉིད་བྲག་དཀར་བྱ་རྒོད་ནས་གདན་དྲངས་ཏེ་མདའ་ཆེན་དཀར་མོ་རི་ཁྲོད་དུ་བཞུགས་སའི་སྡོད་ཁང་བརྩིགས་ནས་དེར་གདན་འཇགས་དགོས་པའི་ཞུ་བ་ཕུལ། དེ་བཞིན་སྐྱང་སྤྲུལ་གཞོན་བུ་སྐལ་བཟང་ལུང་རྟོགས་རྒྱ་མཚོའི་ཡོངས་འཛིན་གནང་དགོས་པའི་གསུང་མནན་ཟབ་མོ་བསྩལ་བ་ལྟར་དེར་ཕེབས་ཏེ་བཞུགས།
དགུང་ལོ་རེ་གཉིས་སྤྱི་ལོ་༡༩༥༠ལོར་སྐྱང་ཚང་དགོན་པ་ཕུན་ཚོགས་དར་རྒྱས་གླིང་གིས་མཚན་ཉིད་ཀྱི་རྩོད་གྲྭ་འཛུགས་པའི་ཆེད་དུ་དེའི་སློབ་དཔོན་དུ་གདན་དྲངས། དེ་སྔ་དགོན་པ་དེར་རྩོད་རྙོག་བྱུང་བར་བརྟེན་དེར་ཕེབས་འདོད་མེད་ཀྱང་འཆད་ཉན་གྱིས་བསྟན་པ་སྤེལ་བ་ནི་དམ་པ་ཉིད་ཀྱི་འགན་ཁུར་ཡིན་པ་ཐུགས་ལ་བཅངས་ཏེ་རང་ཡུལ་དུ་ཕེབས། དེར་གཞུང་པོ་ཏི་ལྔའི་འཆད་ཉན་དང་བཅུ་ཕྲག་རིག་གནས་ཀྱི་སློབ་གཉེར་བ་རྣམས་ལ་སློབ་སྟོན་རྒྱ་ཆེར་གནང་། དེ་བཞིན་ཟུང་ཆུའི་དགོན་ཁག་གཞན་དུའང་འཆད་ཉན་བཙུགས་པ་དང་སློབ་མ་རྣམས་ལ་གསུང་རབ་ཀྱི་ཁྲིད་སྐྱོང་བ་མཛད། དགུང་ལོ་རེ་བརྒྱད་སྤྱི་ལོ་༡༩༥༦ལོར་ཟུང་ཆུ་མཁར་ནང་སྲིད་གཞུང་གིས་བན་བོན་གཉིས་ཀྱི་མི་མང་འཚོགས་གཏམ་ལ་གདན་འདྲེན་ཞུས། དེར་རྒྱ་བོད་གཉིས་ཀྱི་སྤྱི་ཚོགས་ཀྱི་བགྲོ་གླེང་ལ་ཞུགས་ཏེ་ཀླན་ཀ་ཅི་བྱུང་ལ་གསུང་ལན་དྲང་པོའི་སྒོ་ནས་མཛད་པ་ལ་མང་མང་གིས་ཡི་རངས་ཕུལ་བར་གྲགས། དགུང་ལོ་བདུན་ཅུ་སྤྱི་ལོ་༡༩༥༨ལོར་དམངས་གཙོ་བཅོས་བསྒྱུར་མ་བྱུང་ཙམ་གྱི་གོང་དུ་རང་དགོན་དུ་བཞུགས་མ་བཅུག་པར་བརྟེན་སྐྱང་ཚང་སྡེ་བའི་གྲོང་གསེབ་ཏུ་ཡོད་པའི་རང་གི་སྲིང་མོའི་ཁྱིམ་རུ་འགུ་ཚང་ཞེས་པའི་ཁྱིམ་དུ་བཞུགས། དགུང་ལོ་དོན་བརྒྱད་སྤྱི་ལོ་༡༩༦༦ལོར་དམངས་མི་སྲུན་དྲག་པོས་བསླམས་པའི་རིག་གནས་གསར་བརྗེ་ཞེས་པའི་སྐབས་ཧོར་བཙུན་དམ་པ་ཉེས་མེད་ཐོག་སྐུ་བཙོན་དུ་བཞུགས་དགོས་པ་ཡང་བྱུང་འདུག འོན་ཀྱང་རིང་མིན་དུ་བཙོན་ནས་ཀློད་དཀྲོལ་བཏང་བར་གྲགས།
དགུང་ལོ་གྱ་བདུན་སྤྱི་ལོ་༡༩༧༥ལོར་སྐུ་ཞིང་དུ་གཤེགས་སོ།། ཧོར་བཙུན་ལ་ཞལ་སློབ་མཆོག་ཏུ་གྱུར་བ་ཤིན་ཏུ་མང་མོད་ཀྱང་འདིར་དམིགས་བསལ་གྱིས་འགའ་ཤས་སྨོས་དགོས་པ་ནི། སྐྱང་སྤྲུལ་སྐལ་བཟང་ལུང་རྟོགས་རྒྱ་མཚོ། བསམ་འགྲུབ་དགོན་པའི་སློབ་དཔོན་ཨ་ཁུ་གཡུང་དྲུང་བསྟན་པ། ཡཾ་ཤེས་རབ་རྣམ་དག་(ད་
སྐབས་སྨན་རིའི་མཁན་པོ་སོ་གསུམ་པ་ཡིན་པ་དང་རྒྱ་གར་སྨན་རི་དགོན་པར་བཞུགས་) ཟིང་ཆུ་དགོན་ཁག་མཁན་པོ་ཤེས་རབ་མཐར། གསེར་ཞུན་བྱ་བཏང་སྐལ་བཟང་བསྟན་པའི་ཉི་མ། མདའ་ཆེན་འོག་མའི་སྤྲུལ་སྐུ་ཤེས་རབ་དབང་རྒྱལ། དེའི་སྐུ་མཆེད་གཞོན་པ་སྤྲུལ་སྐུ་ཤེས་རབ་བློ་ལྡན། སྣ་སྟེང་དགོན་པའི་གྲྭ་བ་ཨ་ཁུ་གཡུང་དྲུང་བློ་གསལ་རྣམས་སོ།། ཧོར་བཙུན་དམ་པས་རང་གི་རྟོགས་བརྗོད་དེ་སྔ་ནས་མ་བཅོས་ལྷུག་མར་བྲིས་པའི་སྟོད་ཆ་ཙམ་ཡོད་པ་དེ་རྟོགས་ལྡན་བློ་བཟང་རྒྱ་མཚོས་ཁ་སྐོང་བགྱིས་ཏེ་མཇུག་རྫོགས་པར་བྲིས་གནང་འདུག རྟོགས་ལྡན་བློ་བཟང་རྒྱ་མཚོ་ནི་ཧོར་བཙུན་གྱི་སྐུ་ཚེ་སྨད་དུ་ཁོང་གི་གམ་དུ་ཡུན་རིང་པོར་བཅར་མྱོང་བའི་ཞལ་སློབ་ཞིག་ཡིན། དེ་བཞིན་མཚན་ཉིད་པ་བློ་གྲོས་མཆོག་ལྡན་ཡང་ཧོར་བཙུན་དམ་པ་སྐུ་ཞིང་དུ་གཤེགས་སྐབས་རང་གི་བཤེས་གཉེན་ལ་མོས་གུས་དང་དག་སྣང་ཐོག་ནས་ཞབས་ཞུ་ཡང་དག་ཞུས་མྱོང་བའི་ནང་ནས་གྲས་གཅིག་ཡིན།
ད་ལམ་རྣམ་དཔྱོད་ཆེས་ཆེར་ཡངས་པ་གཟི་རྩ་སངས་རྒྱས་དོན་གྲུབ་དང་ཁོང་གི་མཆེད་གྲོགས་མཁར་གསར་འཆི་མེད་རིག་འཛིན་སོགས་ཀྱིས་ཧོར་བཙུན་དམ་པའི་གསུང་རྩོམ་རྣམས་ཆིག་སྒྲིལ་མཛད་འདུག ཕྲན་རང་གིས་ཧོར་བཙུན་གྱིས་སྤྱི་ལོ་༡༩༥༠ལོར་བརྩམས་པའི་སྟོན་པའི་མཛད་རྣམ་དེ་བོད་ཡིག་ཐོག་སྤྱི་ལོ་༢༠༠༧ལོར་ཉི་ཧོང་རྒྱལ་ཁབ་ཀྱི་གྲོང་ཁྱེར་ཨོ་ས་ཁའི་ཉེར་འགྲམ་དུ་ཡོད་པའི་མི་རིགས་རིག་གནས་ཀྱི་འགྲེམས་སྟོན་ཁང་དུ་དཔེ་སྐྲུན་བྱས་ཡོད། འདིར་གཟི་རྩ་སངས་རྒྱས་དོན་འགྲུབ་དང་མཁར་གསར་འཆི་མེད་རིག་འཛིན་བཅས་ཀྱིས་ཧོར་བཙུན་དམ་པའི་གསུང་རྩོམ་རྣམས་དཔེ་སྐྲུན་བྱེད་རྒྱུའི་འཆར་གཞི་ཡོད་ཐོག་དེ་ལ་སྔོན་བརྗོད་ཞིག་དགོས་པའི་གསུང་ཕེབས་པ་ལྟར་ཧོར་བཙུན་ཉིད་ངེད་ཀྱི་མའི་ཨ་ཁུ་ཡིན་པ་དང་ཕྲན་ལོ་ན་གཞོན་པའི་སྐབས་སུ་སློབ་གསོའི་དགེ་རྒན་གནང་བ་དང་རྗེས་སུ་བོན་གྱི་ཉམས་ལེན་དང་ཁྲིད་རིམ་གྱི་བསླབ་བྱའི་དགེ་བའི་གཤེས་གཉེན་དུའང་བསྟེན་མྱོང་བར་བརྟེན་འདིར་དཔེ་སྐྲུན་གྱི་གོ་སྐབས་དང་བསྟུན་ནས་བཤེས་གཉེན་དམ་པ་དེའི་བཀའ་དྲིན་རྗེས་དྲན་དུ་ཁོང་གི་མཛད་རྣམ་མདོར་བསྡུས་ཤིག་གླེང་གཞིའི་ཚུལ་དུ་ཧོར་བཙུན་དམ་པའི་ཚ་བོ་མཁར་རྨེའུ་བསམ་གཏན་རྒྱལ་མཚན་གྱིས་མཛེས་ཞིང་བལྟ་ན་སྡུག་པའི་ཉི་ཧོང་རྒྱལ་ཁབ་ཀྱི་གྲོང་ཁྱེར་ཀི་ཡོ་ཏྲོ་ཞེས་པའི་མཐོ་རིམ་སློབ་གྲྭ་ཆེན་མོར་མཁས་པ་ཏྲེ་སྟོན་རྒྱལ་མཚན་དཔལ་གྱིས་མཛད་པའི་བོན་སྒོ་གསལ་བྱེད་ཅེས་པའི་ཞིབ་འཇུག་གི་ཐུན་མཚམས་རྣམས་སུ་སྤྱི་ལོ་༢༠༠༩ལོར་ཟླ་བ་བཅུ་གཅིག་པའི་ཚེས་བཅོ་ལྔའི་ཉིན་ལ་རྫོགས་པར་བྲིས།། །།
1,570 total views, 2 views today


c: text/html

text:
ཟླ་9ཚེས16ཉིན་གྱི་ཕྱི་དྲོར།གངས་རྒྱན་མེ་ཏོག་རྟགས་མའི་རྒྱལ་ཡོངས་བོད་ཀྱི་སློབ་ཆེན་སློབ་མའི་གསར་རྩོམ་སྙན་ངག་གྱེར་འདོན་འགྲན་ཚོགས་སྐབས་གསུམ་པ་དང་གངས་རྒྱན་མེ་ཏོག་རྩོམ་རིག་བྱ་དགའ་སྐབས་ལྔ་བའི་བྱ་དགའ་གནང་བའི་དགོང་ཚོགས་མཚོ་སྔོན་རྒྱང་སྒྲོག་བརྙན་འཕྲིན་ཁང་གི་འཁྲབ་སྟོན་ཚོམས་ཆེན་དུ་བསྡུས་ཤིང་།དགོང་ཚོགས་སྟེང་བོད་མདོ་དབུས་ཁམས་གསུམ་ནས་ཕེབས་པའི་སྙན་སྒྲོན་པ་རྣམས་ཀྱིས་གསལ་དག་སྙན་གསུམ་ཚང་བའི་ངག་གི་འགྱུར་ཁུག་དང་ལུས་ཀྱི་ཉམས་འགྱུར་གྱིས་རྒྱ་ཆེའི་ལྟད་མོ་བ་རྣམས་ཀྱི་ཡིད་དབང་ཅིག་ཅར་དུ་འཕྲོག་ཅིང་།དེ་མིན་སྐབས་འདིའི་འགྲན་ཚོགས་སྟེང་བྱ་དགའ་ཐོབ་པའི་འགྲན་ཞུགས་སློབ་མ་རྣམས་ཀྱིས་ཀྱང་རང་ཉིད་ཀྱི་གྱེར་བྱའི་སྙན་ངག་སྙན་འཇེབས་ལྡན་པའི་སྐད་ངག་ལ་དྲངས་ཏེ།ལྟད་མོ་བ་ཀུན་གྱི་སྙན་ལམ་དུ་བསྒྲོན་ཞིང་མིག་ལམ་དུ་བསྟར་བས། དགོང་ཚོགས་ལ་དགའ་སྤྲོའི་ཡོ་ལང་རྣམ་པར་རྒྱས།
ཐེངས་འདིའི་གངས་རྒྱན་མེ་ཏོག་རྩོམ་རིག་བྱ་དགའ་ལ་མཚོན་ན། 2015ལོ་ནས2017ལོའི་བར་གྱི་《གངས་རྒྱན་མེ་ཏོག་》དེབ་བཅུ་གཉིས་པོའི་སྟེང་གི་བརྩམས་ཆོས་རྣམས་དཔྱད་འདེམས་པ་དག་གིས་དཔྱད་བསྡུར་གཏིང་ཟབ་བྱས་པ་བརྒྱུད།བརྩམས་ཆོས་དྲུག་གཏན་ལ་ཕབ་སྟེ་བྱ་དགའ་གནང་བ་ཡིན།
དགོང་ཚོགས་སྟེང་སྨན་བླ་སྐྱབས་ཀྱིས་བྲིས་པའི་《ལྷ་སའི་སྙན་ངག་》ཅེས་པ་ལ་གངས་རྒྱན་མེ་ཏོག་རྩོམ་རིག་བྱ་དགའ་སྐབས་ལྔ་པའི་དཔྱད་འདེམས་ཚོགས་པའི་དམིགས་བསལ་གཟེངས་རྟགས་ཀྱི་བྱ་དགའ་གནང་ཞིང་། ཕག་མོ་དོན་གྲུབ་ཀྱིས་བྲིས་པའི་(གཅན་ཆེད་འབར)《སྙན་ངག ཡི་དཔྱད་བརྗོད་དང་གཞན་དག》ཅེས་པའི་སྙན་ངག་དཔྱད་བརྗོད་དང་གཡང་འབུམ་ཚེ་རིང་གིས(གཡུ་སྲས)བྲིས་པའི་《སྙན་ཚོམ་ལྷ་སའི་བག་ཆགས་》ཞེས་པ། མགོན་པོ་ཚེ་རིང་གིས(ཉྭ་སྲིན་པོ)བྲིས་པའི་རང་མོས་སྙན་ངག་《ཁྱེད་མཚོན་བྱེད་དུ་》(ཞར་བཀོད་བཞི)ཞེས་པ། སྤེན་པ་དོན་གྲུབ་ཀྱིས་བྲིས་པའི་རང་མོས་སྙན་ངག་《རྫོང་རྒྱབ་ཀླུ་ཁང་གི་ཕྱི་ནང་དུ་》(ཞར་བཀོད་གཅིག)ཞེས་པ། དབྱངས་འབུམ་ཚེ་རིང་གིས་བྲིས་པའི་ཚིགས་བཅད་སྙན་ངག་《གཏེར་ལེན་ཁའི་རབ་བྱེད་》བཅས་ལ“གངས་རྒྱན་མེ་ཏོག་རྩོམ་རིག་བྱ་དགའ་སྐབས་ལྔ་པའི”བྱ་དགའ་གནང་།གཞན་ད་དུང་ན་གཞོན་སྙན་ངག་པ་ཁྲི་སེམས་དཔའ་དང་ཐོ་རེངས་གཉིས་ལ་ཐེངས་འདིའི་གངས་རྒྱན་མེ་ཏོག་རྟགས་མའི་གདན་ཞུའི་རྩོམ་སྒྲིག་པའི་བྱ་དགའ་གནང་།
དེ་མིན་གངས་རྒྱན་མེ་ཏོག་རྟགས་མའི་རྒྱལ་ཡོངས་བོད་ཀྱི་སློབ་ཆེན་སློབ་མའི་གསར་རྩོམ་སྙན་ངག་གྱེར་འདོན་འགྲན་ཚོགས་སྐབས་གསུམ་པའི་སྟེང་བྱ་དགའ་ཐོབ་པའི་འགྲན་ཞུགས་སློབ་གྲོགས་རྣམས་ཏེ། ཀན་སུའུ་མི་རིགས་དགེ་ཐོན་སློབ་ཆེན་གྱི་སློབ་གྲོགས་སྒྲོལ་མ་ལྷ་མོ་ལ་ཨང་དང་པོ་དང་། ཀྲུང་དབྱང་མི་རིགས་སློབ་ཆེན་གྱི་སློབ་གྲོགས་ལྷ་མོ་དབྱངས་ཅན་དང་སི་ཁྲོན་མི་རིགས་སློབ་ཆེན་གྱི་སློབ་གྲོགས་པདྨ་བདེ་སྐྱིད་གཉིས་ལ་ཨང་གཉིས་པ། མཚོ་སྔོན་དགེ་ཐོན་སློབ་ཆེན་གྱི་སློབ་གྲོགས་རྒྱ་མཚོ་དང་ལྷོ་ནུབ་མི་རིགས་སློབ་ཆེན་གྱི་སློབ་གྲོགས་དབྱངས་ཅན་ལྷ་མོ། བོད་ལྗོངས་སློབ་ཆེན་གྱི་སློབ་གྲོགས་བློ་བཟང་ཚེ་རིང་གསུམ་ལ་ཨང་གསུམ་པ། ནུབ་བྱང་མི་རིགས་སློབ་ཆེན་གྱི་ཆོལ་གསུམ་སྨྲ་ངག་ཚན་སྡེབ(ཨོ་རྒྱན་སྒྲོལ་མ། བཀྲ་ཤིས་དགེ་ལེགས། ཚེ་རིང་དཔལ་མོ)དང་མཚོ་སྔོན་མི་རིགས་སློབ་ཆེན་གྱི་སློབ་གྲོགས་ཚེ་བརྟན་རྒྱལ། ཀན་སུའུ་མི་རིགས་དགེ་ཐོན་སློབ་ཆེན་གྱི་སློབ་གྲོགས་དྭངས་གསལ་ལྷ་མོ། སི་ཁྲོན་མི་རིགས་སློབ་ཆེན་གྱི་སློབ་གྲོགས་མགོན་དཀར། ལྷོ་ནུབ་མི་རིགས་སློབ་ཆེན་གྱི་སློབ་གྲོགས་ཡུམ་སྐྱབས་རྒྱལ། རྔ་བ་དགེ་ཐོན་སློབ་གླིང་གི་སློབ་གྲོགས་དྲི་མེད་ཡེ་ཤེས། མཚོ་སྔོན་དགེ་ཐོན་སློབ་ཆེན་གྱི་སློབ་གྲོགས་ཕུན་ཚོགས་རྒྱ་མཚོ། བོད་ལྗོངས་མི་རིགས་སློབ་ཆེན་གྱི་སློབ་གྲོགས་སྐལ་བཟང་བཅས་ལ་ཕུལ་བྱུང་བྱ་དགའ་ཐོབ།

robotstxt: allowed

filter: keep


text:
གཅིག རང་བྱུང་ཁམས་དང་ཚེ་སྲོག་གི་ཆགས་རིམ།
སྤྱིར་ཟླུམ་གཟུགས་ཀྱི་ས་ཡི་གོ་ལའམ་རང་བྱུང་གི་ཁམས་ཆེན་པོ་འདི་ཕན་ཚུན་ལྟོས་བཅས་ཀྱིས་ཆགས་གྲུབ་བྱུང་རྗེས་ཚེ་སྲོག་གི་མྱུ་གུ་ཐོག་མར་འབུས་འགོ་ཚུགས་ཤིང༌། དེ་ནས་རིམ་གྱིས་བྱུང་བའི་འགྲོ་བ་མི་དང་བཅས་པའི་སྲོག་ལྡན་གྱི་སེམས་ཅན་མོད་པོ་འགུལ་བསྐྱོད་ཀྱི་རྩོལ་བ་ལ་བརྟེན་ནས་སྐྱེ་གཟུགས་ལ་འཕེལ་འགྱུར་སྣ་ཚོགས་བྱུང་སྟེ། རི་ཆུ་ཤིང་ནགས་དང༌། རྩི་ཤིང་མེ་ཏོག མཚོ་དང་མཚེའུ། རྫ་སྤང་བྲག་རྡོ་སོགས་རང་བྱུང་ཁམས་ཀྱི་ངོ་མཚར་བའི་གྲུབ་ཆ་སྣ་ཚོགས་ལ་ལུས་སྲོག་གི་སྐྱབས་བཅོལ་ཏེ། རང་བྱུང་ཁམས་ནི་སེམས་ལྡན་ཡོད་དོ་ཅོག་ཐུན་མོང་གི་འཚོ་གནས་དང་ལོངས་སྤྱོད་ཀྱི་ཁྱིམ་གཞིས་ལྟ་བུ་ཞིག་ཏུ་གྱུར་ཡོད།
དེ་ཡང་ཐམས་ཅད་ཀྱི་འཚོ་གནས་སུ་གྱུར་པའི་གོ་ལ་འདི་ཡི་ཆགས་གྲུབ་དང༌། དེར་བརྟེན་གྱི་ཚེ་སྲོག་གི་བྱུང་རིམ་ནི་ངེས་གཏན་འཁེལ་བ་ཞིག་ཤོད་དུ་མེད་པའི་ལྐོག་གྱུར་གྱི་གནས་ཤིག་ཡིན་ནའང༌། མིའི་རིགས་ཀྱི་རྣམ་རིག་དང་བློ་སྟོབས་ཀྱི་རྟོག་དཔྱོད་འོག་ཚན་རིག་པ་དང་ཆོས་ལུགས་པ་སོགས་ཀྱིས་རང་རང་གི་འདོད་ལུགས་ལྟར་འགྲེལ་སྟངས་མི་འདྲ་བ་རེ་རྒྱག་བཞིན་ཡོད། དེ་ལ་ཚན་རིག་པའི་འདོད་ཚུལ་ལ་གཅིག་ཏུ་མ་ངེས་པར་རང་རང་གི་ལྟ་གྲུབ་གཞི་ལ་བཞག་སྟེ་ཅུང་མི་འདྲ་བ་འགའ་ཡོད་པ་ལས། ཁག་ཅིག་གིས་འཇིག་རྟེན་གྱི་ཁམས་ཆེན་པོ་འདི་ཉིད་ཐོག་མར་ནམ་མཁའ་སྟོང་དབྱིངས་སུ་རང་བཞིན་གྱིས་བྱུང་བའི་ཆ་རྡུལ་ཕྲ་མོ་རྣམས་འདུས་པའི་གོང་བུ་གཅིག་ཏུ་གྲུབ་མཚམས་འབར་གས་ཆེན་པོ་ཐབས་ཏེ། གང་སར་བརྡལ་ཁྱབ་བྱུང་བའི་བརྒྱུད་རིམ་ལས་ས་ཡི་གོ་ལས་མཚོན་པའི་རྒྱུ་སྐར་གྲངས་ལས་འདས་པ་ཆགས་པ་དང་། ང་ཚོ་འཚོ་གནས་ཀྱི་ས་ཡི་གོ་ལ་འདི་ནི་ལོ་ངོ་དུར་ཕྱུར་བཞི་དང་ཕྱེད་ཙམ་གྱི་སྔ་རོལ་དུ་ཆགས་འགོ་ཚུགས་ཤིང༌། རིམ་པས་ཆུ་ལས་ཚེ་སྲོག་གི་ཐོག་མ་སྟེ་འབུ་སྲིན་ཕྲ་མོ་ནས་ཆུ་གནས་སྲོག་ཆགས་དང༌། དེ་ནས་སྐམ་སའི་སྲོག་ཆགས། འགྲོ་བ་མིའི་རིགས་བཅས་བྱུང་ཚུལ་བཤད་ཡོད།
ཆོས་ལུགས་པའི་ངོས་ནས་ཡེ་ཤུ་དང༌། ཁ་ཆེ། མུ་སྟེགས་པ་སོགས་ཆོས་ལུགས་སྨྲ་བ་མང་པོ་ཞིག་གིས་འཇིག་རྟེན་ཁམས་ཀྱི་རི་ར་བ་ཁང་ཁྱིམ། འགྲོ་བ་མི་དང་བཅས་ཐམས་ཅད་དཀོན་མཆོག་གིས་བསྐྲུན་པར་བཤད་པ་དང༌། དཀོན་མཆོག་ནི་འཇིག་རྟེན་བཀོད་པ་པོ་ཡིན་པར་འདོད། ནང་པ་སངས་རྒྱས་པ་ལ་མཚོན་ན་འཇིག་རྟེན་གྱི་ཁམས་ཆེན་པོ་འདི་ཇི་ལྟར་ཆགས་གྲུབ་ཀྱི་ཐད། རྩ་བའི་ཆ་ནས་སེམས་ཅན་སྤྱི་མཐུན་གྱི་ལས་ཀྱིས་ཐོག་མར་འོག་ནས་ཡར་སྲ་བརྟན་གྱི་རླུང་གི་དཀྱིལ་འཁོར་ཆགས་པའི་སྟེང་ཆུའི་དཀྱིལ་འཁོར་ཆགས་པ་དང༌། དེའི་སྟེང་སའི་དཀྱིལ་འཁོར་ཆགས་པའི་དབུས་སུ་རི་རབ་དང༌། མཐའ་འཁོར་དུ་གསེར་གྱི་རི་བདུན་རོལ་བའི་མཚོ་བདུན་བཅས་ཆགས། དེ་ནས་གླིང་བཞི་གླིང་ཕྲན་དང་རྒྱ་མཚོའི་མཐར་ལྕགས་རིས་བསྐོར་ཏེ་ཆགས་པའི་སྐོར་སོགས་དུས་འཁོར་དང༌། མངོན་པ་མཛོད་བཅས་སུ་བཞེད་ལུགས་མི་འདྲ་བའི་ཚུལ་དུ་གསུངས་ཡོད།
དེ་ལྟའི་འཇིག་རྟེན་གྱི་ཁམས་འདི་ཇི་ལྟར་ཆགས་གྲུབ་ཀྱི་ལུགས་དེ་དག་ལས་སུ་ཞིག་བདེན་པ་ཡིན་མིན་དང༌། གང་ཞིག་དོན་དངོས་ཡིན་མིན་གང་ལྟར་དེ་དག་གི་འདོད་ཚུལ་རེ་རེར་ཞིབ་ཀྱིས་བསམ་བློ་ཞིག་བཏང་ན། ས་གཞི་རིལ་བོ་འདི་དང་སྲོག་ལྡན་གྱི་སེམས་ཅན་རྣམས་ཕན་ཚུན་རྟེན་འབྱུང་གི་ཚུལ་དུ་ཆགས་གྲུབ་འཚོ་གནས་ཀྱི་བརྒྱུད་རིམ་ངེས་ཅན་ཞིག་ཡོད་པ་ཤེས་ཐུབ་ཅིང༌། ལྷག་པར་དུ་འགྲོ་བ་མིའི་རིགས་དང་བཅས་པའི་ཚེ་སྲོག་མོད་པོ་རང་བྱུང་ཁམས་འདིར་ཅིས་ཀྱང་བརྟེན་དགོས་པའི་གནས་ལུགས་དེ་ཡང་རང་ཤུགས་ཀྱིས་རྟོགས་ཐུབ། དེ་བས་ན་ཁོད་ཡངས་ཤིང་རྒྱ་ཆེ་བའི་རང་བྱུང་ཁམས་འདི་ནི་འགྲོ་བ་མི་དང་བཅས་པའི་ཚེ་སྲོག་ཐམས་ཅད་ཀྱི་ཁྱིམ་གཞིས་ལྟ་བུ་ཡིན་ལ། ང་ཚོ་མིའི་རིགས་ནི་ཁྱིམ་གཞིས་འདིར་བདག་གཅེས་དང་སྲུང་སྐྱོབ་བྱེད་པའི་འགན་བབ་ཀྱི་ཚོགས་སྡེ་གཙོ་བོ་ཆགས་ཡོད་ཟེར་ཆོག
གཉིས། ཆུའི་རིན་ཐང་དང་སྤྱི་ཚོགས་ཀྱི་དགོས་མཁོ།
ཆུ་ནི་ང་ཚོའི་ལུས་ཕུང་ལ་མེད་ཐབས་མེད་པའི་ཟུངས་ཁྲག་གི་བཞུར་རྒྱུན་ཇི་བཞིན་ས་ཡི་གོ་ལ་འདིར་རླན་གཤེར་གྱི་ཉིང་བཅུད་སྦྱིན་ཞིང༌། རང་བྱུང་གི་སྐྱེ་དངོས་སྣ་ཚོགས་ལ་ལྗང་མདོག་གི་ཚེ་སྲོག་བསྕལ་ཏེ་ས་གཞི་ཧྲིལ་པོར་ངོ་མཚར་ཞིང་མཛེས་སྡུག་གི་གཟི་བྱིན་གྱིས་བརྒྱན་པར་བྱས་ཡོད་ལ། དེ་མཚུངས་རང་བྱུང་ཁམས་ལ་ལོངས་སུ་སྤྱོད་པའི་འགྲོ་བ་སེམས་ཅན་མོད་པོའི་ཚེ་སྲོག་ལའང་གསོན་ཤུགས་ཀྱི་ལེགས་སྐྱེས་བླ་ན་མེད་པ་ཕུལ་བཞིན་ཡོད། དཔེར་ན། ཆུ་ཡི་རླན་གཤེར་མེད་ན་ས་ལུད་སྐམ་པོ་ལས་ལྗང་མདོག་གི་མྱུ་གུ་འབུས་མི་ཐུབ་པ་དང༌། ཆུ་ཡི་བཏུང་བ་མེད་ན་ཟས་ཀྱི་རི་རབ་བརྩིགས་ཀྱང་ཚེ་སྲོག་འཚོ་མི་ཐུབ། དེ་ནི་མིའི་རིགས་ཀྱི་དངོས་ཡོད་འཚོ་བའི་ཉམས་མྱོང་དང་བརྒྱུད་རིམ་ཁྲོད། བཟའ་བ་ཟས་ཡོད་ཀྱང་བཏུང་བ་ཆུ་མེད་ན་ཡུན་རིང་འཚོ་གསོན་མི་ཐུབ་པ་དང༌། བཏུང་བ་ཆུ་ཡོད་ན་བཟའ་བ་ཟས་མེད་ཀྱང་ཚེ་སྲོག་ནི་ཡུན་རིང་འཚོ་གནས་ཐུབ་པའི་གནས་ལུགས་དེ་ཤེས་རྟོགས་བྱུང་ཡོད། དེའི་ཕྱིར་འགྲོ་བ་མིའི་རིགས་ཀྱི་སྤྱི་ཚོགས་འདི་ལྗང་མདོག་གི་ཁོར་ཡུག་ཅིག་ཏུ་ཚེ་སྲོག་ལ་གསོན་ཤུགས་རྒྱས་ཏེ་འཚོ་དགོས་ན་རང་བྱུང་གི་ཆུ་ནི་མེད་ཐབས་མེད་པའི་ཚེ་སྦྱིན་གྱི་ནོར་བུ་རྩ་ཆེན་ཞིག་ཡིན།
དེ་ཡང་ལ་ཤས་ཀྱིས་སྤྱི་རྡོག་གི་བཤད་སྒྲོས་ཤིག་ལ་གཞི་བཅོལ་ནས་ང་ཚོ་གནས་གཞིའི་གོ་ལ་འདིའི་གྲུབ་ཆ་ཕལ་ཆེ་བ་རྒྱ་མཚོའི་ཆུ་ཡིས་ཁྱབ་ཡོད་པས། ང་ཚོའི་ལོངས་སྤྱོད་ཀྱི་ཆུ་བོ་ལ་འཛད་མཐའ་མེད་པར་འདོད་པའི་སྟོང་བསམ་ཞིག་གི་ཀློང་ན་རང་བྱུང་གི་ཆུ་བོ་ལ་སེར་སྣ་དང་གྲོན་ཆུང་མི་བྱེད་པར། ཚད་བརྒལ་གྱི་ལོངས་སྤྱོད་ལ་ཆོག་མི་ཤེས་པ་དང་སྐྱི་གཡའ་བའི་འབོག་བཙོག་ལ་ཡིད་མི་ཕངས་པར་རང་ཉིད་ཀྱི་གནས་སྐབས་ཙམ་ཞིག་གི་བདེ་བ་ཁོ་ནའི་ཆེད་དུ་ཅི་མི་སྙམ་པར་འཚོ་ཡོད། དེ་ནི་རྨོངས་འཐོམ་གྱི་བསམ་བློའི་འོག་གི་ཆེས་ནོར་འཁྲུལ་ཞིག་སྟེ། ང་ཚོ་འཚོ་གནས་ཀྱི་གོ་ལ་ཟླུམ་པོ་འདིའི་གྲུབ་ཆ་ཕལ་ཆེ་བ་ཆུ་ཡིན་ནའང༌། འགྲོ་བ་མིའི་རིགས་ཀྱི་འཐུང་བྱར་སྤྱོད་པའི་ཆུ་ནི་གྲུབ་ཆ་ཉུང་ངུ་ཙམ་ཞིག་ལས་མེད། དེ་ལ་ས་གཤིས་རིག་པའི་ཆེད་ལས་མཁས་པ་རྣམས་ཀྱིས་ཟེར་ན། གོ་ལ་ཧྲིལ་པོ་བཅུ་ལ་ཆ་བགོས་བྱས་པའི་བཅུ་ཆ་གསུམ་ནི་སྐམ་ས་དང༌། བདུན་ནི་ཆུ་ཡིན་པར་བཤད་མོད། འོན་ཀྱང་བཅུ་ཆའི་བདུན་ཟིན་པའི་མཚོ་ཆུ་ཡོད་ཚད་ང་ཚོ་མིའི་རིགས་ཀྱིས་འཐུང་ཆུར་རུང་བ་ཞིག་མ་ཡིན་པར། དེ་དག་ལས་བརྒྱ་ཆའི་ ༩༧ ནི་ཚྭ་ཆུ་ཡིན་པའི་ལྷག་གནས་སུ་འཐུང་ཆུ་ནི་བརྒྱ་ཆའི་ ༣ ཙམ་ལས་མེད་ལ། བརྒྱ་ཆའི་གསུམ་དེ་ཡང་ཡོངས་སུ་ང་ཚོའི་འཐུང་ཆུར་སྤྱོད་ཐབས་བྲལ་བ་དང༌། མ་ཟད་རང་བྱུང་སྐྱེ་དངོས་ལའང་རླན་གཤེར་གྱི་གསོན་ཤུགས་སྦྱིན་པའི་ནུས་པ་དང་བྲལ་ཡོད་པ་ཞིག་སྟེ། སུམ་ཆའི་གཉིས་ཙམ་ནི་སའི་གོ་ལའི་ལྷོ་བྱང་གི་སྣེ་གཉིས་སུ་འཁྱག་རོམ་གྱི་གཟུགས་སུ་གྲུབ་ཡོད་པར་བཤད། གང་ལྟར་ང་ཚོ་འཚོ་གནས་བྱས་པའི་གོ་ལ་འདིའི་ཐོག་གི་ཆུ་ཡི་གྲུབ་ཆ་ལས་འགྲོ་བ་མིའི་རིགས་ཀྱི་བཏུང་བྱར་སྤྱོད་པའི་ཆུ་ནི་ཉུང་ཙམ་ཞིག་ལས་མེད་པ་ནི་དངོས་ཡོད་གནས་ཚུལ་ཞིག་ཡིན།
གསུམ། མདོ་དབུས་མཐོ་སྒང་ནི་ཆུ་བོའི་འབྱུང་ཁུངས་ཡིན།
སྤྱིར་འགྲོ་བ་མིའི་རིགས་ཀྱི་ཚོགས་སྡེ་རྣམས་གདོད་མ་ནས་ས་ཡི་ཁྱོན་འདིར་གཞི་ཆགས་སའི་ཡུལ་ལུང་སོ་སོའི་ཡུལ་དུས་གནས་བབ་སོགས་ལ་དཔག་སྟེ་སྐད་ཡིག་དང༌། རིག་གཞུང༌། གོམས་སྲོལ། དཔལ་འབྱོར་སོགས་ཕྱོགས་མང་པོ་ཞིག་ཕན་ཚུན་ཐ་དད་ཀྱི་ཚུལ་དུ་རང་བྱུང་ཁམས་ཀྱི་མཛེས་སྡུག་ལ་ལོངས་སུ་སྤྱོད་བཞིན་ཡོད། དེ་མཚུངས་བོད་མི་རིགས་ལ་མཚོན་ནའང་གནའ་སྔ་མོ་ནས་འཛམ་གླིང་གི་ཡར་རྩེར་ཆགས་པའི་མདོ་དབུས་མཐོ་སྒང་དུ་གཞི་བཟུང་སྟེ། མི་རིགས་རང་གི་ངོ་བོ་མཚོན་པའི་རིག་གཞུང་སྣ་ཚོགས་དར་སྤེལ་གྱིས་གནས་ཤིང༌། འཛམ་གླིང་འདིར་ཆུ་བོའི་ཐོན་ཁུངས་བཟང་ཞིང་རླན་སའི་རང་བཞིན་དུ་རང་བྱུང་སྐྱེ་ཁམས་ཁོར་ཡུག་ཕུན་སུམ་ཚོགས་པའི་ཡུལ་ལུང་གྲགས་ཅན་དག་གི་གྲས་སུ་མདོ་དབུས་མཐོ་སྒང་ཞེས་མིང་དུ་གྲགས་ཡོད།
བོད་མདོ་དབུས་མཐོ་སྒང་ལ་ཁ་བ་ཅན་དང༌། ཁ་བའི་ཡུལ། གངས་ཅན་པ། གངས་རིའི་ལྗོངས་ཞེས་སོགས་ཀྱི་མིང་གིས་བཏགས་པ་དོན་ལ་གནས་པ་ཞིག་ཡིན། དཔེར་ན། མཐོ་ལ་བརྗིད་པའི་རི་བོ་ཧི་མ་ལ་ཡ། ཁུ་ནུ་རི་བོ། གདང་ལ་རི་བོ། གངས་དཀར་ཏི་སེ། ཇོ་མོ་གངས་དཀར། ཉང་སྟོད་ཧ་བོའི་གངས། འབྲོག་ལ་ཕྱིའི་གངས། བསམ་གཏན་གངས་བཟང༌། གནས་མཆོག་ཁ་བ་དཀར་པོ། འཇུ་ལག་གངས་དཀར། རི་བོ་གནམ་ལྕགས་འབར་བ། གནོད་སྦྱིན་གངས་བཟང༌། གཉན་ཆེན་ཐང་ལྷ། གཉན་པོ་གཡུ་རྩེ། རྨ་ཆེན་གངས་རི། བ་ཡན་ཧ་རི། མདོ་ལ་རིང་མོ། གངས་དཀར་ཕྱོགས་ལས་རྣམ་རྒྱལ་སོགས་དུས་བཞིར་འགྱུར་བ་མེད་པའི་གངས་དཀར་ལྷུན་པོའི་ཚོགས་ཕྲེང་བར་བསྟར་ཞིང༌། བོད་མིའི་ཁ་རྒྱུན་ལ། ཆུ་མགོ་གངས་ཞེས་པའི་ཤོད་སྲོལ་ལྟར་བོད་མདོ་དབུས་མཐོ་སྒང་ན་འབབ་པའི་མཚོ་དང་མཚེའུ་ཆུ་བོ་དག་གི་མགོ་ཁུངས་སུ་གྱུར་ཏེ། རང་བྱུང་ཁོར་ཡུག་གི་སྐྱེ་དངོས་སྲོག་ཆགས་དང་བཅས་པར་ཚེ་སྲོག་གི་ཆབ་རྒྱུན་ཕངས་མེད་སྦྱིན་ཞིང༌། བསིལ་ལྡན་ཁ་བའི་ལྗོངས་ཞེས་སྙན་པའི་བ་དན་དཀར་པོ་འཛམ་གླིང་ཡང་རྩེ་རུ་བསྒྲེངས་ཡོད།
དེ་ལ་བོད་མདོ་དབུས་མཐོ་སྒང་ན་མ་ཕམ་གཡུ་མཚོ་དང༌། ཡར་འབྲོག་གཡུ་མཚོ། གནམ་མཚོ་ཕྱུག་མོ། མཚོ་སྔོན་པོ། མཚོ་སྐྱ་རེངས་སྔོ་རེངས་སོགས་མཚོ་དང་མཚེའུ་སྣ་ཚོགས་ནམ་མཁའི་སྐར་ཚོགས་བཞིན་བཀྲ་ཞིང༌། ཁ་འབབ་ཀྱི་ཆུ་བོ་བཞི་སྟེ། རྟ་མཆོག་ཁ་འབབ་དང༌། རྨ་བྱ་ཁ་འབབ། གླང་ཆེན་ཁ་འབབ། སེང་གེ་ཁ་འབབ། དེ་མིན་ཡར་ཀླུང་གཙང་པོ། འབྲི་ཆུ། རྨ་ཆུ། རྫ་ཆུ། རྒྱལ་མོ་རྔུལ་ཆུ། ཉག་ཆུ་སོགས་ཆུ་ཀླུང་ཆེན་པོ་དག་ལྷུང་ལྷུང་དལ་གྱིས་འབབ་པ། གཞན་ཡང་དྭངས་གཙང་བསིལ་འཇམ་གྱི་ཆུ་མིག ནད་རིགས་སྣ་ཚོགས་སེལ་འཇོམས་ཀྱི་ཆུ་ཚན་སོགས་ཡན་ལག་བརྒྱད་ལྡན་གྱི་ཆུ་བོ་ཆེ་ཆུང་སྣ་ཚོགས་བཞུར་རྒྱུན་རིང་ཞིང༌། ས་མཐོའི་ཁོར་ཡུག་ན་རང་བྱུང་སྐྱེ་དངོས་ལ་འཚོ་བཅུད་ཀྱི་ཉིང་ཁུ་སྦྱིན་ཞིང་། འབུ་སྲིན་ཕྲ་མོ་ནས་བཟུང་ཚེ་སྲོག་གྲངས་མེད་ཀྱི་འཚོ་རྟེན་དང༌། བོད་མི་རིགས་ཀྱི་སྤྱི་ཚོགས་འཚོ་བའི་ཐོན་ཁུངས་ཀྱི་གཞི་རྩ་ལྟ་བུར་གྱུར་ཡོད། མ་ཟད་མདོ་དབུས་མཐོ་སྒང་ནི་འཛམ་གླིང་ཞི་བདེ་རྒྱ་མཚོ་དང་གླིང་ཆེན་ཨེ་ཤ་ཡའི་གཙང་པོ་མང་ཤོས་ཀྱི་འབྱུང་ཁུངས་ལྟ་བུ་སྟེ། མདོར་ན་ཁ་འབབ་ཀྱི་ཆུ་བོ་བཞིས་མཚོན་ཁ་བ་གངས་ཀྱིས་བསྐོར་བའི་བོད་ཡུལ་ས་མཐོ་ནས་བརྡོལ་ཞིང༌། མཐར་ཧིན་རྡི་རྒྱ་མཚོ་ཆེན་པོ་སོགས་ཀྱི་ནང་རྒྱུ་བའི་ཕྱི་འབབ་ཀྱི་གཙང་པོ་དག་ནི་འཛམ་གླིང་ཞི་བདེ་རྒྱ་མཚོ་ཆེན་པོ་ནམ་ཡང་བྲི་མེད་དུ་གནས་པར་གལ་འགངས་ཆེ་བའི་ཆུ་ཡི་གཏེར་མཛོད་ཅིག་ཏུ་གྱུར་ཡོད་ལ། མ་ཟད་ཨེ་ཤ་ཡའི་གླིང་གི་སྐྱེ་ཁམས་ཁོར་ཡུག་དང་སྤྱི་ཚོགས་དཔལ་འབྱོར་སོགས་ཀྱི་ཐད་ལའང་ཕན་ནུས་ཆེན་པོ་ཐོན་གྱིན་ཡོད།
བཞི། ཆུའི་ཕན་ནུས་དང་མདོ་དབུས་མཐོ་སྒང་གི་རང་བྱུང་ཐོན་ཁུངས།
བོད་མདོ་དབུས་མཐོ་སྒང་ནི་དེ་ལྟར་གངས་ཀྱི་ར་བས་བསྐོར་ཞིང་སྐྱེ་དངོས་ཀུན་གྱི་ཉུང་བཅུད་དུ་གྱུར་པའི་ཆུ་ཡི་འབབ་རྒྱུན་ཕུན་སུན་ཚོགས་པོ་ཡོད་པས། རང་བྱུང་གི་སྐྱེ་དངོས་རིགས་ཧ་ཅང་མང་པོ་ཡོད་པ་ལས་རྩི་ཤིང་དང་མེ་ཏོག་གི་རིགས་ལ། དཔེར་ན། དབྱར་རྩྭ་དགུན་འབུ་དང༌། གླང་ཆེན་ཆིག་ཐུབ། ཀླུ་བདུད་རྡོ་རྗེ། རྩྭ་སྨན་རྒྱལ་པོ་གཉན་ཐུབ། ཀྱི་ལྕེ། ཨ་བྷི་ཤ། ཀོ་ཤ། སྨུག་རྩྭ། མཛོ་མོ་ཤིང༌། ར་དུག་རེ་ལྕག སྤྲུ་བ་དཀར་ནག ཐང་ཁྲོམ། སྡོང་ཕུང༌། འདྲེ་ཚེར་མ། སྲད་དཀར། སྲོ་ལོ་དམར་པོ། སྲོ་ལོ་དཀར་པོ། གངས་ལྷ་མེ་ཏོག ལྕུམ་རྩྭ། སྙི་བ། ཤིང་མངར། ལུག་མིག་མེ་ཏོག འཇིབ་རྩི་སྨུག་པོ། སྤང་རྒྱན་མེ་ཏོག སེར་ཆེན་མེ་ཏོག སཱ་ལའི་མེ་ཏོག སྒྲོལ་མའི་མེ་ཏོག ཨུཏྤལ། སེ་བའི་མེ་ཏོག་སོགས་རྩ་ཆེན་སྨན་རྩྭའི་རིགས་སྣ་ཚོགས་སྐྱེ་འཚར་བྱུང་ཡོད། ནགས་ཚལ་ལྗོན་ཤིང་གི་རིགས་ལ། དཔེར་ན། ཐང་ཤིང་དང༌། གསོམ་སྡོང༌། ཤུག་པ། སྟག་པ། སྒྲོན་ཤིང༌། ལྕང་མ། སྦྱར་བ། སེང་སྡེང་སོགས་ཀྱིས་མཚོན་གདོད་མའི་ནགས་ཚལ་ཡང་ཧ་ཅང་མང་པོ་ཡོད། དེ་ཡང་ས་ཁུལ་གྱི་ཆ་ནས་སྦས་ཡུལ་རོང་ཆེན་པདྨ་བཀོད་ཀྱི་ནགས་ཚལ་ས་ཁུལ་དང༌། ཇོ་མོ་གླང་མའི་ནགས་ཚལ་ས་ཁུལ། རི་བོ་ཆེའི་ནགས་ཚལ་ས་ཁུལ། སྐྱིད་གྲོང་གི་ནགས་ཚལ་ས་ཁུལ། རྫ་ཡུལ་གྱི་ནགས་ཚལ་ས་ཁུལ། ཉིང་ཁྲིའི་ནགས་ཚལ་ས་ཁུལ། སྨར་ཁམས་ཀྱི་ནགས་ཚལ་ས་ཁུལ། ཚྭ་འདམ་གཞོང་གི་ནགས་ཚལ་ས་ཁུལ། གཅན་ཚའི་ཁམས་རའི་ནགས་ཚལ་ས་ཁུལ། རྡོ་སྦིས་སྟོང་རིའི་ནགས་ཚལ་ས་ཁུལ། རྩེ་གཞུང་དམེ་ཤུལ་གྱི་ནགས་ཚལ་ས་ཁུལ། རེབ་གོང་ཞོ་འོང་གི་ནགས་ཚལ་ས་ཁུལ། རེབ་གོང་བློན་ཆོས་ཀྱི་ནགས་ཚལ་ས་ཁུལ། གསེར་ཁོག་བྱང་རིའི་ནགས་ཚལ་ས་ཁུལ་སོགས་བོད་ཡུལ་སྟོད་སྨད་བར་གསུམ་ན་གྲགས་པ་ཆེ་བའི་ནགས་ཚལ་སྲུང་སྐྱོབ་ས་ཁུལ་མང་པོ་ཡོད། སྤྱིར་ནགས་ཚལ་ནི་ཆར་ཆུ་དང་ཆུ་བོའི་འབབ་རྒྱུན་གྱི་རླན་གཤེར་ལ་བརྟེན་ནས་སྐྱེ་སྟོབས་འཕེལ་ཞིང༌། འགྲོ་བ་མིའི་རིགས་ལ་འཚོ་བའི་བཀོལ་སྤྱོད་སོགས་ཀྱི་དགོས་མཁོ་སྦྱིན་པ་དང༌། རི་སྐྱེས་སྲོག་ཆགས་སྣ་ཚོགས་བག་ཡངས་ངང་འཚོ་གནས་བྱེད་སའི་མཛེས་སྡུག་གི་གླིང་ག་ཞིག་ཡིན་ལ། མ་ཟད་ནགས་ཚལ་ལ་ཚ་གདུགས་ཀྱི་ངལ་དུབ་འགོག་པ་དང༌། མཁའ་དབུགས་དང་རང་བྱུང་ཁམས་ཀྱི་ཐལ་རྡུལ་སོགས་གཙང་སེལ་བྱེད་པ། སྐྱེ་དངོས་སྲོག་ཆགས་སོགས་ལ་དགོས་ངེས་ཀྱི་དབྱང་དབུགས་མཁོ་སྤྲོད་བྱེད་པ། ཆར་ཆུ་མོད་ཅིང་ཐན་སྐྱོན་འགོག་པ་སོགས་ཀྱི་ཕན་ནུས་དང་ཁྱད་ཆོས་ལྡན་ཡོད།
ཤིང་འབྲས་ཀྱི་རིགས་ལ། དཔེར་ན། ཁམ་བུ་དང༌། ཀུ་ཤུ། སྟར་ག རྒུན་འབྲུམ། ཚ་ལུ་མ། ཡུལ་སིལ། སིལ་ཙོ་རི། སེ་འབྲུ། ཤིང་ཏོག་ལི་སོགས་མངར་སྐྱུར་གྱི་རོ་བཅུད་ལྡན་ཞིང་མིའི་རིགས་ཀྱི་བཟའ་བྱར་སྤྱོད་པའི་ཤིང་འབྲས་སྣ་ཚོགས་དང༌། སྔོ་ཚལ་གྱི་རིགས་ལ། ཞོག་ཁོག་དང༌། ལ་ཕུག གུང་ལ་ཕུག ཡུང་མ། ཚལ་དཀར། སྣུམ་ཚལ། མེ་ཏོག་པད་ཚལ། ལོ་འཁོར་པད་ཚལ། བསོད་ནམས་དཔལ་འཛོམས། སོ་ལོ་སྔོན་པོ། པ་ལག ཁ་ཏིག་ཚལ། སྲན་ལེབ། ཙོང༌། སྒོག་པ། སྒ་སྨུག་སོགས་འཚོ་བཅུད་ཀྱི་ཕན་ནུས་ལྡན་པའི་སྔོ་ཚལ་རིགས་ཀྱི་ཐོན་ཁོངས་ཕུན་སུམ་ཚོགས་པོ་ཡོད།
འབྲུ་ཡི་རིགས་ལ། དཔེར་ན། གྲོ་དང༌། ནས། སྲན་མ། མ་རྨོས་ལོ་ཏོག ཁྲེ། བྲ་བོ། ཡུངས་དཀར། ཡུག་པོ། ཟར་མ། པད་ཁ། ཀེ་ཚེ་སོགས་བོད་མི་རིགས་ཀྱི་རྒྱུན་སྤྱོད་ཁ་ཟས་སུ་གྱུར་པའི་འབྲུ་རིགས་སྣ་ཚོགས་ཀྱི་ཞིང་ས་ལེགས་པར་སྨིན།
རི་སྐྱེས་སྲོག་ཆགསས་ལས་རི་དྭགས་ཀྱི་རིགས་ལ། དཔེར་ན། འབྲོང་དང༌། རྐྱང༌། བསེ་རུ། ཤྭ་བ་མཆུ་དཀར། ཤྭ་སྐྱ། ཤྭ་བ་སེར་ཆེན། ཤྭ་བ་སེར་ཁྲ། གཙོད། གཉན། རྒྱ། དགོ་བ། གནའ་བ། སྤྲེལ། སྤྲ། སྤྲེའུ་སྤུ་སེར། བྲག་སྲམ། ཕག་རྒོད་སོགས་དང༌། གཅན་གཟན་གྱི་རིགས་ལ་སྟག་དང༌། དོམ་ཁྲ། དོམ་ནག གཟིག་ཁྲ། དྲེད་མོང༌། གསའ། རྒང༌། གཡི། འཕར་བ། གྲུམ་པ། ཆུ་སྲམ། ཝ་དམར། ནེའུ་ལེ། འཕྱི་བ། སྲེ་མོང༌། རི་བོང༌། བྱ་མ་བྱི་སོགས་ཡུལ་ལུང་གཞན་ན་མཐོང་དཀོན་པའི་རི་སྐྱེས་སྲོག་ཆགས་གྲངས་ལས་འདས་པ་ནགས་ཚལ་དང༌། སྤང་ཐང༌། རྫ་བྲག་བཅས་སུ་འཚོ་སྡོད་བྱས་ཡོད།
འདབ་ཆགས་ཀྱི་རིགས་ལ། དཔེར་ན། ཁུ་བྱུག་དང༌། མཇོལ་མོ། བྱེའུ་ཅོ་ཀ། གླག ཁྲ། ཕོ་རོག འོལ་བ། ཤིང་རྟ་མོ། པུ་ཤུད་ལྟག་རིང༌། ཁྲུང་ཁྲུང་སྐེ་ནག རྨ་བྱ། ནེ་ཙོ། དེ་ཕོ། འུག་པ། ངང་པ། ངུར་བ། ཆུ་སྐྱུར། གོང་མོ། བྱ་ཝང༌། སྲེག་པ། སྐྱར་མོ། ཆུ་སྐྱེགས། ཁ་ལ་ཡུག ཕུག་རོན། བྱེའུ་མཐོ་བོང༌། ཁང་བྱེའུ། བྱེའུ་ཐི་བ། སྐྱ་ཀ་སོགས་ངོ་མཆར་བའི་འདབ་ཆགས་བྱ་རིགས་སྣ་ཚོགས་མཚོ་དང་མཚེའུ། ནགས་ཚལ་དང་སྤང་ཐང་བཅས་སུ་སྐད་སྙན་སྒྲོག་ཅིང་འཕུར་ལྡིང་གི་གར་ལ་རོལ་བཞིན་ཡོད།
དེ་ལྟར་བོད་མདོ་དབུས་མཐོ་སྒང་ནི་འཛམ་གླིང་ན་མཐོང་དཀོན་ཞིང་རྩ་ཆེ་བའི་རང་བྱུང་སྐྱེ་དངོས་རིགས་སྣ་ཚོགས་དང་རི་སྐྱེས་སྲོག་ཆགས་མོད་པོ་སྐྱེ་འཚར་འཚོ་གནས་ཀྱི་ཡུལ་ལུང་ངོ་མཚར་ཞིང་ལྟ་ན་སྡུག་པ་ཞིག་གི་ངོ་བོར་གྲུབ་ཅིང༌། འཛམ་གླིང་གི་འགྲོ་བ་མིའི་རིགས་ཀྱི་སྤྱི་ཚོགས་གང་སར་སྙན་པའི་གྲགས་པ་ཆེས་ཆེར་རྒྱས་ཤིང་ལྗོངས་རྒྱུའི་ཡུལ་སྐོར་སྤྲོ་འཆམ་བྱེད་སའི་གནས་མཆོག་ཅིག་ཏུ་གྱུར་པ་ནི། བོད་ཡུལ་ས་མཐོ་ན་གངས་ཀྱི་ར་བས་བསྐོར་ཞིང་མཚོ་དང་མཚེའུ། ཆུ་མིག གངས་ཆུ། རྫ་ཆུ། ཆར་ཆུ་སོགས་དྭངས་གཙང་གི་ཆུ་བོའི་འབབ་རྒྱུན་བཟང་ཞིང༌། རང་བྱུང་ཁམས་ལ་ལྗང་མདོག་གི་གསོན་ཤུགས་རྒྱས་པ་དང་ཚེ་སྲོག་སྣ་ཚོགས་ཞི་བདེ་བག་ཕེབས་ངང་རྒྱུ་བའི་རྟེན་གཞི་རུ་གྱུར་ཡོད་སྟབས། ཀུན་གྱི་ངོར་ལྷ་ཡུལ་ལྟར་ཡིད་དབང་འཕྲོག་པའི་ངོ་མཚར་མཛེས་སྡུག་གི་རྣམ་པ་དེ་ལྟར་གྲུབ་པ་ཞིག་ཡིན། མཐར་གཏུགས་ཏེ་བརྗོད་ན། བོད་མི་རིགས་ཀྱི་ཕ་མེས་ཡང་མེས་དག་གི་རིང་བོད་མི་རྣམས་ཡ་རབས་བཟང་སྤྱོད་ཀྱི་ཕྱོགས་སུ་གཞོལ་ཐབས་དང༌། རང་བྱུང་ཁོར་ཡུག་སྲུང་སྐྱོབ་བྱེད་པའི་རི་རྒྱ་ཀླུང་རྒྱ་བསྡམས་པ་སོགས་ཀྱི་ཡུལ་ཁྲིམས་གཏན་འབེབས་མཛད་པ། བོད་མི་རིགས་ཀྱི་སེམས་རྒྱུད་ལ་འཇགས་པའི་ཆོས་ལུགས་ཀྱི་བསམ་བློའི་འདུ་ཤེས་འཛིན་སྟངས། སྲོལ་རྒྱུན་རིག་གནས་རྩ་ཆེར་འཛིན་པའི་ལྟ་བ་བཅས་ཀྱིས་ངོ་མཚར་རྨད་དུ་བྱུང་བའི་རང་བྱུང་གི་ཁོར་ཡུག་དེ་འདྲ་ཞིག་བསྐྱེད་ཐུབ་པ་ཡིན།
ལྔ། མདོ་དབུས་མཐོ་སྒང་དང་ད་ལྟའི་རང་བྱུང་ཁོར་ཡུག་གི་གནས་བབ།
སྤྱིར་ས་ཡི་གོ་ལ་ཟླུམ་པོ་འདི་ནི་འགྲོ་བ་མི་དང་བཅས་པའི་སྲོག་ལྡན་སེམས་ཅན་དང་རང་བྱུང་སྐྱེ་དངོས་སོགས་ཐུན་མོང་གི་རྟེན་གཞི་རུ་གྱུར་པ་ཞིག་ཡིན་ནའང༌། མིའི་རིགས་ཀྱི་སྤྱི་ཚོགས་ཀྱིས་རང་ཉིད་ཀྱི་ཁེ་ཕན་ཁོ་ན་བསམ་ནས་རང་བྱུང་ཁམས་ཧམ་སེམས་ཀྱིས་བདག་ཏུ་བཟུང་ཞིང༌། དེང་རབས་ཀྱི་ཚན་རྩལ་ལག་ཤེས་ལས་བྱུང་བའི་འཕྲུལ་ཆས་སྣ་ཚོགས་བཀོལ་སྤྱོད་ཀྱིས་རང་བྱུང་ཐོན་ཁུངས་ཀྱི་ཆེད་དུ་ས་རྐོ་རྡོ་སློག་གིས་གཏོར་བཤིག་དང༌། བཟོ་ལས་ཐོན་སྐྱེད་ཀྱིས་ཁོར་ཡུག་འབག་བཙོག་བཟོ་བ་སོགས་རང་བྱུང་ཁམས་ལ་ཚད་ལས་བརྒལ་བའི་གནོད་འཚེ་གཏོང་གིན་ཡོད་པས། ད་ཆ་འཛམ་གླིང་ཁྱོན་ཡོངས་སུ་གནམ་གཤིས་ཀྱི་ཚ་དྲོད་ཆེ་རུ་འཕེལ་བ་སོགས་ཀྱི་འགྱུར་ལྡོག་སྣ་ཚོགས་བྱུང་སྟེ། རང་བྱུང་ཁམས་ཀྱིས་གདོད་མ་ནས་མིའི་རིགས་ཀྱི་སྤྱི་ཚོགས་དང་རང་བྱུང་སྐྱེ་དངོས་ལ་ཐོན་པའི་ཆུ་ཡི་ཐོན་ཁུངས་སོགས་ཀྱི་ཕན་ནུས་ཉིན་རེ་ནས་ཉིན་རེར་ཉམས་ཞན་ཏུ་གྱུར་དང་འགྱུར་བཞིན་ཡོད།
དེ་མཚུངས་བོད་མདོ་དབུས་མཐོ་སྒོང་ལ་མཚོན་ནའང་སྔོན་ཆད་གངས་རི་མཐོ་ཞིང་ཆུ་བོ་མང་བ། ས་གཤིས་ལེགས་ཤིང་ཁོར་ཡུག་གཙང་བའི་ཡུལ་ལུང་ཉམས་དགའ་བ་ཞིག་ཡིན་ནའང༌། དུས་རབས་ཀྱི་འཕེལ་འགྱུར་དང༌། སྤྱི་ཚོགས་ཀྱི་འགྱུར་ལྡོག་སོགས་ཀྱིས་དུས་རབས་ཉི་ཤུ་པའི་ལོ་རབས་ལྔ་བཅུ་པ་ནས་བཟུང་རྒྱུ་རྐྱེན་སྣ་ཚོགས་ཀྱི་དབང་གིས་བོད་མི་རིགས་ཀྱིས་གནའ་སྔ་མོ་ནས་སྐྱེ་ཁམས་ཁོར་ཡུག་སྲུང་སྐྱོབ་བྱེད་པའི་ཐབས་སུ་སྤྱོད་པའི་ཆོས་ལུགས་དང་ཡུལ་སྲོལ་རིག་གནས་བཅས་ཀྱི་ལྟ་བའི་འདུ་ཤེས་ལས་བརྒལ་ཏེ། བོད་མི་རིགས་ཀྱིས་རྩ་ཆེན་དུ་བརྩིས་ནས་གཅེས་སྲུང་བྱེད་པའི་རང་བྱུང་ཁོར་ཡུག་ལ་ཅི་མི་སྙོམ་པར་ས་རྐོ་རྡོ་སློག་སོགས་ཀྱི་ལས་གཞི་སྣ་ཚོགས་སྤེལ་བ་བརྒྱུད་མདོ་དབུས་མཐོ་སྒང་གི་རང་བྱུང་ཁོར་ཡུག་ལ་བསུན་གཙེར་གྱིས་ཆག་འཇིག་ཉམས་འགྱུར་གྱི་འགོ་ཚུགས་ཤིང༌། ལྷག་པར་མགོ་ཐོག་གི་དུས་རབས་ཉེར་གཅིག་པ་འདིར་ཡོད་ཚད་ལ་ཚན་རིག་གིས་དབང་བསྒྱུར་ཞིང་བཟོ་ལས་ཐོན་སྐྱེད་སྣ་ཚོགས་དར་སྤེལ་འཛུགས་སྐྲུན་ཆེད། རང་གཞན་ཀུན་གྱིས་མདོ་དབུས་མཐོ་སྒང་གི་སའི་འཚོ་བཅུད་དུ་གྱུར་པའི་གཏེར་ཁ་སྣ་ཚོགས་སྔོགས་འདོན་བྱེད་པ་དང༌། ནགས་ཚལ་སྟུག་པོ་འབྲེག་གཅོད་བྱེད་པ། རི་བོ་མཐོན་པོར་ཁུང་བུ་འདྲུ་བ། ཆུ་བོ་ཆེན་པོའི་བཞུར་རྒྱུན་འགོག་པ། བདག་མེད་སྲོག་ཆགས་གསོད་བཟུང་བྱེད་པ། རྩ་ཆེའི་སྨན་རྩྭ་རྐོ་འཐུ་བྱེད་པ་སོགས་ཚད་བརྒལ་གྱི་གནོད་སྐྱོན་བཟོས་པའི་རྐྱེན་གྱིས། རང་བྱུང་ཁམས་ལྷིང་འཇགས་ལས་དཀྲོགས་ཤིང་སྡོད་མི་ཚུགས་པའི་ཕོག་ཐུག་ཆེན་པོ་ཐེབས་ཏེ། གློ་བུར་དུ་ས་འགུལ་བ་དང༌། རི་སྙིལ་བ། མཚོ་འཕྱུར་བ། བྱེ་རླུང་འཚུབ་པ། དུས་བཞིའི་ནམ་ཟླར་འགྱུར་ལྡོག་རྒོད་པ་སོགས་རང་བྱུང་གི་གོད་ཆག་སྣ་ཚོགས་བསྟུད་མར་བྱུང་དང་འབྱུང་བཞིན་ཡོད་ལ། གཞན་ཡང་ས་གཤིས་ཀྱི་འཚོ་བཅུད་ཉམས་ཏེ་མདོ་དབུས་མཐོ་སྒང་གི་སྣོད་བཅུད་གཉིས་ལ་ཐན་སྐྱོན་ནད་ཡམས་སོགས་ཀྱི་གནོད་པ་ཚབས་ཆེན་ཐེབས་ཀྱིན་ཡོད།
ཁྱད་པར་དུ་འཛམ་གླིང་ཁྱོན་ཡོངས་སུ་སའི་གོ་ལའི་གནམ་གཤིས་ཀྱི་ཚ་དྲོད་ཇེ་ཆེར་འགྲོ་བཞིན་པ་དང༌། རང་བྱུང་ཁམས་ཀྱི་ཆུ་ཡི་ཐོན་ཁུངས་ཉུང་དུ་བྲི་བཞིན་པ་ནི་མི་རྣམས་ཀྱིས་འཇིགས་སྣང་སྐྱེ་དགོས་པ་ཞིག་ཏུ་ངོས་འཛིན་བྱེད་ཀྱིན་་ཡོད། དེ་མཚུངས་བོད་མདོ་དབུས་མཐོ་སྒང་ལ་མཚོན་ནའང་དེང་གི་སྐབས་རྒྱ་མི་རིགས་སོགས་འདུས་སྡོད་ཀྱིས་བཟོ་ལས་ཐོན་སྐྱེད་བྱེད་སའི་བཟོ་གྲྭ་སྣ་ཚོགས་ཀྱི་ཐལ་རྡུལ་དང་གད་སྙིགས་ཀྱིས་དག་གཙང་གི་ཁ་དབུགས་དང༌། མཛེས་སྡུག་གི་རང་བྱུང་ཁོར་ཡུག་ལ་འབབ་བཙོག་བཟོས་དྲགས་པས། མཚོ་དང་མཚེའུ་བྲི་ནས་ཆུང་དུ་འགྲོ་བ་དང༌། གཙང་པོ་དག་གི་འབབ་རྒྱུན་ཕྲ་རུ་གྱུར་པ། ཆུ་མིག་དང་ཆུ་ཚན་མང་པོ་སྐམ་པ་སོགས་ཚབས་ཆེ་བའི་གནོད་པ་མངོན་གསལ་དུ་བྱུང་དང་འབྱུང་གིན་ཡོད། དེ་ལྟར་སྐྱེ་ཁམས་ཁོར་ཡུག་གི་ཆུ་ཡི་ཐོན་ཁུངས་ཉུང་ནས་ཉུང་དུ་བྲི་བ་དང༌རང་བྱུང་ཁམས་ནི་ཟུངས་ཁྲག་གི་རྒྱུ་བ་ཟད་པའི་ཕུང་པོ་ཞིག་དང་མཚུངས་པར། གསོན་ཤུགས་ཀྱི་འཚོ་བཅུད་ཉམས་ཏེ་ཆར་ཆུ་དུས་སུ་མི་འབབ་པ་དང༌། རི་ལུང་ཐང་གསུམ་དུ་བྱེ་ཐང་གི་ཁྱབ་རྒྱ་ཆེ་རུ་གྱུར་པ། ནེམ་ལྗང་གི་རླན་ཁུལ་ས་རྒོད་དུ་གྱུར་པ། ལྗོན་ཤིང་ནགས་ཚལ་གྱི་ཞེང་ཇེ་ཆུང་དང་རྫོང་ཇེ་སྲབ་ཏུ་གྱུར་པ། ཁོད་ཡངས་པའི་རྩྭ་ཐང་གི་གཞི་རུ་རྩི་ཤིང་དང་མེ་ཏོག་མང་པོའི་སྐྱེ་རྒྱུན་ཆད་པ་སོགས་རང་བྱུང་སྐྱེ་དངོས་སྣ་ཚོགས་ཉམས་དམས་འགྱུར་ལྡོག་གི་གོད་ཆག་བྱུང་བ་དང༌། དེ་འབྲེལ་གྱི་བདག་མེད་རི་དྭགས་དང༌། གཅན་གཟན། འདབ་ཆགས་བྱ་རིགས་བཅས་ཀྱང་འཚོ་གནས་བྲལ་ཏེ་རྒྱུན་ཆད་པ། ཡུལ་གཞན་དུ་གནས་སྤོར་བ་སོགས་མདོ་དབུས་མཐོ་སྒང་གི་རང་བྱུང་ཁོར་ཡུག་ཉམས་ཆག་ཏུ་འགྲོ་བཞིན་པའི་ཉེན་ཚབས་ནི་ནང་སྒོས་སུ་བོད་མི་རིགས་ཀྱི་ཚབས་ཆེའི་གནད་དོན་ཞིག་ཡིན་པ་དང༌། དེ་མིན་རྒྱ་མི་རིགས་གཙོས་བོད་མདོ་དབུས་མཐོ་སྒང་གི་ཆུ་ཡི་ཐོན་ཁུངས་ལ་ཁ་གདེང་ཞིང་ལག་བཟེད་པའི་ཨེ་ཤ་ཡའི་གླིང་གི་མི་རྣམས་ཀྱིའང་གྱོང་གུད་ཚབས་ཆེན་ཞིག་ཆགས་ཡོད།
དྲུག བོད་མི་རིགས་ཀྱིས་སྐྱེ་ཁམས་ཁོར་ཡུག་ལ་འཛིན་པའི་ལྟ་བ་རྒྱུན་འཁྱོངས་ཀྱིས་ཆུ་ཡི་ཐོན་ཁུངས་སྲུང་སྐྱོབ་བྱ་ཐབས།
ཐོད་བརྒལ་དུ་ཚན་རྩལ་རིག་གནས་སོགས་དར་རྒྱས་ཀྱིས་མིའི་རིགས་ཀྱི་སྤྱི་ཚོགས་དེང་རབས་ཅན་དུ་གྱུར་ཏེ། དཔལ་འབྱོར་གྱི་འགྲན་རྩོད་ལ་ཁ་ཕྱོགས་པའི་དེང་གི་དུས་འདིར་འཚོ་བའི་གནས་བབ་ཀྱང་སྔར་ལས་ཇེ་བཟང་ཇེ་ཡག་ཏུ་སོང་སྟེ། ཟས་གོས་སོགས་གང་དགོས་ཅི་འདོད་ལ་ལོངས་སུ་སྤྱོད་པའི་བདེ་སྐྱིད་ནི་རང་ཉིད་ཀྱི་ཁེ་ཕན་ཞིག་ཏུ་རྩིས་ཏེ་ཅི་མི་སྙམ་པར་ཡོད་ནའང༌། ང་ཚོའི་རྟེན་གཞི་རུ་གྱུར་པའི་རང་བྱུང་ཁམས་ཆེན་པོ་ལ་ངེད་ཅག་མིའི་རིགས་ཀྱིས་གཤགས་གཅོད་གཏོར་སྔོག་གི་སྡུག་ལས་སྣ་ཚོགས་བྱས་རྐྱེན་བཟོད་བསྲན་བྲལ་བའི་ཕོག་ཐུག་ཆེན་པོ་བཟོས་ཏེ། ད་ཆ་རང་བྱུང་ཁམས་ཀྱིས་ང་ཚོ་མིའི་རིགས་ལ་འཁོན་ལན་སློག་པ་ལྟ་བུའི་འཇིགས་སྣང་ནི་ཀུན་གྱིས་ཤེས་རྟོགས་ཐུབ་དགོས་པ་ཞིག་ཡིན། དོན་དངོས་སུ་མིའི་རིགས་ཀྱི་སྤྱི་ཚོགས་ལ་མཚོན་ན་བདེ་སྐྱིད་ཀྱི་འབྱུང་རྩ་ངོ་མ་ནི་ང་ཚོ་འཚོ་གནས་ཀྱི་རང་བྱུང་ཁམས་ཆེན་པོ་འདི་ཉིད་ཡིན་ལ། རང་བྱུང་ཁམས་ཆེན་པོ་བདེ་བར་གནས་མ་ཐུབ་ན་ང་ཚོ་ནི་ཅི་ནས་ཀྱང་བདེ་བར་འཚོ་ཐབས་བྲལ་ཡོད།
བོད་མི་རིགས་ལ་མཚོན་ན་གནའ་སྔ་མོ་ནས་མདོ་དབུས་མཐོ་སྒང་དུ་རྟ་ནོར་ལུག་གསུམ་འཚོ་སྐྱོང་དང་གྲོ་ནས་སྲན་གསུམ་རྨོ་འདེབས་ཀྱིས་ཁ་ཆར་བུ་ཡུག་དང་འཐབ་སྟེ། ཞིང་འབྲོག་གི་འཚོ་བ་རོལ་བའི་ངལ་རྩོལ་ལས་རིགས་ཁྲོད་རང་བྱུང་ཁམས་ལ་རྒྱུས་ལོན་གྱིས་མཛའ་བརྩེ་ཟབ་མོ་ཆགས་ཤིང༌། བོད་མིའི་ཁ་རྒྱུན་དུ། མགོ་ནག་སྐྱིད་སྡུག་གནམ་གྱི་ལག། གོ་ཁ་དྲོན་མོ་རང་གི་ལག། ཅེས་རང་ཉིད་ཀྱི་ཚེ་སྲོག་གི་བདེ་སྡུག་དང་མི་ཚེའི་འཚོ་བའི་ལེགས་ཉེས་ནི་གནམ་ས་གཉིས་ལ་རག་ལས་པའི་བསམ་བློའི་འཆར་སྣང་དང༌། ལྷག་པར་དུ་གཡུང་དྲུང་བོན་དང་ནང་བསྟན་སངས་རྒྱས་ཆོས་ལུགས་བཅས་རིམ་གྱིས་དར་ཏེ། ཆོས་ལུགས་ཀྱི་ལྟ་བའི་དད་མོས་ལས་ས་ལ་གནས་པའི་ས་བདག་དང༌། ཆུ་ལ་གནས་པའི་ཀླུ། བྲག་ལ་གནས་པའི་བཙན། རི་ལ་གནས་པའི་གཞི་བདག་སོགས་མགོན་སྐྱབས་དཔུང་གཉེན་དུ་བཀུར་ཞིང༌། གནས་རི་གང་དེའི་སྟེང་ནས་ས་རྐོ་རྡོ་སློག་དང༌། ནགས་ཚལ་འབྲེག་པ། རྩི་ཤིང་གཅོད་པ། རི་དྭགས་གསོད་པ། ཆུ་བོ་རྙོག་པ་སོགས་ཀྱི་ལས་བྱས་ན་ཡུལ་ལྷ་གཞི་བདག་གིས་ཉེས་ཆད་བཅད་དེ་བཀྲ་མི་ཤེས་པ་ཡོང་བ་དང༌། མཚོ་དང་མཚེའུ། ཆུ་ཀླུང་ཆེན་པོ། ཆུ་མིག་སོགས་ཀྱི་མགོ་ཁུངས་བཅས་སུ་རྐང་ལག་འཁྲུད་པ་དང༌། བཙོག་གཅིན་དང་ཤ་ཁྲག་སོགས་ཀྱིས་མི་གཙང་བ་བཟོས་ན་ཀླུ་ཡིས་གནོད་པ་བྱེད་པ་སོགས་ཀྱི་བསམ་བློའི་འདུ་ཤེས་བཅས་ཀྱིས་མདོ་དབུས་མཐོ་སྒང་གི་རང་བྱུང་ཁོར་ཡུག་ལ་རང་བཞིན་གྱིས་སྲུང་སྐྱོབ་གང་ལེགས་ཐུབ་ཡོད། དེའི་ཕྱིར་དེང་གི་སྐབས་རྒྱལ་ཁབ་དང་མི་སྒེར་གྱི་ཁེ་ཕན་ཁོ་ན་བསམ་ནས་ཁོར་ཡུག་སྲུང་སྐྱོབ་ཐད་འཛིན་པའི་བོད་མི་རིགས་ཀྱི་ཆོས་ལུགས་དང་ཡུལ་སྲོལ་རིག་གནས་སོགས་ཀྱི་ལྟ་བ་རྡོག་རལ་སྣང་ཆུང་གིས། མདོ་དབུས་མཐོ་སྒང་གི་རང་བྱུང་ཁོར་ཡུག་ལ་གང་འདོད་གཏོར་བརླག་གཏོང་བ་སོགས་ཀྱི་བྱས་ཉེས་མཚམས་འཇོག་དགོས་པ་དང༌། མ་ཟད་བོད་མི་རིགས་ཀྱི་མི་རབས་རྗེས་མ་རྣམས་ཀྱིས་དཔལ་འབྱོར་གྱི་ཁེ་ཕན་དང་དེང་རབས་རིག་གནས་སོགས་རྩ་ཆེན་དུ་རྩིས་ཏེ། བོད་མིའི་ཆོས་དང་སྲོལ་རྒྱུན་རིག་གནས་སོགས་ཀྱི་ལྟ་བའི་རིན་ཐང་ཞིབ་ཀྱིས་མ་རྟོགས་པར། འོལ་ཚོད་ཀྱིས་དེ་དག་རྨོངས་དད་རྗེས་ལུས་ཀྱི་གཞི་རྩར་བཟུང་ནས་དམའ་འབེབས་བྱེད་པ་སོགས་ཀྱི་སྤྱོད་ཚུལ་བཅོས་བསྒྱུར་བྱས་ཏེ། བོད་མི་རིགས་ཀྱིས་གདོད་མ་ནས་སྐྱེ་ཁམས་ཁོར་ཡུག་སྲུང་སྐྱོབ་ལ་འཛིན་པའི་ལྟ་བ་དང་བསམ་བློ་མུ་མཐུད་རྒྱུན་འཁྱོངས་ཀྱིས་དེང་རབས་དང་ཟུང་འབྲེལ་གྱི་སྒོ་ནས་རང་བྱུང་ཁོར་ཡུག་སྲུང་སྐྱོབ་ཀྱི་ཐབས་སུ་འབད་བརྩོན་བྱ་རྒྱུ་ཧ་ཅང་གི་གལ་ཆེའོ།།
ལྷག་པར་དུ་མདོ་དབུས་མཐོ་སྒང་གི་རང་བྱུང་སྐྱེ་ཁམས་ཁོར་ཡུག་ཕྱོགས་ཡོངས་སུ་སྲུང་སྐྱོབ་བྱ་དགོས་པ་བརྒྱུུད། ཆུ་ཡི་ཐོན་ཁུངས་ལ་ཁ་ཚ་དགོས་གཏུགས་ཀྱིས་སྲུང་སྐྱོབ་བྱ་རྒྱུ་ནི་རང་བྱུང་ཁམས་དང་སྐྱེ་འགྲོ་ཀུན་ལ་ཕན་བདེ་བསྐྲུན་པའི་ཐབས་ལམ་ཉག་གཅིག་ཏུ་གྱུར་ཡོད། དེ་ལ་མདོ་དབུས་མཐོ་སྒང་གི་ཆུ་ཡི་ཐོན་ཁུངས་ཇི་ལྟར་སྲུང་སྐྱོབ་བྱ་ཐབས་ནི། གདོད་མ་ནས་བོད་མི་རིགས་ཀྱི་གཤིས་རྒྱུད་ལ་འཇགས་པའི་སྐྱེ་ཁམས་ཁོར་ཡུག་སྲུང་སྐྱོབ་ཐད་ཀྱི་བསམ་བློ་དང་ལྟ་བ་གཞི་ལ་བཞག་སྟེ། མཚོ་དང་མཚེའུ། གཙང་པོ། ཆུ་མིག་སོགས་ཀྱི་ནང་བཟོ་ལས་སྣ་ཆོགས་བྱེད་པའི་བཟོ་གྲྭ་དང༌། ཁྱིམ་ཚང༌། མི་སྒེར་བཅས་ཀྱིས་རྫས་དུག་གིས་སྦག་པའི་བཙོག་ཆུ་མི་གཏོང་བ་དང༌། རྫས་སྣ་ཚོགས་གསོག་སྒྲུབ་ཀྱི་གཏེར་མི་རྒྱག་པ། འགྱིག་ཤོག་སོགས་ཀྱི་གད་སྙིགས་མི་གཡུགས་པ། གཞན་ཡང་གཙང་པོའི་མགོ་ཁུངས་དང༌། འབབ་རྒྱུད། ཆུ་ལག་བཅས་ཀྱི་ཉེ་འགྲམ་དུ་ས་རྐོ་རྡོ་སློག་དང༌། གཏེར་ཁ་སྔོག་འདོན། ནགས་ཚལ་གཅོད་འབྲེག་སོགས་མི་བྱེད་པ། གཙང་པོའི་ཁ་ཕྱོགས་བསྒྱུར་ཏེ་བཀག་བསྐྱིལ་མི་བྱེད་པ་བཅས་ཆུ་ཡི་ཐོན་ཁུངས་ལ་རང་ཉིད་ཀྱི་ཚེ་སྲོག་གི་རིན་ཐང་དང་འདུ་ཤེས་བཟུང་སྟེ་གཅེས་སྤྲས་དང་སྲུང་སྐྱོབ་གང་ལེགས་བྱ་དགོས།
དེ་ལ་མདོ་དབུས་མཐོ་སྒང་ནི་བོད་མི་རིགས་ཐུན་མོང་གི་འཚོ་གནས་ཁྱིམ་གཞིས་ལྟ་བུ་ཡིན་པས། བོད་མི་སུ་ལའང་རང་བྱུང་ཁོར་ཡུག་ལ་བདག་གཅེས་སྲུང་སྐྱོབ་བྱེད་པའི་འོས་འགན་ཕྲག་ཏུ་བབས་ཡོད། དེའི་ཕྱིར་འགན་རང་འཁུར་གྱིས་རང་ཉིད་འཚོ་གནས་ཀྱི་ཉེ་ཁོར་སོགས་སུ་ཆུ་ཡི་འབབ་རྒྱུན་གྱི་འབག་བཙོག་དང་གད་སྙིགས་གཙང་བཟོ་བྱེད་པ། ཐན་སྐྱོན་བྱེ་འགྱུར་གྱི་ས་ཆར་རྩྭ་འདེབས་སྡོང་འཛུགས་སོགས་ཀྱི་ལས་དོན་ལག་བསྟར་གྱིས་ས་ཆ་སྔོ་ལྗང་ཅན་དུ་བསྒྱུར་བའི་ཐབས་སུ་འབད་བརྩོན་བཅས་བྱ་དགོས།
མདོར་བསྡུས་ན། རང་བྱུང་ཁམས་ནི་འབྱུང་བ་ལྔ་སོགས་གཅིག་ལ་གཅིག་བརྟེན་གྱི་ཕན་ནུས་རམ་འདེགས་འོག་གྲུབ་པའི་སྣོད་བཅུད་ཀྱི་གོང་བུ་ཞིག་ཡིན། དེ་བས་མདོ་དབུས་མཐོ་སྒང་གི་ཆུ་ཡི་ཐོན་ཁུངས་ལ་རང་ཉིད་ཀྱི་ཟུངས་ཁྲག་བཞིན་གཅེས་སྲུང་དང་གྲོན་ཆུང་བྱས་ན། ཆུ་ཡི་དྭངས་གཙང་ལྷད་མེད་པའི་རང་བཞིན་གྱིས་ས་གཞིའི་ལྷུམས་སུ་རང་བྱུང་ཁམས་ཀྱི་ནགས་ཚལ་སོགས་སྐྱེ་དངོས་ཀུན་ལ་གསོན་ཤུགས་ཀྱི་སྐྱེ་སྟོབས་སྦྱིན་ཏེ། འཚོ་བཅུད་ཕུན་སུམ་ཚོགས་པའི་ལྗང་མདོག་གི་ཁོར་ཡུག་ཅིག་རང་བཞིན་གྱིས་གྲུབ་ཅིང༌། དེ་ལ་བརྟེན་ནས་མཁའ་དབུགས་གཙང་སེལ་གྱིས་གནམ་གཤིས་དྲོ་གྲང་སྙོམ་ཞིང་ཆུ་རླངས་སྨུག་སྤྲིན་གྱི་རྒྱུ་བ་བཟང་བའི་ནམ་མཁའ་ལས་ཆར་ཆུ་དུས་སུ་བབས་ཏེ། ས་གཞི་རུ་མཚོ་དང་མཚེའུ་རྣམས་སྔར་བཞིན་ལྟེམ་མེར་འཁྱིལ་ཞིང༌། དེ་མཚུངས་གཙང་པོ་དང་ཆུ་མིག་སོགས་ཀྱི་འབབ་རྒྱུན་ཆད་ལྷོད་མེད་པར་དྲག་ཏུ་བཞུར་བའི་དགེ་མཚན་གྱིས། དེང་ན་མདོ་དབུས་མཐོ་སྒང་གི་རང་བྱུང་ཁོར་ཡུག་ལ་འཕྲད་པའི་འཐུང་ཆུའི་འབབ་རྒྱུན་ཉུང་དུ་བྲི་བ་དང༌། སའི་འཚོ་བཅུད་ཉམས་ཏེ་བྱེ་ཐང་དུ་འགྱུར་བ། སྐྱེ་དངོས་སྲོག་ཆགས་སྣ་ཆོགས་རང་བཞིན་གྱིས་སྟོང་པ། ཐན་སྐྱོན་དང་ནད་ཡམས་སྣ་ཚོགས་འབྱུང་བ། གངས་རི་དང་འཁྱག་རོམ་ཞུ་བ་སོགས་ཀྱི་དཀའ་ངལ་སྣ་ཚོགས་རང་ཤུགས་ཀྱིས་སེལ་ཐུབ་བོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/23011.html


text:
ལོ་རྒྱུས་དངོས་ཤུལ་ལས་འབྲོག་པའི་གོམས་སྲོལ་སྐོར།
ཁམས་ཕྱོགས་འབྲོག་པའི་ས་ཁུལ་དུ་དར་སྲོལ་ཆེ་བའི་ཡུལ་སྲོལ་གོམས་གཤིས་འདི་དག་ནི་མི་རིགས་གཞན་གྱི་རིག་གནས་དང་། གོམས་གཤིས་མ་འདྲེས་པའི་གནའ་བོའི་བོད་ཀྱི་ཐུན་མོང་མ་ཡིན་པའི་ཁྱད་ཆོས་ལྡན་པའི་རིག་གནས་ངོ་མ་དེ་ཡིན། མི་རིགས་སོ་སོའི་གནའ་བོའི་ལོ་རྒྱུས་མཚོན་བྱེད་ཀྱི་དངོས་ཤུལ་དངོས་ནི་གནའ་སྲོལ་རྒྱུན་མ་ཆད་པར་བྱུང་བའི་རིག་གནས་དེ་ཡིན། མི་རིགས་སོ་སོའི་ཡུལ་སྲོལ་གོམས་གཤིས་ནི་མི་རིགས་དེའི་ཐུན་མོང་མ་ཡིན་པའི་རིག་གནས་ཤིག་ཡིན། དེས་ན་ལོ་ངོ་སྟོང་ཕྲག་མང་པོའི་གོང་གི་འཚོ་བའི་གོམས་གཤིས་མང་པོ་ཞིག་ཉེ་དུས་བར་འགྱུར་བ་མེད་པ་བོད་ཀྱི་འབྲོག་པའི་འཚོ་བའི་ནང་དུ་གནས་ཡོད་པར་མ་ཟད། འགའ་ཞིག་དེང་དུས་ཀྱི་བར་དུ་མ་ཉམས་པར་གནས་ཡོད་དེ།
དང་པོ། འབྲོག་པའི་གཉེན་སྒྲིག
༡. ཕོ་མོ་མོས་མཐུན་གྱི་གཉེན་སྒྲིག
འདི་ནི་གཞོན་ནུ་ཕོ་མོ་རྣམས་དུས་རྒྱུན་ལས་ཀ་མཉམ་པོར་འཛོམས་ནས་ཕན་ཚུན་བརྩེ་བ་ཆགས་ཏེ་རང་མོས་ཀྱི་སྒོ་ནས་ལྷན་དུ་ཁྱིམ་གསར་འཛུགས་པ་ལ་ཟེར། དེ་ཡང་ཞིང་པ་ཡིན་ན་གྲོང་པའི་ཕོ་གསར་དང་མོ་གསར་མང་པོ་ལྷན་དུ་ཞིང་ཁ་ན་ལས་ཀ་བྱེད་སྐབས་ཕན་ཚུན་ངོ་ཤེས་པར་གྱུར་བ་དང༌། འབྲོག་པ་ཡིན་ན་ཉིན་ལྟར་ཕྱུགས་རྫི་ལྷན་དུ་འགྲོ་ནས་ཕན་ཚུན་འདྲིས་འགྲོ་ཞིང་ཡོད་པ་རེད། སྐབས་དེར་ཕོ་མོ་ཕན་ཚུན་སེམས་པ་ཤོར་ན་བརྡ་གཏོང་ཞིང་ཡོད་པ་རེད། ཞིང་འབྲོག་ས་ཁུལ་གྱི་མི་དེ་དག་ཕལ་ཆེ་བ་ཡིག་རྨོངས་ཡིན་སྟབས་ཁོ་ཚོས་ཡི་གེའི་ལམ་ནས་འབྲེལ་བ་བྱེད་མི་ཐུབ་ཀྱང་། གཙོ་བོ་ཁོ་ཚོས་གླུ་གཞས་གཏོང་ནས་ཕན་ཚུན་དགའ་རེས་ཡོད་མེད་བརྡ་ལེན་གཏོང་བཞིན་ཡོད་པ་སྟེ། དེ་ཡང་བུ་ཞིག་བུ་མོ་ཞིག་ལ་དགའ་ན་ཁོ་རང་གི་གླུ་གཞས་ཀྱི་ལམ་ནས་དགའ་བའི་བརྡ་སྟོན་ཞིང༌། བུ་མོ་དེ་ཚུར་ལ་དགའ་ཞིང་ཡོད་མེད་སྐད་ཆ་འདྲི་ཞིང་ཡོད་པ་རེད། དེ་ལྟ་བུའི་སྙན་ངག་དེ་དག་བོད་མིའི་ཚོ་ཁ་ལ་རང་བཞིན་དུ་གནས་ཡོད་པ་རེད་མ་གཏོགས་ཁོ་ཚོས་སྙན་ངག་གི་གཞུང་ལ་སློབ་སྦྱོང་བྱེད་རྒྱུ་འདྲ་པོ་རྩ་བ་ནས་ཡོད་པ་མ་རེད། དེ་འདྲ་བྱས་ནས་ཁོ་རང་ཚོ་རང་བཞིན་གྱིས་དགའ་རོགས་བསྒྲིགས་ནས་སོ་སོའི་ཁྱིམ་ཚང་ནས་ཕྱིར་ཐོན་སྟེ་རང་ལ་དབང་བའི་ཁྱིམ་གསར་ཞིག་ཐུན་མོང་དུ་འཛུགས་ཞིང་ཡོད་པ་དེ་ལ་གཞིས་བཟུང་དང༌། ཁམས་ཕྱོགས་ཀྱི་ཡུལ་སྐད་ལ་མྱེ་འབུད་ཅེས་ཟེར་ཞིང་ཡོད་པ་རེད།
༢.མག་པ་བསུ་བ།
མི་ཚང་ཞིག་གི་ནང་དུ་བུ་མོ་མ་གཏོགས་བུ་མེད་ན། བུ་མོ་དེ་ལ་ཕ་མའི་བློ་དང་མཐུན་པའི་ཁྱོ་ཀ་ཞིག་བཙལ་ནས་ནང་དུ་བསུ་ཞིང་ཡོད་པ་དེ་ལ་མག་པ་བསུ་ཟེར། དེ་ལ་དང་པོ་མག་པ་སློང་དུས་བུ་མོའི་ཕ་མའི་བློ་ལ་བབས་པའི་བུ་གང་ཞིག་གི་ཁྱིམ་ཚང་ལ་འབྲེལ་བ་བྱེད་ནས། དར་དཀར་ཞིག་གིས་སྣེ་དྲངས་ཏེ་སློང་རྟེན་གྱི་ནོར་རྫས་གང་འཚམས་ཞིག་ཁྱེར་སྟེ་ཕ་རོལ་པོའི་ཁྱིམ་དུ་འགྲོ་ཞིང་ཡོད་པ་རེད། དེ་ནས་བློ་བབས་བྱུང་ཚེ་ཕྱོགས་གཉིས་ཀ་བློ་བབས་ཡོད་པའི་གཟའ་སྐར་བཟང་པོའི་དུས་ཚོད་ཞིག་གཏན་འཁེལ་བྱ་ཞིང༌། དུས་ཐོག་ཏུ་བུ་མོའི་ཁྱིམ་དུ་མག་པ་དེ་བསུ་འགྲོ་ཞིང་ཡོད་པ་རེད། མག་པ་བསུ་བའི་ཉིན་དེར་བུ་མོའི་ཉེ་བའི་ཕྱོགས་ནས་རྐྱ་མི་ཁ་ཤས་ཞིག་བཟའ་ཆས་ལེགས་པར་སྤྲད་ནས་ལམ་བར་བསུ་སར་འགྲོ་དགོས་ཞིང་ཡོད་པ་དང༌། ཁྱོ་ཀ་རང་གི་ཕྱོགས་ནས་ཀྱང་གཉེན་ཉེ་དང་སྤུན་སོགས་ཀྱིས་བཟའ་ཆས་ལེགས་པར་སྤྲད་དེ། གྲི་བོག་རྟ་གསུམ་སྟེ་ཕ་ཆས་སྣེ་གསུམ་གྱི་ཐོག་དྲངས་པའི་རང་ནོར་གང་འཚམས་ཞིག་དང་བཅས་ཏེ་སྐྱེལ་དགོས་ཞིང་ཡོད་པ་རེད། ཉིན་དེ་ནས་བཟུང་བུད་མེད་ཕྱོགས་ཀྱི་ཁྱིམ་བདག་ཆགས་ཚར་པ་རེད།
༣.མནའ་མ་བསུ་བ།
གོང་གསལ་ལྟར་བུ་མང་པོ་ཡོད་པའི་མི་ཚང་དེས་རང་གི་བློ་ཁ་དང་མཐུན་པའི་མི་ཚང་ཞིག་གི་བུ་མོ་མནའ་མ་སློང་སར་འགྲོ་ཞིང་ཡོད་པ་རེད། མནའ་མ་སློང་ཚུལ་དང་བསུ་ཚུལ་གོང་གི་མག་པའི་སྐབས་དང་མཚུངས་ལ། ནོར་སྐལ་གཟི་བྱུར་སྤོས་གསུམ་དང་གསེར་དངུལ་གྱི་རྒྱན་ཆ་རང་ལ་གང་ཡོད་པའི་ནོར་རུ་རྣམས་དང༌། རྟ་ནོར་ལུག་གསུམ་སོགས་རང་ལ་གང་འཚམས་ཀྱི་ནོར་སྐལ་དང་བཅས་མནའ་མ་བརྫངས་ཤིང་ཡོད་པ་རེད། བུ་མོ་ནོར་དང་བརྗེ་བ་རྒྱ་ནག་གི་ལུགས་སྲོལ་དང༌། བག་མ་ནོར་དང་ལྷན་དུ་བསུ་བ་རྒྱ་གར་གྱི་ལུགས་སྲོལ་ལྟར་མཐའ་གཉིས་སུ་ལྷུང་བ་མ་ཡིན་པ། ཕོ་མོ་སུ་ཡིན་ཀྱང་རང་གི་ནོར་སྐལ་དང་ལྷན་ཏུ་ཁྱིམ་གྱི་ཁབ་ཏུ་བསུ་བ་ནི་བོད་གངས་ཅན་པའི་ལུགས་སྲོལ་ཡིན་ནོ། །
དེ་ཡང་བུ་རེ་ལ་མནའ་མ་རེ་བསུ་རྒྱུ་དང༌། བུ་སྤུན་གཉིས་གསུམ་རེ་ལ་མནའ་མ་གཅིག་བསུ་རྒྱུའི་ལུགས་སྲོལ་ཡང་ཡོད་པ་རེད། ཡིན་ནའང་བུ་མོ་སྤུན་གཉིས་གསུམ་རེ་ལ་མག་པ་རེ་ལེན་རྒྱུའི་ལུགས་སྲོལ་རྩ་བ་ནས་ཡོད་པ་མ་རེད། དེ་ཡང་རྒྱུ་མཚན་གཙོ་བོ་སྐྱེས་པ་རྣམས་བུད་མེད་ཀྱི་ཆེད་དུ་ཕྲག་དོག་དང་མིག་སེར་ཆུང་ཞིང་། བུ་སྤུན་བར་གྱི་བརྩེ་དུང་དེ་ལས་ཟབ་ཞིང་ཡོད་པ་དང༌། བུད་མེད་རྣམས་སྤུན་མཆེད་བར་ལ་བརྩེ་དུང་ཟབ་ནའང་མིག་སེར་གྱི་ནུས་སྟོབས་དེ་སྐྱེས་པ་ལས་ཆེ་བ་ཡིན་པ་འདྲ་བར་སེམས། གཞན་ཡང་བླ་མས་བག་ཆོག་འདོན་ཞིང་གཡང་ལེན་བྱེད་པའི་ཚུལ་དང༌། ཁ་ལྕེ་བདེ་པོས་བག་བཤད་བྱ་ཚུལ། ནང་དུ་བག་སྟོན་གྱི་བཟའ་ཆས་བཤམས་ཚུལ་སོགས་ལག་ལེན་རྒྱས་པ་ཡོད་པ་རེད།
འབྲོག་མི་དག་གི་ཉེ་ཚན་ནི་མི་རབས་བདུན་བརྒྱུད་ཀྱི་བར་དུ་བརྩི་ཞིང༌། ཕན་ཚུན་གཉེན་སྒྲིག་བྱེད་འོས་པའང་མི་རབས་བདུན་བརྒྱུད་ཀྱི་ཉེ་ཚན་མ་ཡིན་པ་ཞིག་དགོས་ཀྱི་ཡོད་པ་རེད། གལ་ཏེ་ཉེ་ཚན་འགའ་ཞིག་མི་རབས་བདུན་བརྒྱད་མ་བརྒལ་བའི་གོང་དུ་གཉེན་གསར་བྱས་པ་ཡིན་ན། དེ་ནི་ཐན་ཞེས་བྱ་བ་སྟེ་ངོ་ཚ་ཧ་ཅང་ཆེ་བར་བརྩི་ཞིང༌། འབྲོག་མི་དག་གི་ལྷན་སྐྱེས་ཀྱི་བསམ་པ་སྤྱོད་ཚུལ་དེས་ནི་ཡུལ་ཁམས་དེར་བཀྲ་མི་ཤིས་པར་བྱེད་དེ། མི་ཕྱུགས་ལ་ནད་ཡམས་དང་གོད་ཁ་འབྱུང་བ་དང༌། ངོ་ཚ་བསྲེས་པ་ལས་ཆད་པའི་མི་བརྒྱུད་དེ་ནི་ནལ་ཞེས་བྱ་བ་སྟེ་མིའི་རིགས་སྡུག་པོ་དང་མི་གཙང་བ་ཞིག་ཏུ་ངོས་འཛིན་བྱེད་ཅིང་ཡོད་པ་རེད། འབྲོག་མི་དག་གིས་ལྷ་གསོལ་བྱེད་པའི་སྐབས་སུ་ནལ་གྱི་རིགས་ཅན་དག་གིས་བསངས་ཤིང་དང་བསངས་རྫས་འབུལ་མི་ཆོག་ཅིང༌། གལ་ཏེ་ཕུལ་བ་ཡིན་ན་ཡུལ་ལྷ་ལ་མནོལ་གྲིབ་ཕོག་ནས་ཉམས་པར་འགྱུར་བ་དང༌། འབྲོག་མིའི་ཕྲུ་གུ་བཙལ་བའི་ཚེ་ནལ་གྱི་རིགས་ཅན་དག་མདུན་ན་འགྲོ་མི་ཆོག་པ་དང་ཕྲུ་གུ་ལ་ལག་པས་རེག་མི་ཆོག་ཅིང༌། གལ་ཏེ་ཕྲུ་གུར་རེག་པ་ཡིན་ན། ཕྲུ་གུ་ལ་ནལ་གྲིབ་ཕོག་ནས་འཚོ་དཀའ་བའམ། ཡང་ན་ཕྲུ་གུའི་ངག་ལྐུགས་པའམ། རིག་པ་མི་གསལ་བ་སོགས་འགྱུར་བར་ཡིད་ཆེས་བྱེད་ཅིང་ཡོད་པ་རེད། མདོར་ན་ནལ་ཞེས་པ་དེ་མཚན་མ་ཧ་ཅང་ངན་པར་བརྩི་ཞིང་འབྲོག་མི་ཀུན་གྱི་སྤང་བྱའི་གཞི་ཞིག་ཡིན་པར་བརྟེན། འབྲོག་ཡུལ་དེ་དག་ཏུ་ནལ་གྱི་མི་རྒྱུད་ནི་སྲིད་མཐའ་ཙམ་ལས་མེད་པའམ་ཤིན་ཏུ་དཀོན་པ་ཡིན་ནོ། །
གཉིས་པ། འབྲོག་པའི་རྔོན་ཁྲིམས།
འབྲོག་ཡུལ་གང་དུ་ཡིན་ཡང་རུང༌། ཡུལ་སོ་སོའི་བླ་རི་དང་གཞི་བདག་གམ། ཡང་ན་དགོན་པ་ཁག་གི་བཀག་རི་རྣམས་ནས་རི་དྭགས་ཆེ་ཕྲ་མཐའ་དག་གསད་མི་ཆོག་ཅིང༌། གལ་ཏེ་གསོད་མཁན་ཞིག་བྱུང་ན། དེ་མ་ཐག་ཏུ་ཡུལ་དེའི་མི་སྡེའི་ཚོས་རྗེས་འདེད་བྱེད་ཅིང༌། སེམས་ཅན་གང་བསད་པ་དེའི་རོ་དང༌། གསོད་མཁན་གྱི་རྟ་བོག་རྣམས་འཕྲོག་སྟེ་ཡུལ་དེའི་གླང་ཟླའི་བཞི་རྒྱལ་གྱི་རྟེན་ཐེབས་སུ་འཇོག་གི་ཡོད་པ་རེད། གལ་ཏེ་གསོད་མཁན་དེ་མི་སྡེའི་དཔུང་ཚོགས་ཤིག་ཡིན་ན་དེར་ཡོད་དགོན་པ་གང་རུང་གིས་བར་འདུམ་བྱེད་ཅིང༌། རྔོན་པ་ཚོས་གང་བསད་པའི་རོ་དང༌། རྟ་བོག་ཆ་གཅིག་གིས་བཤགས་པ་འབུལ་དགོས་པ་དང༌། གལ་ཏེ་རྔོན་པ་ཚོས་ཁས་མ་བླངས་ན་ཡུལ་དེ་དང་མི་ཚོགས་དེའི་བར་ཏིས་རྩོད་ཀྱི་གཞི་ཆེན་པོར་འགྱུར་གྱི་ཡོད། འོན་ཀྱང་འབྲོག་མི་ཚོས་གཞི་བདག་དང་བཀག་རི་རྣམས་ལས་རི་དྭགས་བསད་ན་རང་རང་གི་ཁ་ཞེ་གུད་པ་དང༌། ཚེ་ཐུང་བ་དང༌། གང་བྱས་ལམ་དུ་མི་འགྲོ་བ། སྒོ་ནོར་ལ་ཤི་གོད་འབྱུང་བའི་ཡིད་ཆེས་གཏིང་ཟབ་མོར་ཡོད་པར་བརྟེན་ཁྲིམས་འགལ་བྱེད་མཁན་ཤིན་ཏུ་ཉུང་ཞིང༌། གལ་ཏེ་བྱས་ནའང་འཕྲལ་དུ་བཤགས་པ་དང་ལེན་བྱེད་ཀྱི་ཡོད་པ་རེད།
གསུམ་པ། འབྲོག་པའི་རི་རྒྱ།
འབྲོག་ཡུལ་གྱི་བླ་རི་དང་གཞི་བདག་རྣམས་ནས་སུས་ཀྱང་རི་དྭགས་བསད་མི་ཆོག་པ་མ་ཟད། ཤིང་ནག་གཅོད་པ། ས་བརྐོ་བ། རྡོ་སློག་པ། གང་བྱུང་ཆུ་ཡུར་དྲངས་ས་སོགས་རང་བྱུང་འཁོར་ཡུག་ལ་གཏོར་བཤིག་བྱ་མི་ཆོག་ཅིང༌། དེ་དག་ནི་འབྲོག་མིས་བཤད་སྲོལ་དུ་ཡུལ་ལྷ་རིགས་མི་འདྲ་བ་རྣམས་གནས་ཡུལ་ཡིན་སྟབས། གང་བྱུང་གིས་གཏོར་བཤིག་བྱས་ན་དེའི་མི་ཕྱུགས་ལ་ནད་ཡམས་དྲག་པོ་འབྱུང་ཞིང༌། དེའི་རྐྱེན་གྱིས་ཡུལ་ཁམས་ལ་ནད་ཡམས་འབྱུང་གི་རེད། ཅེས་ཟེར་ཞིང་ཡིད་ཆེས་ཀྱང་བྱེད་ཀྱི་ཡོད་པ་རེད།བཞི་བ། འབྲོག་པའི་རི་བཤེར།
འབྲོག་པའི་ཡུལ་ཁྲིམས་ཀྱི་རྐང་འཛིན་པ་དང༌། ཡུལ་གྱི་བདེ་འཇགས་སྲུང་སྐྱོང་གི་ལས་འཁུར་གལ་ཆེ་ཤོས་ནི་རི་བཤེར་བྱེད་དགོས་པ་དེ་ཉིད་ཡིན་འདུག་ཅིང༌། དེ་ཡང་འབྲོག་སྡེ་རུ་ཁག་སོ་སོ་ནས་དབྱར་སྟོན་དུས་གཉིས་སུ་ཉིན་དུས་ངེས་མེད་ལ་རི་བཤེར་དུ་ཡང་ཡང་འགྲོ་སྲོལ་ཡོད་འདུག་ཅིང༌། རི་བཤེར་འགྲོ་མཁན་ནི་ཡུལ་སོ་སོའི་ཕོ་གཞོན་བཞོན་རྟ་བཟང་གྲས་རྣམས་ཡིན་པ་རེད། འབྲོག་པའི་ཕོ་གཞོན་རྣམས་རྟག་པར་རི་བཤེར་དུ་འགྲོ་བ་ལ་ཧ་ཅང་དགའ་པོ་ཡོད་པ་རེད། གང་ལགས་ཞེ་ན། དེ་དག་ནི་རྟག་པར་ཡུལ་གྱི་དགྲ་དང་འཐབ་རྩོད་བྱེད་པ་ལ་ཧ་ཅང་དགའ་པོ་ཡིན་པ་ལྟར། སྐབས་དེར་ཕྱི་ཡུལ་ནས་འབྱོར་པའི་རྔོན་པ་དང༌། རི་རྒྱ་བཤིག་མཁན། ཏིས་རྩོད་བྱེད་མཁན་སོགས་དང་འཕྲད་སྲིད་ཀྱི་ཡོད་པ་རེད། རི་བཤེར་གྱི་ལས་དོན་གཙོ་བོ་ནི་རྔོན་པ་དང༌། རི་རྒྱ་བཤིག་མཁན། ཇག་རྐུན་དང༌། ཏིས་རྩོད་ནམ་དེ་དག་གི་སོ་ཉུལ་སོགས་ཡོད་མེད་རྟོག་ཞིབ་བྱེད་གོས་པ་དག་ཡིན་འདུག་པ་དང༌། རི་བཤེར་དུ་འགྲོ་དུས་ཀྱང་སྔོན་མ་སྔོན་མའི་སྐབས་སུ་ཕྱི་མ་ཕྱི་མའི་དུས་ཚོད་ཁས་ཆད་བྱེད་པ་ཙམ་ལས་ངེས་ཆ་ཅན་གང་ཡང་མི་སྣང་ངོ༌། །
ལྔ་བ། འབྲོག་པའི་ཇག་ཁྲིམས།
འབྲོག་མི་སུ་ཞིག་དེ་སྔོན་འཁོན་གཞི་བྱུང་མེད་པའི་མི་སྡེ་གང་རུང་དང༌། མི་སྡེ་ནང་ཁུལ་བཅས་པར་ཇག་པ་རྒྱག་མི་ཆོག་ཅིང༌། གལ་ཏེ་ཁྲིམས་འགལ་བྱེད་མཁན་ཞིག་བྱང་ན་གླང་ཟླའི་བཞི་རྒྱལ་ལམ་སྟག་ཟླའི་འདུ་བའི་སྐབས་སུ་གང་འཕྲོག་བཅོམ་བྱས་པའི་དངོས་པོ་རྣམས་རྩིས་ལེན་གྱིས་དགྲ་ལ་རྩོད་འདུམ་བྱེད་ཀྱི་ཡོད་པ་རེད། འབྲོག་མིས་འཇབ་རྐུན་བྱེད་སྲོལ་མི་འདུག་པར་སུ་ཞིག་གིས་བྱས་པ་ཡིན་ན་དེ་ནི་སྐྱེས་པ་ཕོའི་གྲལ་ནས་ཐོན་པའི་ཁྲེལ་དང་ངོ་ཚ་ཧ་ཅང་ཆེ་བར་བྱེད་པ་དང༌། གལ་ཏེ་མི་སུ་ཞིག་ཡུལ་དེའི་དགྲ་ཡིན་པའི་ཡུལ་དུ་ཕྱིན་ཏེ་རྟ་ནོར་སོགས་འཕྲོག་བཅོམ་བྱེད་ཐུབ་པ་ཡིན་ན། མི་དེ་ནི་ཡུལ་མི་ཚང་མས་རྩིས་ཐང་ཆེ་ཞིང་དཔའ་བོའི་གྲངས་སུ་འཇོག་གི་ཡོད་པ་རེད། སྤྱིར་འབྲོག་མིའི་རང་གཤིས་གོམས་འདྲིས་སུ་དབྱར་ཁ་སྐྱེས་པ་དར་མ་རྣམས་དགྲ་ཇག་ལ་ཐེངས་རེ་འགྲོ་མ་ཐུབ་པ་ཡིན་ན་གོ་ཁའི་རྒན་མོ་ཞེས་འཕྱ་སྨོད་བྱེད་སྲོལ་ཡོད་འདུག་ཅིང༌། དེ་འདྲའི་ཇག་ཆོམ་དུ་འགྲོ་ཡུལ་ནི་ཡུལ་དེའི་སྤྱི་སྒེར་གྱི་ཏིས་རྩོད་གང་དུ་ཡོད་པ་དེར་འགྲོ་བའམ། དེ་ལྟ་བུ་མེད་ན་ས་ཐག་ཧ་ཅང་རིང་ཞིང་ཆ་རྒྱུས་མེད་པའི་ཡུལ་དག་ཏུ་འགྲོ་དགོས་ཀྱི་ཡོད་པ་རེད། །
དྲུག་པ། བོད་མིའི་གྱོད་དང་ཁ་མཆུ།
འབྲོག་མི་ཚོས་ཁ་མཆུ་ལ་“གྱོད་”ཅེས་དང༌། ཁ་མཆུ་རྩོད་མཁན་ལ་“གྱོད་པ་”ཞེས་དང༌། ཁ་མཆུའི་འདུམ་བྱེད་མཁན་རྣམས་ལ་“གཟུ་པ་”ཞེས་དང༌། འདུམ་གྱི་ཆོད་དོན་ལ་ “གཟུ་”ཞེས་ཟེར་སྲོལ་འདུག གྱོད་ཀྱི་ལས་ཁུངས་ནི་ཡུལ་གྱི་རྒན་པོ་ཕན་ཚུན་གཉིས་དང༌། རྫིག་པ་ཞེས་བྱ་བ་གྱོད་པ་ཕན་ཚུན་ལ་འདྲི་བསྡུར་བྱེད་མཁན་གྱི་མི་རང་བཞིན་དྲང་ཞིང་རིག་པ་བཀྲ་བ་གཉིས་བཅས་དགོས་ཀྱི་ཡོད་པ་རེད། གཟུ་པ་གཉིས་ནི་ཕྱོགས་རིས་མེད་པ། མ་ཟད་གཟུ་པ་རང་ཕྱོགས་ཀྱི་གྱོད་ཡ་ལ་ཅུང་ཕམ་ཁ་སྤྲད་མཁན་རེ་དགོས་འདུག་ཅིང༌། གལ་ཏེ་གཟུ་པ་གང་རུང་གིས་ཕྱོགས་ཞེན་བྱས་ཏེ་གཞན་ཕྱོགས་ལ་ཕམ་ཁ་སྤྲད་འདུག་ན། གྱོད་ཡ་དེས་གཟུ་པའི་གཟུ་ལ་མི་ཉན་ཞིང་གཟུ་པ་ལ་ཡང་གྱོད་བྱེད་ཆོག་པ་དང༌། དེ་འདྲ་བྱུང་ན་གཟུ་པ་གསུམ་པ་ཞིག་བཙལ་ཏེ་བདེན་རྫུན་ཤན་འབྱེད་ཐོགས་གཟུ་པ་སྔོན་རྗེས་ཐུན་མོང་ནས་གཟུ་གཏོང་དགོས་ཀྱི་ཡོད་པ་རེད། སྤྱིར་འབྲོག་མིའི་ཁ་མཆུ་འདུམ་མཁན་ནི་སྐྱེ་བོ་ཉམ་ཆུང་ཡིན་ཡང་བློ་ཁོག་དྲང་ན་གཟུ་ཆེན་པོ་དག་ཀྱང་གཏང་ཐུབ་སྟེ། མི་སྡེའི་ཁ་དཔེ་ལའང༌“གཟུ་ར་སླག་ཅན་གྱིས་བཏང་ན། སྟག་སླག་ཅན་གྱི་ཡར་ཟློག་མེད”ཅེས་བརྗོད་པ་ལྟར་བརྩི་འཇོག་བྱེད་དགོས་པ་དང༌། གལ་ཏེ་གཟུ་པ་ཕན་ཚུན་ནས་དྲང་བདེན་གྱི་གཟུ་བཏང་ཟིན་པའི་རྗེས་སུ་གྱོད་ཡ་གང་རུང་ནས་གཟུ་དེ་དང་ལེན་མ་བྱས་ན་གྱོད་གཟུ་པའི་གྱོད་ཅེས་པ་གཟུ་པ་རྣམས་དང་གྱོད་ཡ་དེ་བཅས་གྱོད་གཞི་ཆེན་པོ་ཆགས་ཀྱི་ཡོད་པ་རེད།
དེ་དང་དེ་ལ་སོགས་གོང་གསལ་གྱི་རིག་གནས་འདི་དག་ནི་མི་ཆོས་ཡ་རབས་ཀྱི་སྤྱོད་པ་དང་འབྲེལ་བ་དང་། ཁོར་ཡུག་སྲུང་སྐྱོབ་དང་སྲོག་ཆགས་སྲུང་སྐྱོབ་སོགས་དེང་རབས་ཅན་གྱི་དཔལ་ཡོན་དང་འདྲ་བའི་སྔོན་ཐོན་ཅན་གྱི་ཚན་རིག་དང་འབྲེལ་བའི་རིག་གནས་ཤ་སྟག་སྣང་ཡོད། །


text:
ཞིང་ཆེན་གྱི་སྐབས་བཅུ་གསུམ་པའི་མི་དམངས་འཐུས་མི་ཚོགས་ཆེན་ཐེངས་དང་པོར་ཞུགས་པའི་མཚོ་ལྷོ་ཁུལ་གྱི་འཐུས་མི།
《ཆབ་འགག་རྟ་མགྲིན་གྱི་ཆེད་རྩོམ་ཕྱོགས་བསྒྲིགས》པར་དུ་བསྐྲུན་པ།
དགེ་རྒན་ཆེན་མོ་ཆབ་འགག་རྟ་མགྲིན་གྱི་ལོ་རྒྱུས་མདོར་བསྡུས།
ཆབ་འགག་རྟ་མགྲིན་ནི་སྤྱི་ལོ་1955ལ་མདོ་སྨད་ས་ཡི་ཁོངས་གཏོགས་ཆབ་འགག་གསེར་གཞོང་རིང་མོའི་རྒྱལ་ར་སྡེ་ཆེན་དུ་སྐྱེས་ཤིང་། སྤྱི་ལོ་1964ནས་རྒྱལ་ར་སློབ་ཆུང་དུ་ཞུགས་ཏེ་སྔགས་འཆང་ཀླུ་འབུམ་དང་དཔའ་རིས་སྒྲོལ་དཀར་སོགས་ཀྱི་དྲུང་དུ་ཡི་གེ་འབྲི་ཀློག་སྦྱངས། སྤྱི་ལོ་1970ལ་མཚོ་ལྷོ་ཁུལ་དགེ་ཐོན་སློབ་གྲྭར་ཞུགས་ཏེ་རྒན་དཔལ་ཆེན་རྡོ་རྗེ་སོགས་བསྟེན་ནས་རྒྱ་བོད་ཡི་གེ་དང་རྩིས་རིག་སོགས་ལ་སྦྱངས་བརྩོན་བྱས། སྤྱི་ལོ་1972ལ་འཛིན་གྲྭ་འཕར་ནས་དམའ་འབྲིང་མཐར་ཕྱིན་རྗེས། གུང་ཧོ་རྫོང་ཅང་སི་ཞང་དུ་ལས་བགོས་བྱས་ནས་དགེ་རྒན་གྱི་ལས་ཀ་གཉེར། སྤྱི་ལོ་1978པར་མཚོ་སྔོན་མི་རིགས་སློབ་གླིང་བོད་རིག་པའི་སྡེ་ཁག་ཏུ་ཞུགས་ནས་རྗེ་ཤར་གདོང་བློ་བཟང་བཤད་སྒྲུབ་རྒྱ་མཚོ་དང་རྒན་རྡོ་རྒྱལ་སྐུ་ལོ། དཔའ་རིས་བློ་གྲོས་སྣང་བ། བདེ་མཆོག་སོགས་ཀྱི་དྲུང་དུ་སྙན་ངག་དང་བརྡ་སྤྲོད། རྩོམ་རིག ཡིག་སྒྱུར་སོགས་སློབ་གྲྭ་ཆེན་མོའི་བསླབ་བྱ་ཡོངས་སུ་སྦྱངས། སྤྱི་ལོ་1982པར་མཐར་ཕྱིན་རྗེས། མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་བོད་སྐད་རྒྱང་སྒྲོག་ཁང་དུ་ལས་བགོས་བྱས་ནས་རྩོམ་སྒྲིག་པ་དང་ལོ་ཙྭ་བའི་ལས་ཀ་གཉེར། སྤྱི་ལོ་1986ལ་ནུབ་བྱང་མི་རིགས་སློབ་གྲྭ་ཆེན་མོའི་ཞིབ་འཇུག་སློབ་མར་རྒྱུགས་འཕྲོད་དེ་རྒན་དོར་ཞི་གདོང་དྲུག་སྙེམས་བློ་དང་བསམ་གྲུབ། འཇམ་དཔལ་ཕུན་ཚོགས། དཀོན་མཆོག་ཚེ་བརྟན། ཀླུ་རྒྱལ་འབུམ་སོགས་ཀྱི་དྲུང་དུ་བརྡ་སྤྲོད་དང་སྙན་ངག བསྡུས་གྲྭ། རྩོམ་རིག་ལོ་རྒྱུས་སོགས་སྦྱངས་པ་བྱས། སྤྱི་ལོ་1989ལ་ཞིབ་འཇུག་སློབ་མའི་ཧྲའོ་ཧྲིའི་ཐོབ་ཐང་བླངས་ནས་སློབ་མཐར་ཕྱིན་རྗེས། མཚོ་སྔོན་མི་རིགས་སློབ་གླིང་གི་བོད་རིག་པའི་སྡེ་ཁག་ཏུ་《བོད་ཀྱི་རྩོམ་བྱུང་ལོ་རྒྱུས》དང་། 《བོད་ཀྱི་ལོ་རྒྱུས》《བོད་ཀྱི་ཡིག་རྙིང་ཞིབ་འཇུག》《གནའ་བོའི་རྡོ་རིང་ཡི་གེ་ཞིབ་འཇུག》སོགས་དངོས་གཞི་སློབ་མ་དང་ཞིབ་འཇུག་སློབ་མའི་སློབ་ཁྲིད་ལས་དོན་གཉེར་བའི་ཞོར་དུ་རྩོམ་པའི་ལས་ལ་ཞུགས་ཏེ།《བོད་ཀྱི་རྩོམ་རིག་ལ་ཐུབ་པའི་སྐྱེས་རབས་ཀྱི་ཤན་ཞུགས་ཚུལ་གླེང་བ》ཞེས་པ་དང་།《གངས་ལྗོངས་མི་རིགས་ཁག་གི་འབྲེལ་བ་བརྗོད་པ་གཟུར་གནས་ཡིད་ཀྱི་དགའ་སྟོན》《སྒྲུང་དཔྱད་སྙིང་གི་ལེགས་སྐྱེས》《བོད་ཀྱི་རྡོ་རིང་ཞིབ་འཇུག》《བོད་བཙན་པོའི་དུས་ཀྱི་རྩོམ་རིག》《བོད་ཀྱི་རྩོམ་རིག་ལོ་རྒྱུས》《གངས་ལྗོངས་མཁས་དབང་རིམ་བྱོན་གྱི་གླིང་སྒྲུང་སྐོར་གྱི་གསུང་སྒྲོས་སྣ་ཚོགས་དང་དེའི་དཔྱད་པ་དྭངས་གསལ་ཤེལ་གྱི་མེ་ལོང》སོགས་དཔེ་དེབ་དགུ་པར་སྐྲུན་འགྲེམ་སྤེལ་བྱས་ལ།《ཁྲི་སྲོང་ལྡེ་བཙན་རྒྱ་ཚ་ཡིན་མིན་ལ་དཔྱད་པ》ཞེས་པ་དང་།《འཇང་ས་ཐམ་ཡུལ་ནས་ཐོན་པའི་ཐུ་བྷོད་རྡོ་རིང་ལ་དཔྱད་པ》《ལང་ཇུའི་མཆོད་རྟེན་དཀར་པོ་གསར་དུ་བཅོས་པའི་དཀར་ཆག་རྡོ་རིང་ལ་དཔྱད་པ》《མཚོ་སྔོན་གཏེར་ལམ་རྫོང་གི་བོད་བཙན་པོའི་དུས་ཀྱི་བང་སོ་ཨང་གསུམ་པའི་རྡོ་རིང་ཡི་གེ་ལས་འཕྲོས་པའི་གཏམ》《གནམ་སྐྱོང་རྒྱལ་པོའི་བང་སོའི་རྩིག་ངོས་ཡི་གེ་དང་རི་མོ་ལས་འཕྲོས་པའི་གཏམ》《བོད་ཀྱི་སྲོལ་རྒྱུན་རིག་གནས་རྒྱུན་འཛིན་བྱེད་སྟངས་སྐོར་གྱི་བསམ་ཚུལ་འགའ》《ཏཱ་ལའི་བླ་མ་ཞེས་པའི་མཚན་གསོལ་སའི་ཆོས་སྡེ—ཆབ་ཆ་ཐེག་ཆེན་ཆོས་འཁོར་གླིང་གི་དགོན་གནས་ལ་དཔྱད་པ》《བོད་སིལ་བུའི་དུས་ཀྱི་ལོ་རྒྱུས་བསྟན་བཅོས་ལས་རྩོམ་རིག་རང་བཞིན་བཤད་པ》སོགས་བོད་རིག་པའི་དཔྱད་རྩོམ་བདུན་ཅུ་ལྷག《ཀྲུང་གོའི་བོད་ཀྱི་ཤེས་རིག》དང་། 《བོད་ལྗོངས་ཞིབ་འཇུག》སོགས་དུས་དེབ་ཏུ་བཀོད་པར་མ་ཟད། དེ་དག་ལས་ཁག་ཅིག་ལ་རྒྱལ་ཁབ་དང་ཞིང་ཆེན་རིམ་པའི་བྱ་དགའ་ཐོབ། སློབ་ཁྲིད་ཐད་རྒྱལ་ཁབ་སློབ་གསོ་པུའུ་ཡི“མཐོ་རིམ་སློབ་གྲྭའི་ཕུལ་དུ་བྱུང་བའི་ན་གཞོན་དགེ་རྒན་གྱི་བྱ་དགའ”དང་།“རྒྱལ་ཁབ་རིམ་པའི་དགེ་རྒན་མཚན་སྙན་ཅན་གྱི་བྱ་དགའ”ཐོབ་མྱོང་། དེ་མིན་སྔ་གཞུག་ཏུ་ཨ་མེ་རི་ཁ་དང་། ཧོ་ལན། ཁ་ན་ཏ། ཧྥ་རན་སི། མོང་གོལ། ནོར་ཝེ་སོགས་རྒྱལ་ཁབ་དང་ས་ཁུལ་དུ་བསྡུས་པའི་རྒྱལ་སྤྱི་རང་བཞིན་གྱི་བོད་རིག་པའི་གྲོས་ཚོགས་བཅུ་ལྷག་ལ་ཞུགས་ཏེ་རིག་གཞུང་དཔྱད་རྩོམ་སྒྲོག་སྤེལ་བྱས་མྱོང་། རྒྱུ་རྐྱེན་དེ་དང་དེར་བརྟེན་ནས་རྒྱལ་སྲིད་སྤྱི་ཁྱབ་ཁང་གི་དམིགས་བསལ་གྲོན་དངུལ་ལོངས་སྤྱོད་པའི་ཆེད་མཁས་ཀྱི་མཚན་སྙན་ཡང་ཐོབ། ད་ལྟ་མཚོ་སྔོན་མི་རིགས་སློབ་ཆེན་གྱི་བོད་རིག་པའི་སློབ་གླིང་དུ་རབ་འབྱམས་པ་དང་འབུམ་རམས་པར་སློབ་ཁྲིད་གནང་བཞིན་ཡོད། །
2018ལོའི་ཟླ་5པའི་ནང་ཀྲུང་གོའི་བོད་རིག་པ་དཔེ་སྐྲུན་ཁང་གིས《ཆབ་འགག་རྟ་མགྲིན་གྱི་དཔྱད་རྩོམ་ཕྱོགས་བསྒྲིགས》(སྟོད་སྨད་ཆ)པར་དུ་བསྐྲུན། དེ་ལས་སྟོད་ཆར་ཁོང་གི་དཔྱད་རྩོམ་20དང་། སྨད་ཆར་དཔྱད་རྩོམ་23བསྡུས་ཡོད། དེབ་གཉིས་ཀྱི་བརྗོད་བྱ་ནི་བོད་ཀྱི་ལོ་རྒྱུས་དང་། བོད་དང་མི་རིགས་གཞན་བར་གྱི་འབྲེལ་བ། བོད་ཀྱི་གནའ་རབས་དང་དེང་རབས་རྩོམ་རིག བོད་ཀྱི་ཚིག་རྒྱན་རིག་པ། བོད་ཀྱི་སྐད་དང་ཡི་གེ། བོད་ཀྱི་རྡོ་རིང་ཡི་གེ། མཁས་པའི་རིག་གཞུང་བསམ་བློ། བོད་ཀྱི་ཡིག་རྙིང་ཞིབ་འཇུག གླིང་སྒྲུང་ཞིབ་འཇུག དམངས་ཁྲོད་དང་དགོན་སྡེའི་དད་མོས་ཞིབ་འཇུག བོད་ཀྱི་དེང་རབས་སློབ་གསོ་སོགས་བོད་ཀྱི་གནའ་དེང་གི་རིག་གནས་ཀྱི་ཕྱོགས་མང་པོ་འདུས་ཡོད། འདི་ལས་སྟོད་ཆ་ནི་2003ལོར་པར་དུ་བསྐྲུན་པའི《ཆབ་འགག་རྟ་མགྲིན་གྱི་ཆེད་རྩོམ་ཕྱོགས་བསྒྲིགས》ཞེས་པ་དེར་ཡང་བསྐྱར་ཡིག་ཞུས་པར་སྒྲིག་བྱས་ཐོག དེབ་ཚད་16ཅན་དུ་བཟོས་ཏེ་པར་དུ་བཏབ་པ་ཡིན་ཞིང་། སྨད་ཆ་ནི་ཁོང་གིས་དེའི་རྗེས་ཀྱི་ལོ་དུ་མའི་ནང་བོད་ཀྱི་རིག་གཞུང་དུས་དེབ་ཁག་ཏུ་བཀོད་པའི་རིག་གཞུང་དཔྱད་རྩོམ་ཁག་རྣམས་ཕྱོགས་སྒྲིག་བྱས་པ་ཞིག་རེད།
དེབ་འདིར་བསྡུས་པའི་རྩོམ་ཡིག་40ལྷག་ནི་དགེ་རྒན་ཆེན་མོ་ཆབ་འགག་རྟ་མགྲིན་ལགས་ཀྱིས་ཁྱོན་བསྡོམས་མི་ལོ་སུམ་ཅུ་ལྷག་གི་རིང་ལ་ཐོག་མར་རྒྱ་བོད་སྐད་ཡིག་གི་ལོ་ཙཱའི་ཕྱག་ལས་གནང་བ་དང་། དེའི་ཕྱིས་མཚོ་སྔོན་མི་རིགས་སློབ་ཆེན་དུ་དངོས་གཞི་སློབ་མ་དང་། ཤེས་རམས་ཞིབ་འཇུག་སློབ་མ། འབུམ་རམས་ཞིབ་འཇུག་སློབ་མ་བཅས་ལ་བོད་ཀྱི་རྩོམ་བྱུང་ལོ་རྒྱུས་དང་། བོད་ཀྱི་ལོ་རྒྱུས། བོད་ཀྱི་ཡིག་རྙིང་ཞིབ་འཇུག གནའ་བོའི་རྡོ་རིང་ཡི་གེའི་ཞིབ་འཇུག་སོགས་སློབ་ཁྲིད་ཀྱི་ཞོར་དུ་རིག་གཞུང་ཞིབ་འཇུག་གནང་བའི་འབྲས་བུ་ཡིན་ཞིང་། འདི་ལས་སྐུ་ཚེ་གང་པོ་བོད་ཀྱི་རིག་གནས་སློབ་གསོའི་བྱ་གཞག་ལ་བསྟིམས་པའི་སློབ་གསོ་དང་སློབ་ཁྲིད་ཀྱི་ཕྱག་ལས་གཉེར་མཁན་ཞིག་དང་། རིག་གཞུང་ཞིབ་འཇུག་གི་གོམ་འགྲོས་ལྷོད་མ་མྱོང་བའི་བོད་ཀྱི་མཁས་པ་ཞིག་གི་དུས་རབས་སྔོན་མའི་ལོ་རབས་80པ་ནས་དེང་ལ་ཐུག་གི་བར་གྱི་རིག་གཞུང་ཞིབ་འཇུག་གི་གདམ་ག་དང་གཞོལ་ཕྱོགས། བློ་གྲོས་ཀྱི་ཞུན་བརྡར། རིག་གཞུང་བསམ་བློ་འཚར་སྐྱེད་ཀྱི་འགྲོས་རིམ། མི་སྒེར་གྱི་རིག་གཞུང་ཞིབ་འཇུག་ཐད་ཀྱི་གྲུབ་འབྲས་སོགས་མཚོན་ཡོད་པར་མ་ཟད། ཁོང་ཅག་མི་རབས་འདིས་རང་མི་རིགས་ཀྱི་རིག་གནས་ལ་བཅངས་པའི་ལྷག་བསམ་དང་། གོམ་འགྲོས་བརླིང་པོས་འཚོལ་སྙེག་ལ་འཇུག་པའི་ཟློག་མེད་བརྩོན་པ། རང་སྒེར་གྱི་རྣམ་དཔྱོད་ལ་བརྟེན་ཏེ་བོད་ཀྱི་རིག་གཞུང་ཞིབ་འཇུག་གི་ལམ་ཁ་རྒྱ་སྐྱེད་པའི་བློ་སྤོབས་སོགས་ཀྱང་ཕྱོགས་མང་པོ་ནས་མཚོན་གྱི་ཡོད་དོ།།


text:
དགྲ་དང་གཉེན་ནོར་མི་རུང་།
བོད་ཀྱི་བང་ཆེན་སྤྱིའི་འདོན་ཐེངས་ ༦༨༨ ཕྱི་ལོ་ ༢༠༡༨/༢ /༢༨
ཉེ་ཆར་ཕྱི་ཟླ་༢ ཚེས་༧ ཉིན་བོད་ལྗོངས་སྤྱི་བདེ་ཐིང་ཟེར་བས་“ནག་ཚོགས་སྟོབས་ཤུགས་ཀྱི་ཉེས་གསོག་གྱོད་གཞིའི་ཁུངས་སྣེ་ཐེར་འདོན་བྱེད་དགོས་རྒྱུའི་སྐོར་གྱི་ལྗོངས་སྤྱི་བདེ་ཐིང་གི་བརྡ་ཁྱབ།”ཟེར་བ་བཀྲམ་ཡོད་པ་དང་། ཡིག་ཆ་དེ་ལྟ་བུ་ཞིག་འགྲེམས་སྤེལ་དགོས་པའི་རྒྱབ་ལྗོངས་གཙོ་བོ་ནི། “༢༠༡༨ ལོའི་ཟླ་བ་དང་པོའི་ཚེས་༡༡ ཉིན་ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་རྒྱལ་ཡོངས་ཁྱོན་ལ་བཏང་བའི་ནག་སེལ་གཤེད་གཅོམ་གྱི་ཆེད་དོན་འཐབ་རྩོད་སྤེལ་རྒྱུའི་སྐོར་གྱི་བརྡ་ཐོའི་དགོངས་དོན་གཞིར་བཟུང་། ནག་སེལ་གཤེད་གཅོམ་གྱི་ཆེད་དོན་འཐབ་རྩོད་གཏིང་ཟབ་སྤེལ་ནས་མི་དམངས་བདེ་སྡོད་ལས་ཞེན་ཡོང་བ་དང་སྤྱི་ཚོགས་ཞི་མཐུན་བརྟན་ལྷིང་འགན་སྲུང་། རྒྱལ་ཁབ་ཡུན་རིང་བདེ་འཁོད་མངོན་འགྱུར་བཅས་ཡོང་བ་བྱ་ཆེད།”དུ་ཡིན་ཚུལ་བཀོད་འདུག རྩ་བས་རྒྱ་དམར་དྲག་པོའི་གཞུང་གིས་དུས་རྒྱུན་བོད་ཀྱི་གནད་དོན་ལ་འཁྱོག་བཤད་དང་ཧམ་བཤད་འབའ་ཞིག་བྱེད་བཞིན་པ་རྒྱུན་ལྡན་ལས་དམིགས་བསལ་ཞིག་མིན་ནའང་། ད་ལན་དོ་སྣང་བྱེད་དགོས་པའི་གནས་ཚུལ་ཡང་འདུག་པས་འདིའི་སྐོར་གླེང་འདོད་བྱུང་།
ཧམ་བཤད་ཀྱི་ཡིག་ཆ་དེའི་ནང་དུ་དོན་ཚན་༢༢ ཡོད་པ་དང་། ཡིག་ཆ་དེའི་དོན་ཚན་དང་པོ་གསུམ་ཐད་ཀར་བོད་དོན་ཆབ་སྲིད་དང་ཐད་འབྲེལ་ཡོད་པ་ཞིག་ཏུ་གྱུར་འདུག་པས་ཆ་ཚང་འདིར་དྲངས་ན། “༡ ཆབ་སྲིད་བདེ་འཇགས་དང་ལྷག་པར་དུ་སྲིད་དབང་གི་བདེ་འཇགས་དང་ལམ་ལུགས་ཀྱི་བདེ་འཇགས་བཅས་ལ་ཉེན་ཁ་བཟོ་བ། དེ་བཞིན་ཆབ་སྲིད་ཁྱབ་ཁོངས་ནང་སིམ་འཛུལ་བྱེད་མཁན་གྱི་ནགས་ཚོགས་སྟོབས་ཤུགས། ༢ ཏཱ་ལའི་རུ་ཚོགས་དབར་ཕན་ཚུན་ངན་འབྲེལ་བྱེད་པ་དང་རྒྱང་རིང་ཚོད་འཛིན་བཀོད་འདོམས་དང་ལེན་བྱེད་མཁན། ཁ་ཕྲལ་གཏོར་བཤིག་བྱེད་སྒོའི་ནང་ཐེ་ཞུགས་དང་གཏོར་བཤིག་བྱེད་སྒོའི་ནང་ཞུགས་མཁན་ནག་ཚོགས་སྟོབས་ཤུགས། ༣ དགོན་སྡེ་རྒྱབ་རྟེན་དུ་བྱས་ནས་ཆོས་ལུགས་སྤྱད་དེ་མང་ཚོགས་ལ་ཏང་དང་སྲིད་གཞུང་གི་ཁ་གཏད་དུ་ལངས་རྒྱུར་མགོ་སྐོར་སླུ་བྲིད་དང་ངན་སྐུལ་བྱེད་མཁན། གཞི་རིམ་སྲིད་འཛིན་དང་ཁྲིམས་འཛིན། སློབ་གསོ་སོགས་ཀྱི་ལས་དོན་ལ་འགོག་རྐྱེན་བཟོ་མཁན་གྱི་ནག་ཚོགས་སྟོབས་ཤུགས།”ཞེས་རྒྱ་གཞུང་གི་སྲིད་བྱུས་དང་ལྟ་སྟངས་ཁ་གསལ་པོའི་ཐོག་ནས་བཀོད་འདུག
གནད་དོན་འདི་དག་གི་ཐོག་ནས་བལྟས་ན་བཙན་བྱོལ་བོད་པའི་སྤྱི་ཚོགས་སུ་རྒྱ་གཞུང་ལ་གནོད་པའི་ཤུགས་རྐྱེན་མེད་པ་ཞིག་གཏན་ནས་རེད་མི་འདུག་ཅིང་། རྒྱ་གཞུང་གི་དོ་སྣང་བྱེད་སྟངས་འདིའི་ཐོག་ནས་བཙན་བྱོལ་བོད་པའི་སྤྱི་ཚོགས་ལ་ཤུགས་རྐྱེན་ངེས་ཅན་ཞིག་ཡོད་པར་ངོས་འཛིན་བྱས་འདུག དེར་བརྟེན་རྒྱ་གཞུང་གིས་བཙན་བྱོལ་བོད་པའི་སྤྱི་ཚོགས་ལ་ཤུགས་རྐྱེན་མེད་ཚུལ་དང་ནུས་པ་མེད་ཚུལ་ཡུན་ནན་དུ་འཚོགས་པའི་བོད་དོན་སྐོར་གྱི་ཚོགས་འདུ་ཟེར་བའི་ཐག་གཅོད་དུ་འཁོད་ཚུལ་དེ་ཡང་། ཁ་ཙམ་ལས་དོན་དུ་དེ་ལྟ་བུར་ངོས་འཛིན་བྱེད་ཀྱི་མེད་པ་གསལ་པོར་གྱུར་པ་རེད། བཙན་བྱོལ་བོད་པའི་སྤྱི་ཚོགས་ནང་གི་མིང་སྟོང་པ་ཙམ་གྱི་དབང་ཆའི་འཐབ་རྩོད་ལ་མགོ་འཁོར་ནས་སྡོད་པ་ལས། ཕྱིའི་བོད་དོན་འཐབ་རྩོད་ཀྱི་ཐོག་ལ་རེ་བ་ཉམས་བཞིན་པ་དང་། ནུས་པ་འདོན་གྱི་མེད་པ་མ་གཏོགས། དགྲ་ཕྱོགས་ནས་ངོས་འཛིན་བྱེད་སྟངས་ལྟར་ན་རེ་བ་དང་ནུས་པ་མེད་པ་ཞིག་མིན་ཚོད་རེད། ད་ལན་གྱི་གནས་ཚུལ་འདི་དག་གི་ཐོག་ནས་བསམ་བློ་གཏོང་དགོས་པ་དང་གྲ་སྒྲིག་བྱེད་དགོས་པ་དེ་གལ་ཆེན་པོར་གྱུར་ཡོད།
ཧམ་བཤད་ཀྱི་བསྒྲགས་ཡིག་དེའི་ནང་དུ་འཁོད་པའི་དོན་ཚན་བཞི་པ་དང་། ལྔ་པ། དྲུག་པ་བཅས་ཀྱང་གནད་དོན་འདི་དག་དང་འབྲེལ་བ་ཡོད་པ་འབའ་ཞིག་ཏུ་གྱུར་ཡོད་པས། རྒྱ་དམར་དྲག་གཞུང་གི་ངོས་ནས་བོད་ནང་གི་འགུལ་སྐྱོད་ཡོངས་རྫོགས་དམ་དྲག་དང་བོད་མི་རིགས་ཀྱི་ངོ་བོ་རྩ་མེད་གཏོང་བའི་ངན་འཆར་འབའ་ཞིག་ཏུ་གྱུར་ཡོད་པས། རྒྱ་དམར་དྲག་གཞུང་གིས་ཕུགས་རྒྱང་རིང་པོའི་ཐོག་ནས་བོད་ལ་འཛིན་པའི་གདུག་རྩུབ་ཅན་གྱི་སྲིད་བྱུས་འདི་དག་གསལ་པོ་མཐོང་བའི་ཚེ། བཙན་བྱོལ་བོད་པའི་ངོས་ནས་ཀྱང་ནང་ཁུལ་གྱི་གཞི་རྩ་མེད་པའི་རྩོད་རྙོག་ཆུང་ཙག་རིགས་རྩལ་དུ་བཏོན་ནས་དུས་ཚོད་སྐྱེལ་བ་ལས། རྩོད་པ་རྒྱག་སའི་ཁ་ཕྱོགས་ནོར་མི་རུང་བར། དགྲ་ཤར་དུ་བཞག གཏོར་མ་ནུབ་ལ་འཕངས་པའི་དཔེ་བཞིན་བྱས་ན་ཁ་ཕྱོགས་ཡོངས་སུ་ནོར་བ་ཞིག་ཏུ་གྱུར་ཡོད། རྒྱལ་ཁབ་དང་མི་རིགས། ཚོགས་སྡེ་ཁག སྐྱབས་བཅོལ་བ། མི་སྒེར་སོགས་གཅིག་མཚུངས་མ་ཡིན་པར་ནུས་པ་དང་ཤུགས་རྐྱེན་ཆེ་ཆུང་སྣ་ཚོགས་ཡོད་ནའང་། གང་བྱེད་དགོས་པའི་ཁ་ཕྱོགས་ནོར་མི་རུང་བ་དེ་ནི་ནུས་ཤུགས་ཀྱི་འབྱུང་ཁུངས་གཙོ་བོར་གྱུར་ཡོད།
མདོར་བསྡུས་ན་བཙན་བྱོལ་བོད་པའི་སྤྱི་ཚོགས་དང་བོད་གཞུང་ངམ་བོད་མིའི་སྒྲིག་འཛུགས་ཀྱི་འགོ་ཁྲིད་པ་དག་ནི་ལས་འགུལ་གྱི་སྣེ་ཁྲིད་པ་ཙམ་ཞིག་ཡིན་པ་ལས། དབང་ཆ་དང་གོ་གནས་ཆེན་པོ་ཡོད་པ་ཞིག་མིན་པ་དང་། དེ་བཞིན་མཐོ་རིམ་དུ་རློམ་པའི་ལས་གནས་ཚང་མའི་འགོ་ཁྲིད་པ་དག་ནི་བོད་མི་རིགས་ཀྱི་མ་འོངས་པའི་ཆེད་དུ་འཐབ་རྩོད་བྱེད་མཁན་གྱི་ལས་འགུལ་བའི་དཔུང་ཁག་ཅིག་ཡིན་པ་ལ་ཡིན་པར་ཤེས་པའི་ངེས་ཤེས་དེ་གསལ་པོ་ཡོད་དགོས། ད་ལྟ་བཙན་བྱོལ་བོད་པའི་སྤྱི་ཚོགས་ཀྱི་ཟིང་ཆ་ཆེ་ཆུང་ཚང་མ་རྒྱུ་མཚན་དང་རྒྱབ་ལྗོངས་འདིའི་ཐོག་ནས་ཡོང་གི་ཡོད་པ་དང་། ལས་ཀྱི་སྣེ་མོ་བ་རྣམས་ལ་རང་ཉིད་སྐྱབས་བཅོལ་བ་ཞིག་དང་འཐབ་རྩོད་པ་ཞིག་ཡིན་སྙམ་པའི་བསམ་བློ་དེ་ཡོད་ན་གནས་ཚུལ་འདི་ལྟ་བུ་གཏན་ནས་ཡོང་མི་སྲིད་ལ། ལྷག་པར་དུ་ཕྱི་ལོ་༡༩༥༩ ལོའི་ཕྱི་ཟླ་༣ ཚེས་༡༠ ཉིན་ལྷ་ས་རུ་ཞི་བའི་ཡར་ལངས་ཆེན་པོ་བྱས་ནས་མི་ལོ་ཧྲིལ་པོ་༥༩ འཁོར་ལ་ཉེ་བའི་བརྒྱུད་རིམ་ལ་ཕྱི་མིག་ཅིག་བལྟས་ན། ང་ཚོ་ལ་མངོན་པའི་ང་རྒྱལ་སྐྱེ་དགོས་པའི་རྒྱུ་མཚན་གང་ཡང་མེད་པ་དེ་གསལ་པོ་ཤེས་ཐུབ་པ་ཞིག་ཏུ་གྱུར་ཡོད།།


text:
ཁ་སང་ཀྲེ་ཅང་ཞིང་ཆེན་ཉིང་པོ་གྲོང་ཁྱེར་རིམས་འགོག་ལྟེ་གནས་ཀྱི་སྐད་འཕྲིན་སྤྱི་སྟེགས་ཁ་བྱང་ལ《སྤྱང་ཀི་སླེབས་བྱུང? ཉིང་པོ་གྲོང་ཁྱེར་སློབ་མའི་ཁྲོད་ཀྱི་ཨེ་ཛི་ནད་བབས》ཞེས་པའི་རྩོམ་ཡིག་ཅིག་སྤེལ།
རྩོམ་ཡིག་ཏུ། ༢༠༡༤ ལོའི་ལོ་མཇུག་བར་དུ་ཉིང་པོ་གྲོང་ཁྱེར་གྱི་སློབ་གྲྭར་ཡོད་པའི་སློབ་མའི་ཁྲོད་ཨེ་ཛི་ཕོག་མཁན ༣༠ རྙེད་ཅིང་ཕལ་མོ་ཆེ་མཐོ་སློབ་སློབ་མ་ཡིན་འདུག་ལ། ༨༠ % ཡན་ཆོད་ནི་ཕོ་ཕོའི་རྟགས་མཐུན་ལུས་འབྲེལ་བརྒྱུད་པ་ལས་བྱུང་བ་རེད།
ཉིང་པོ་གྲོང་ཁྱེར་རིམས་འགོག་ལྟེ་གནས་ཀྱི་མཚན་མའི་ནད་ཨེ་ཛི་འགོག་བཅོས་ཁང་གི་འགན་འཛིན་པ་ཀྲང་ཡན་གྱིས་ཆན་ཅང་དགོང་ཚགས་ཀྱི་གསར་འགོད་པར་སྨྲས་དོན། གཞི་གྲངས་སྐོར་འདི་སྤེལ་དགོས་དོན་ནི་རྒྱལ་ཡོངས་སྲིད་གྲོས་ཀྱི་ཨུ་ཡོན་ནམ་ཀྲུང་གོའི་རྒྱ་ནག་གསོ་རིག་ཚན་རིག་སློབ་གླིང་གི་ཨེ་ཛི་ནད་འགོག་བཅོས་ཞིབ་འཇུག་ལྟེ་གནས་ཀྱི་རྒྱུན་ལས་ཀྲུའུ་རེན་གཞོན་པ་ཝང་ཅན་གྱི་གྲོས་གཞི་བཏོན་སྐོར་གསར་ལམ་ཁག་ནས་མཐོང་ཞིང་། དེར ༢༠༡༤ ལོའི་ཟླ་བ་སྔ་མ ༡༠ ཡི་ནང་རྒྱལ་ཡོངས་སུ་ན་གཞོན་སློབ་མར་ཨེ་ཛི་ཕོག་པ ༢༠༨༢ རྙེད་ཅིང་ན་ནིང་དུས་མཉམ་ལས ༥༩.༡% འཕར་ཡོད་འདུག
“མི་མང་པོ་ཞིག་གིས་སློབ་གྲྭ་ནི་བ་སོའི་མཆོད་རྟེན་རེད་སྙམ་བསྡད་ཡོད་པས་དོགས་ཟོན་ལྷོད་པ་རེད། ཉིང་པོ་ཡུལ་གྱི་གཞི་གྲངས་འདི་སྤེལ་དགོས་དོན་སློབ་ཕྲུག་དེ་རྣམས་ཀྱིས་རང་གིས་རང་ལ་གཅེས་སྤྲས་དང་ཡང་དག་པའི་མཚན་མའི་འདུ་ཤེས་འཛུགས་རྒྱུར་འབོད་སྐུལ་བྱ་ཆེད་ཡིན”ཞེས་ཀྲང་ཅན་གྱིས་བརྗོད།
ཀྲང་ཅན་གྱིས་ཉིང་པོའི་གནས་ཚུལ་ལ་དབྱེ་ཞིབ་བྱས་རྗེས་འདི་ལྟར་འདོད་དེ། གཙོ་བོ་ཉིང་པོའི་སློབ་མའི་ཁྱུ་ཡི་གྲངས་འབོར་གཏོས་ཆེ་ལ་ཁྱད་པར་དུ་འདོད་པའི་དུས་ཀྱི་སློབ་ཆེན་པ་ཤིན་ཏུ་མང་བས་སྤྱི་ཚོགས་སྟེང་གི་ལུས་འབྲེལ་བྱ་རོགས་ངེས་མེད་དང་། རྟགས་མཐུན་ལུས་འབྲེལ་སོགས་ངན་སྤྱོད་ཞུགས་པ་ཡིན་ལ། གལ་སྲིད་རང་གིས་ལུས་འབྲེལ་ལ་རང་གཅུན་མ་ཐུབ་པའམ་ལུས་འབྲེལ་སྐབས་སྲུང་སྐྱོབ་ཐབས་ཤེས་མ་བཏང་བ་ཡིན་ཚེ། ཨེ་ཛི་ནད་ཕོག་ཉེན་ཆེ་བ་རེད།
ཀྲང་ཅན་གྱིས“ཉིང་པོའི་སློབ་མའི་ཁྲོད་ཀྱི་ཨེ་ཛིའི་གནས་སྟངས་དེར་རིམས་འགོག་སྡེ་ཁག་གིས་བྱེད་ཐབས་ཕན་ལྡན་སྤྱད་ཟིན་ཏེ། དཔེར་ན། སློབ་གསོ་སྡེ་ཁག་སོགས་སྡེ་ཁག་གཞན་དང་མཉམ་འབྲེལ་གྱིས་སློབ་མར་དག་ལ་ཨེ་འགོག་དྲིལ་སྒྲོག་དང་བདེ་ཐང་གི་མཚན་མའི་འབྲེལ་བའི་སློབ་གསོ་གཏོང་རྒྱུ་དེ་ཡིན། དེ་ཡང་དྲིལ་སྒྲོག་བྱ་ཡུལ་དུ་མཐོ་སློབ་སློབ་མ་ཕུད་སློབ་འབྲིང་སློབ་མའང་ཡོད་དེ། ཚན་སྤེལ་གྱི་འབྲེལ་ཡོད་ཤེས་བྱ་སོགས་བརྒྱུད་ནས་ཁོ་ཚོར་ནར་སོན་དུས་ཨེ་ཛི་དང་བཀྱེད་དགོས་པའི་གསལ་འདེབས་བྱ་ཡིན། ཡང་སློབ་གྲྭ་དང་མཉམ་འབྲེལ་བྱས་ཏེ། ཨེ་ཛིའི་བརྟག་བཤེར་ལ་ཤུགས་རྒྱག་རྒྱུ་དང་། གཞན་ཡང་སློབ་མའི་ཁྲོད་ཀྱི་ཚོགས་པ་ཁག་དང་མཉམ་འབྲེལ་བྱས་ཏེ་ཨེ་འགོག་ལས་ཀ་བྱེད་རྒྱུ་ཡིན”ཞེས་ཟེར།(རྩོམ་འགན་པ། རྟ་མགྲིན)


text:
གནོད་ཚེ་ཕོག་པའི་མང་ཚོགས་ལ་སྡོད་གནས་བསྐྲུན་པ།
关键词:ལྷ་རྩེ་རྫོང་;གནོད་འཚེ་ཕོག་ཁུལ་མང་ཚོགས་;གནས་སྐབས་སྡོད་གནས་
སྤྱི་ཚེས ༢༩ ཉིན་གྱི་ཕྱི་དྲོའི་ཆུ་ཚོད ༣ པར་ལྷ་རྩེ་རྫོང་གྲོང་གི་རྒྱ་ཆེ་བའི་རྩ་ཐང་ཐོག་གུར ༦༠༠ ལྷག་ཙམ་ཕུབ...
སྤྱི་ཚེས ༢༩ ཉིན་གྱི་ཕྱི་དྲོའི་ཆུ་ཚོད ༣ པར་ལྷ་རྩེ་རྫོང་གྲོང་གི་རྒྱ་ཆེ་བའི་རྩ་ཐང་ཐོག་གུར ༦༠༠ ལྷག་ཙམ་ཕུབ་ཡོད་པ་དང་། སྐབས་འཕྲལ་སྡོད་ཁུལ་དེ་ནི་འགྲམ་གྲོང་རྡལ་གྱི་གནོད་འཚེ་ཕོག་ཁུལ་མང་ཚོགས་ལ་གྲ་སྒྲིག་བྱས་པ་ཞིག་རེད། དངོས་ཟོག་དབོར་འདྲེན་གྱི་རླངས་འཁོར་གཅིག་མཇུག་གཉིས་མཐུད་ངང་ཕྱོགས་དེར་བསྐྱོད་ཡོང་བ་དང་། ལས་དོན་མི་སྣ་སྟོང་ཁ་ལོན་པས་བྲེལ་ཚུབ་ཆེ་བའི་ལས་ཀར་བྲེལ་བཞིན་ཡོད་པ་རེད།
སྐབས་འཕྲལ་སྡོད་གནས་དེ་བོད་རང་སྐྱོང་ལྗོངས་ཀྱིས་གཏན་འཁེལ་བྱས་པའི་གནས་སྐབས་སྡོད་ཁུལ་གྱི་གྲས་གཅིག་ཡིན་པ་དང་། དེར་འགྲམ་གྲོང་རྡལ་གྱི་གནོད་འཚེ་ཕོག་པའི་མང་ཚོགས་མི་གྲངས ༢༥༠༠ བཀོད་སྒྲིག་བྱ་རྒྱུ་དང་། ཁོང་ཚོ་ས་གནས་དེར་ལོ་གཅིག་དང་ལོ་ཕྱེད་ནས་ལོ་གཉིས་བར་གནས་སྡོད་བྱེད་རྒྱུ་རེད། ཤེས་རྟོགས་བྱས་པར་གཞིགས་ན། རྗེས་ཀྱི་ཉིན་ཁ་ཤས་ལ་ས་ཚིགས་དེར་གུར ༡༣༠༠ ཕུབ་རྒྱུ་མ་ཟད། ཡུན་རིང་གི་བསམ་གཞིགས་བྱས་ནས་ཁོང་ཚོར་འགུལ་སྐྱོད་ཤིང་ཁང་གྲ་སྒྲིག་བྱས་ཡོད་ལ། མང་ཚོགས་ཀྱི་ཤེས་རྟོགས་བྱེད་དགོས་པའི་འབྲེལ་ཡོད་ལག་དེབ་སྤྲོད་རྒྱུ་རེད། རྗེས་སུ་ས་ཚིགས་དེར་མངགས་གཏོང་ཁང་གཅིག་དང་ཉེན་རྟོག་པ་མི་བཞི། འཕྲོད་བསྟེན་ཁང་གཉིས། གཙང་སྦྲ་བྱེད་མཁན་མི་གཉིས། རིག་གནས་སྤྲོ་གསེང་ཁང་གཉིས་སོགས་བསྐྲུན་རྒྱུ་རེད།།
(མ་ཡིག་འཚོལ་བཤེར)


text:
མཛེས་སྡུག་གི་བྲོས་བྱོལ་མ།
ཕྲག་་ཕྲག་་ཕྲག་་་ འཛིན་ཁང་གི་འཁྱམས་ར་ནས་གྲགས་འོངས་པའི་རྡོག་སྒྲ་དེ་ནི་བུད་མེད་དགེ་རྒན་ཆེ་གེ་མོས་རྟིང་ཀ་མཐོན་པོ་ཅན་གྱི་དཔེ་གསར་ཀོ་ལྷམ་་ཞིག་གྱོན་ནས་ཡོང་བཞིན་པའི་གོམ་སྟབས་རེད་མོད། དེ་ནི་ལོ་ན་བརྒྱད་དགུ་ཙམ་ལས་སོན་མེད་པའི་བུ་མོ་ཞིག་ལ། མོ་གསར་གྱི་རྨི་ལམ་དང་འདོད་རྔམ་སྐྲུན་བྱེད་ཀྱི་རོལ་དབྱངས་ཐོག་མ་དེ་རེད།
ས་མ་འབྲོག་གི་བུ་མོ་ཞིག གྲོང་རྡལ་ཁུལ་གྱི་སློབ་གྲྭའི་སྒོ་ཐེམ་འགྲིམ་པའི་ཉི་མ་དང་བོ་དེར། ཕྲག་་་ཕྲག་་་ སྒྲ་དེས་བསྐྲུན་པའི་རྨི་ལམ། རང་ཉིད་ཀྱང་མ་འོངས་པར་རྡོག་སྒྲ་དེ་ལ་བཞོན་པའི་མོ་གསར་ཆགས་འདོད་ཅིག་དང་། ཡང་ན། ལྷམ་གསར་བ་དེ་འདྲ་གྱོན་མཁན་གྱི་དགེ་རྒན་ཞིག་ཏུ་གྱུར་འདོད་པའི་སེམས། སེམས་འགྱུ་དེ་དེ་མ་ཐག་ཏུ་ཁོ་མོར་མི་དབང་བར་གྱུར།
དགུན་ཁར་མོའི་་ཕ་ཡུལ་ཧ་ཅང་འཁྱགས། "ཀློའུ་ལྷམ་"གསར་བ་ཞིག་གྱོན་སྐལ་རག་པའང་ལྷ་རབ་ཡིན་མོད། ཀློའུ་ལྷམ་གྱི་སྣ་མགོ་རལ་ནས་མཐེབ་ཆེན་ཕྱི་རུ་འཇུར་(མངོན་)འོངས་པ་མཐོང་ཐེངས་རེར། ཁོ་མོ་"ཕྲག་སྒྲ་ཅན་"གྱི་མོ་གསར་ཆགས་འདོད་ཀྱི་རྨི་ལམ་དེར་རྨ་ཁ་ལྟ་བུའིསྡུག་བསྔལ་མི་ཆུང་ཞིག་བསྐྲུན་པ་ཉུང་ཉུང་མིན་ཨང་།
ལང་ཚོ་ལ་རེ་སྒུག་གི་ཉི་མ་དང་ཟླ་བའི་བར་ནས། འཛིན་གྲྭ་རིམ་གྱིས་འཕར་ཞིང་། རྐང་པ་ཡུན་གྱིས་ཆེར་ལོན། མཛུབ་མོའི་སྲ་མཁྲེགས་ལ་གཞིགས་ན། ད་ནི་ཀློའུ་ལྷམ་གཡུགས་ནས་ཀོ་ལྷམ་རྟིང་ཀ་ཅན་ཞིག་གྱོན་ཚད་ལ་ཐུག ཡིན་ནའང་་་་་ངའི་རྣ་རྩར་ཐོག་མར་གྲགས་འོང་བ་ནི་"ཕྲག་་ཕྲག་་ཕྲག་"ཟེར་བའི་རྡོག་སྒྲ་དང་། རྡོག་སྒྲ་དེས་བཞེངས་པའི་འཆར་ཡན་ཁོ་ན་ནི་མོའི་སློབ་ཆུང་གི་ཕྱིར་དྲན་ཁོ་ནར་གྱུར།
སློབ་ཆུང་ནས་སློབ་འབྲིང་ལ་འགྲོ་མཁན་གྱི་སློབ་མ་ཞིག དེ་ནི་ལྕི་འདམ་ལ་གྱེས་གྲལ་ཕུལ་སྟངས་ཤིག བཅིངས་གྲོལ་གྱི་ཀླད་རྩ་སྦྲིད་ཡོད་པའི་བུ་མོ་ཉུང་ངུ་ལས་མེད་པའི་གྲས་ཀྱི་སྐལ་ལྡན་མ་དེ་རེད།
རེད་དེ། མོ་གསར་ཆགས་རྒྱུར་སེམས་ཁམས་ཙམ་མིན་པར་ཤ་གསེང་ནས་ཟ་འཕྲུག་སློང་བྱེད་ལྟ་བུ། གྲོང་ཁྱེར་གྱི་ཅ་དངོས་ནི་སྣ་ཚོགས་ཏེ། དེ་དག་གིས་རང་སྟེང་ནས་ཆོ་འཕྲུལ་རེ་བསྟན་ཐེངས་རེར། ཁོ་མོར་དགོས་པ་ནི། ཡང་ན་་་ཡིད་སྨོན་འཆོར་ས་ཇེ་མང་ནས་ཇེ་མང་དུ་འཕེལ།
རང་ཉིད་བུ་མོ་ཞིག་སྟེ། ད་དུང་གནས་འགྲོ་མ་ཞིག་ཡིན་ངེས་ན། བུད་མེད་ནང་གི་དཔེ་གསར་མ་ཞིག་གི་བྱད་གཟུགས་དང་། ཆ་ལུགས་ཡོངས་སུ་བསྐྲུན་དགོས་པའི་སེམས་ཁམས་དེར། འོད་འཚེར་འཚེར་གྱི་རྨི་ལམ་གང་མང་ཞིག་མེད་པ་ནས་ཡོད་པར་གྱུར། བྱི་རུའི་སྐེ་རྒྱན་དང་། གསེར་གྱི་རྣ་ལུང་ཨ་ཕས་ཉོ་རྒྱུར་ཁས་ལེན་བྱས་ཡོད་ཀྱང་། ད་དུང་ཟུར་ཁུར་གོ་ཁུག གདོང་པར་སྐག་རྩི་དཀར་པོ། མཆུ་ཏོར་མཚལ་ཆེན་དམར་པོ། མཛུབ་མོར་སེན་རྩི་དམར་སྨུག མིག་སྤུ་བཟོ་བྱེད། སྨིན་མ་འབྲི་བྱེད། སྐྲ་ལོ་ཕྲག་ཏུ་དཔྱང་རྒྱུ། སྔར་ལས་མཐོ་བའི་རྟིང་ཀ་ཅན་གྱི་ལྷམ་སོགས་་་་་་་་་
མོ་རང་གི་ལོ་ཚོད་ལས་བརྒལ་བའི་ཡག་འདོད་ཀྱིས་སྤྲུམ་མར་གྱུར། འོད་ཀྱི་སྒང་བུ་འདྲ་བའི་ཡག་འདོད་ཀྱི་རྨི་ལམ་དང་བཅས་དམའ་འབྲིང་གི་རྒྱུགས་འབྲས་གསལ་བསྒྲགས་བྱུང་རྗེས། མོ་དང་སློབ་གྲོགས་འགའ་གློག་བརྙན་ཁང་ཞིག་ཏུ་རྒྱ་གར་གྱི་གློག་བརྙན་ཞིག་ལ་བལྟ་རུ་སོང་། གློག་བརྙན་ནང་གི་འདྲེན་པ་དང་འདྲེན་མ། ལྡེམ་ལྕུག་གོམ་འགྲོས་ཀྱི་ཆ་བྱད་ཡོངས་དུ་རྫོགས་པའི་གར་མཁན་མ་དག་དང་བསྡུར་ན། ཡུན་ནས་མཛེས་པའི་ཏོག་ཏུ་སྣང་བའི་  ལྟད་མོའི་ནང་གི་འཕགས་མ་སྦྱན་རས་གཟིགས་མ་ནི་དེ་ག་ཙམ་རེད།
མཛེས་པ་ཁོ་ན་མིག་ལ་ཐོགས་པའི་བུ་མོ་ཡག་དགའ་མ་ཞིག རང་ཉིད་མ་མཛེས་པའི་སེམས་པ་སྡུག་ལ་གཏོད་མཁན་གྱི་ཞི་མོ་ལས་ངན་ཞིག་གིས། དཀའ་ངལ་དེ་རྒྱ་གར་ཞེས་པའི་རྒྱུས་མེད་ཀྱི་རྒྱ་ཁམས་དེ་ནས་སེལ་བར་རེ་ཞིང་། མཛེས་སྡུག་གི་བྲོས་བྱོལ་བྱ་རྒྱུ་སེམས་ཐག་དེ་ནས་བཅད་པར་གྱུར་པའི་གླེན་མ་ཞིག ཕ་ས་ཕ་ཡུལ་དང་རིང་དུ་བྲལ།
རོགས་པ་ཁ་ཤས་དང་ལྷན་དུ་བྲོས། བྲོས་འགྲོ་མཁན་ཚང་མར་མོ་བཞིན་སེམས་ནད་ལྕི་མོ་ཞིག་དང་། དམིགས་ཡུལ་ངེས་ཅན་རེ་ལོས་ཡོད་མོད། མཛེས་པ་ཁོ་ན་ཐོབ་རེ་ཡི་ཉེན་མཆོངས་བྱེད་མཁན་ནི་མོ་ཁོ་ན་རེད།
ཟླ་ངོ་ཁ་ཤས་རྗེས་སུ་མོ་ངོ་མ་ཅིག་ལ་སླེབས་སོང་། རྨི་ལམ་ཤི་ས། ལྷམ་གྱི་རྟིང་ཀ་ཆག་ས། བརྩེ་བའི་རྩ་བ་རུལ་ས། གནས་དེ་རུ་ཁོ་མོས་གཞན་སྟེང་ནས་རྙེད་པའི་རང་ཉིད་དེ་གློ་བུར་དུ་བོར་ཞིང་ རིམ་གྱིས་རྨེག་མེད་དུ་གྱུར། སླར་ཡང་ནམ་དུས་བཞིར་སྒྲིག་ཆས་སྔོ་སྐྱ་གྱོན་པའི་"སློབ་མ་"ཞེས་པར་གྱུར་ཅིང་། རང་ལས་གཞན་གཅེས་ཟེར་བའི་དགེ་རྒན་ཚོས། ཀ་ཁ་ག་ང། མགོ་ནས་མ་ཀློག་ན། འབྲས་དང་ལྡ་ལི་མི་སྤྲོད་ཟེར་ཞིང་། བཀའ་དྲིན་ལ་བསམ་ཤེས་མེད་ན། དམྱལ་བའི་སྒོ་ལྕགས་དེ་ཁྱོད་ལ་ཕྱེ་ཆོག་ཆོག་ཡོད་ཟེར་བས། སློབ་སྦྱོང་ཞེས། ཉིན་མཚན་དུས་དྲུག་ལ། ཤོག་བུའི་བར་དུ་སིམ་འཛུལ་བྱས་པའི་རང་ཉིད་དེ་ཤོག་འབུ་(book worm)རུ་གྱུར།
ཡང་སྐབས་དེ་དུས་གཞི་ནས་མཛེས་སྡུག་གི་རྨི་ལམ་ནི་སྟོང་སེམས་ཡིན་པ་ར་འཕྲོད་པ་དང་སྦྲགས། མ་སྨིན་པའི་ལང་ཚོའི་རྨི་ལམ་དེ་འཆི་ལམ་དུ་བཞུད་རྗེས། གཞན་ཕན་ཞེས་པའི་སློབ་གསོའི་ཁྲག་རྒྱུན་ཞིག་རང་ཉིད་ཀྱི་ཤ་གསེང་རུས་གསེང་དུ་ཐིམ་འགོ་ཚུགས་ཤིང་། གཞན་ཕན་ཁོ་ན་བདེ་སྐྱིད་ཀྱི་གཞི་མ་དང་། མི་ཚེ་ཡི་མདུན་ལམ་ཡིན་སྣང་འཆར།
སྤིར་སུ་ཇ་སློབ་གྲྭ་ཐོན་རྗེས། ཡོངས་གྲགས་སུ་ཚ་དམྱལ་དུ་འབོད་པའི་ཝཱ་ཎ་མཐོ་སློབ་ལ་ཕྱིན། གནས་དེ་རུ་སེམས་དང་སེམས་བྱུང་། མཚན་ཉིད་རིག་པ་ནི་རླུང་ཡན་བཞིན་ཁོ་མོའི་ཡིད་དབང་དུ་སིམ་ཞིང་། ད་དུང་སྟོང་ཉིད་དང་བདག་མེད། མི་རྟག་པ་སོགས། ཐོས་བསམ་བྱེད་བཞིན་བུད་མེད་ཅིག་ཡིན་པའི་རང་ཉིད་ནི་སྔོན་གྱི་རྣམ་སྨིན་ཞིག་་དང་། མི་གཙང་བའི་རང་བཞིན་ཡིན་སྣང་སྐྱེས་པ་ནས། རིམ་གྱིས་རང་ཉིད་ཀྱི་འགུལ་སྐྱོད་ཚང་མ་སྡིག་ཉེས་ཤིག་དང་། མི་སྡུག་པ་ཞིག་ཏུ་མཐོང་པར་གྱུར། ཆད་མཐའི་སེམས་ངོ་དེ་རུ་དར་ལ་བབས་པའི་ལང་ཚོ་ནི་བརྗེད་ཟས་བརྗེད་ཆུ་ཙམ་ལས་མ་འདས།
ཝཱ་ཎའི་བུ་མོའི་ཉལ་ཁང་གི་མིང་བྱང་ལ་༼ སྒྱུ་མ་ལྷ་མཛེས་༽ དང་། དེ་ནི་ཤཱཀྱ་ཐུབ་པའི་ཡུམ་གྱི་མཚན་རེད་ཅེས་རང་སེམས་གསོ་སྤྱད་བྱས་ན་མ་གཏོགས། ཚིག་ངོས་རང་གི་གོ་བ་འགྲེལ་ན། བུད་མེད་ལ་དེ་ལས་ལྷག་པའི་མཐོང་ཆུང་ཞིག་ཡོད་མི་སྲིད་ཀྱང་། ཉལ་ཁང་དེའི་མཁའ་དབུགས་དང་ལྷན་དུ། ཁོ་མོས་ཀྱང་དྲང་སྲུང་རྒན་པོ་བཞིན། མཛེས་སྡུག་དང་སྒྱུ་རྩལ་གྱི་རོལ་མྱོང་ནི་ལོག་རྟོག་ཡིན་པ་སྒྲུབ་གང་ཐུབ་དང་། ཟས་ངན་ངོན་དང་གོས་རལ་བ་ཞེས་མངོན་ཆུང་བཅོས་མ་ཞིག་ནི་མོའི་མཐོ་སློབ་ཀྱི་འཚོ་བ་དང་མི་ཚེ་ཡི་ལེའུ་གལ་ཆེན་ཞིག ལོ་ངོ་བདུན་དེ་ལྟར་རྫོགས།
ཡིན་ན་ཡང་། མཐོ་སློབ་ཐོན་རྗེས། མཆོད་བཤམས་སུ་བཞེངས་མཁན་མེད་ཅིང་། གཟིམ་ཆུང་གང་གི་སྦུག་ནས་ཟ་ཆོག་ཆོག་ཅིག་མེད་པར། ཆ་རྐྱེན་ཅན་གྱི་སྤྱི་ཚོགས་ཤིག་གི་གདོང་ཐུག་འོག ཁོ་མོས་ཅིག་ཤེས་པའམ། ཡང་ན་ཁོ་མོར་དྲག་སྐྱེད་མེད་པའི་ན་ཚ་གསར་བ་ཞིག་འགོས་པ་ནི། བུད་མེད་ནི་རྒྱུ་ཆེན་ལ་ཉོ་རྒྱུ་མེད་པ། ངོ་ཆེན་ལ་ལག་རྟགས་མིན་པ། གཞན་ངོ་སྲུང་ཐུབ་ཚེ་རང་ཉིད་ལ་སྐྱིད་པའི་མི་ཚེ་ཞིག་ཡོད་པར་འདོད་པའི་འདུ་ཤེས་དེར་ནོར་རྟགས་འཐེན་པ་དེ་རེད།
དུས་དེ་ནས་རང་ཉིད་དོན་གྱིས་བུད་མེད་མཛེས་མ་ཞིག་ཏུ་ཇི་ལྟར་འཁྱོངས་མིན་ལ་མནོ་བསམ་བཏང་ཞིང་། རང་ཉིད་ལ་རང་ཉིད་དངོས་མ་ཞིག་ཡོད་དགོས་པའི་རྨི་ལམ་ཞིག་མཇུག་ལྡོག་གིས་རྨིས་ཤིང་། རང་གི་དགའ་ཕྱོགས་ལྟར་བྱེད་འདོད་པའི་རང་ཉིད་ཅིག་ཨུ་ཚུགས་ཀྱིས་ལས་བཞིན་པ་ནི་དེ་རིང་གི་མོ་རང་ཡིན།
མོ་ནི་ཁྱིམ་ཚང་ཞིག་གི་བདག་མོ་དང་། གཅེས་ཕྲུག་གཉིས་ཀྱི་ཨ་མ་ཡིན། རྒད་པོ་ལངས་ཤོར་དེའི་གཉའ་ལ་དཀོན་ཅོག་གིས་བསམ་བཞིན་སྐྱོན་པའི་གཉའ་ཤིང་དེ་མིན་པ་ལས། གཞན་ཚང་མ་ཡིན། ང་ནི་སྒྱུ་མ་ལྷ་མཛེས་ལས་བཅིངས་གྲོལ་ཐོབ་པའི----སྐྱེ་དགུའི་བདག་མོ་ཡིན་་་་་་
དེ་ནི་སློབ་ཆེན་ཐོན་ནས་ལོ་གཅིག་འགོར་བའི་རྗེས་ཀྱི་ཉིན་ཞིག་རེད། མོས་ལས་ཁུངས་སུ་འགྲོ་བྱེད་ཀྱི་ཟུར་ཁུར་ཀོ་ཁུག་སྟབས་བདེ་ཞིག་ཉོས་ཤིང་། ཕྱུ་བ་ཚོན་ཁྲ་ཅན་དང་། རྣ་ལུང་ཆེ་ཆུང་གང་མང་ཞིག་བཏགས་སྟེ་ལས་ཁུངས་ཞེས་པ་རུ་སོང་ཞིང་། ལས་ཁུངས་ཀྱི་ལས་ཀ་བྱེད་རྒྱུ་ནི་དཀའ་ངལ་ཆེ་བ་ཞིག་ག་ལ་ཡིན། འོན་ཀྱང་། བུད་མེད་ཞིག་གི་བྱད་གཟུགས་དོད་རྒྱུ་ནི་ཁོ་མོ་ལྟ་བུས་རྒྱུན་འཁྱོངས་ནུས་པའི་ལས་ཀ་ཞིག་གཏན་ནས་མ་རེད། ཐ་ན། བརྒྱ་སྡེ་ཁྲོམ་གཞུང་ནས་བྲང་གི་འོ་མ་ལུད་པ་དང་། དེ་ཉིད་བདག་གཅེས་གང་ཡག་ཅིག་བྱ་རྒྱུ་ཙམ་ཡང་ལས་སླ་བོ་གཏན་ནས་མ་རེད། ཁྱིམ་ཚང་དང་ལས་ཁུངས་བར་ནས་གོམ་པ་ཇེ་མགྱོགས་ནས་ཇེ་མགྱོགས་སུ་སོང་བ་དང་མ་ཟད། རིམ་གྱིས་གློག་ཀླད་ངོས་ཀྱི་ཡིག་འབྲུ་ཚུན་ཆད་ཕྲུ་གུའི་ངུ་སྐད་ལ་འཁྲུལ་འོངས་ན། ཁེད་དེ་ཙམ་ཞིག་ནས། ཕྲག་གི་ཀོ་ཁུག་ཀྱང་ཡང་ཁྱིམ་ཕུག་ནས་ལུས་མགོ་ཚུགས་ཤིང་། ཟབ་སྦྱོང་ཁག་ནས་རིན་མེད་དུ་རག་པའི་ལག་ཁུག་དེ་དག་ནི་ངའི་ལས་ཁུངས་ཀྱི་ལག་ཁུག་དང་། ཚོན་མ་ཉོ་བྱེད་གཅིག་ལྕོགས་ཏུ་གྱུར།
དེ་ལྟ་མོད། ཟླ་དགུར་ངལ་དུབ་ངང་ཁུར་བའི་མངལ་གྱི་ཕྲུ་གུ་བཙས་རྗེས་ཀྱི་བུད་མེད་ཀྱི་སེམས་ངོའམ། གོམ་ཁ་ཡང་མོ་ཡང་མོ་དེ་དང་བསྟུན་ནས། ཚོར་བ་བསོ་མོ་བསོ་མོ་ཞིག་བྱུང་བ་མོལ། རང་ལ་ཏག་ཏག་བྱས་པའི་གོན་པ་ཅི་རིགས་ཤིག་གསར་དུ་ཉོ་འདོད་དང་། ཟ་མ་ཆོག་པའི་ཟས་རིགས་གང་མང་ཞིག་ཟ་འདོད་སྐྱེས་པ། ཚད་བཀག་དང་དཀའ་ངལ་ལས་གྲོལ་བའི་སེམས་ཁམས་དེར་་་་་རང་ཉིད་ཆིག་རྐྱང་བ་ཞིག སྔར་གྱི་རང་ཉིད་རྙིང་བ་ཞིག མོ་གསར་གྱི་དབྱིངས་ཤིག་ཐོལ་གྱི་འཕར་འགྲོ་བའི་སྐབས་དེ་ཡས་མས་སུ། ང་དང་ངའི་སེམས་ངོར་བདག་གཅེས་གནང་མཁན། འཛམ་གླིང་ཤར་ནུབ་ཀྱི་གྲོགས་མོ་ཚོས་མོ་ལ་སྐུར་བའི་ཟུར་ཁུག་གོང་ཆེན་དང་། སྐག་རྩི་རྩ་ཆེན། དཔེ་གསར་ལྷམ་མགོ་སོགས་གྱོན་ནས། བྱུགས་ནས། བཏེགས་ནས། སླར་ཡང་ལས་ཁུངས་སུ་སོང་བའི་ཉིན་དང་བོ་ནི། ཅི་འདྲའི་བརྗེད་ཐུབ་བྲལ་བའི་དགའ་སྣང་ཞིག་ཡིན་ཨང་། འོན་ཀྱང་། རིམ་གྱི་མེ་ལོང་ནང་གི་རང་ཉིད་དེ་རྒས་བཞིན་པ་དང་། འདོགས་ཆ་དེ་དག་མ་གཞི་ནས་ཁོ་མོར་བཙན་དྲགས་པའི་ཚོར་སྣང་ཞིག་དུས་ནས་དུས་སུ། གློ་བུར་གློ་བུར་དུ་སྐྱེས་འོང་བ་ནི། བཟློག་ཏུ་མེད་པའི་མནར་གཅོད་འཕར་མ་ཞིག་ཅི་ལ་མིན།
ལྷག་པར་ཉིན་དེའི་ཞོགས་པར། མོའི་བུ་ཆུང་ལོ་བཞི་ཅན་པོས། ཨ་མ་་་ཁྱོས་ཨ་ཕའི་ནང་འཇམ་གྱོན་འདུག་ཟེར་ནས་འཕྱ་དམོད་ལྟ་བུ་གད་མོ་ཤོར་པ་ན། ཞི་ལི་་་་་ཨ་མ་ད་རྒས་སོང་ཟིག་ཅེས་ཁོ་མོས་ནང་གཏམ་འདི་སེམས་སུ་བཤད།
རེད་ཡ་་་་་ད་ཆ་ཁོ་མོས་ཁོ་རང་གི་ཡངས་ཆ་ཡངས་ཁོད་ཅན་གྱི་ནང་འཇམ་དང་དོར་མ་སོགས་ལག་ཏུ་གང་ཐེབས་ཁག་གྱོན་རྒྱུ་དགའ་བར་གྱུར། བདེ་བོ་ནི་རང་དབང་ཡིན་པའི་སྣང་བ་དེའང་ཆེ་ཆེར་རྒྱས་པའི་སྐབས་འདིར། ལས་ཁུངས་ལ་གོན་དགོས་པའི་ལྷ་སའི་ཕྱུ་བས། གྲོད་ཁོག་བསྡམས་ཐོག རང་ཉིད་ཀྱི་མི་སྡུག་པ་ཡོད་ཚད་ཁྲོམ་དཀྱིལ་དུ་སྟོན་བྱེད་ལྟ་བུ་འདི་ནི། སྐབས་རེར་ཡག་དགའི་བག་ཆགས་ཀྱི་གཡའ་རྩི་ཙམ་ད་དུང་ཡང་གཏིང་རིམ་དུ་ལུས་པའི་ང་ལ་གནམ་གྱིས་གནང་བའི་ཉེས་ཆད་ཅིག་ལོས་ཡིན་འདོད།
ཡིན་ནའང་། ཡང་ཡང་ཡག་འདོད་པའམ། རྒས་མི་འདོད་པའི་སེམས་རྒྱུད་ཅིག་གི་དབང་གིས། ཉེ་ལམ་ཞིག་ལ། ངས་ནུ་ཤུབས་གོང་ཆེན་(Rs 999)ཞིག་བསམ་གཟོས་ནས་ཉོས་པ་ཡིན། ཉིན་དེ་ནས་ངའི་རྒད་པོས་ངའི་མིང་འདོགས་ལ་༩༩༩་མ་ཞེས་བཏགས་ནས་འབོད་མགོ་ཚུགས་པ་མ་ཟད། ཁྱོས་ནུ་ཤུབས་གོང་ཅན་དེ་འདྲ་སུ་ལ་སྟོན་ཆེད་ཡིན་ཟེར། ནུ་ཤུབས་དེ་སུ་གང་གིས་མ་མཐོང་ཡང་ཆོག་མོད།
དེ་ནི་མཛེས་སྡུག་གི་བྲོས་བྱོལ་མ་ཞིག་གིས། ཕྱིར་དྲན་ལ་མཐའ་མའི་སྐྱེལ་མ་བྱེད་སྟངས་ཤིག་ཏུ་བརྩི་ཆོག་པར་ཞུ།
ཕྱི་ལ་༢༠༡༧ ཟླ༦ཚེས༡༦ ལ།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
བརྙན་འཕྲིན་གཟིགས་ན། (Real Player)
བརྙན་འཕྲིན་གཟིགས་ན། (Windows Media)
ད་རིང་གི་ཀུན་གླེང་ལས་རིམ་ནང་སྨོན་ལམ་བོད་ཡིག་མཉེན་ཆས་མང་པོའི་མཉེན་ཆས་ཀྱི་བཟོ་སྐྲུན་དང་། ཉམས་མྱོང་སོགས་ཀྱི་ཐད་བགྲོ་གླེང་ཞུ་རྒྱུ་ཡིན། བགྲོ་གླེང་ལས་རིམ་ནང་དུ་སྨོན་ལམ་བོད་ཡིག་ཡིག་གཟུགས་དང་སྨོན་ལམ་བོད་ཀྱི་ཐུན་མོང་སྐད་གདངས། སྨོན་ལམ་ཚིག་མཛོད་སོགས་བཟོ་སྐྲུན་བྱེད་མཁན་བློ་བཟང་སྨོན་ལམ་ལགས་གདན་འདྲེན་ཞུས་ཡོད།
ཀུན་གླེང་ནི་འཁོར་སྐར་བརྒྱུད་ནས་བལྟ་ཐུབ་པ་དང་རླུང་འཕྲིན་ཐོག་ཏུ་ཉན་ཐུབ་པ་ མ་ཟད། ད་དུང་དྲ་རྒྱ་བརྒྱུད་ནས་ཀྱང་དུས་ཐོག་ཏུ་བལྟ་ཉན་བྱེད་ཐུབ་པ་དང༌། བདུན་ཕྲག་རེའི་གཟའ་ལྷག་པ་དང་གཟའ་པ་སངས་ནམ་ཡིན་ལ་འཛམ་གླིང་གཅིག་གྱུར་གྱི་ཆུ་ ཚོད་༡༤་ནས་༡༥་བར་རམ། ཡང་ན་ལྷ་སའི་དགོང་མོའི་ཆུ་ཚོད་༡༠་ནས་༡༡་བར་དུ་ཀུན་གླེང་ལ་བལྟ་ཉན་ཐུབ་ཅིང༌། བོད་དང་རྒྱ་ནག་ནས་ཁ་པར་ཨང་གྲངས་༡༠༨༨༨༨་མནན་ཚེ། ཨེ་ཊི་ཨེན་ཊི་ཞེས་པའི་སྒྲ་ཞིག་ཐོས། དེའི་རྗེས་སུ་ཁ་པར་ཨང་གྲངས་༨༦༦ ༨༣༧ ༥༡༥༩ མནན་ན་སྐུ་ཉིད་ཀྱིས་རིན་པ་སྤྲོད་མི་དགོས་པའི་ཁ་པར་དེ་ང་ཚོར་འཕྲོད། ཨ་རི་དང་རྒྱལ་ཁབ་གཞན་ནས་༡ ༢༠༢ ༦༡༩ ༣༧༧༤ མནན་ནས་ཁ་པར་འབྲེལ་མཐུད་པར་རིན་པ་ཨ་རིའི་རླུང་འཕྲིན་ཁང་ལ་སྤྲོད་དུ་འཇུག་ དགོས་ཞེས་མངགས་བཀོད་བྱེད་ན་ཁ་པར་གྱི་རིན་པ་ང་ཚོས་སྤྲོད་ངེས་ཡིན། ཡང་ན་སྔོན་ནས་སྐུ་ཉིད་ཀྱི་མིང་དང་ཁ་པར་ཨང་གྲངས་ང་ཚོར་བསྐུར་ཚེ། ང་ཚོས་ཀུན་གླེང་གི་བགྲོ་གླེང་སྐབས་སུ་སྐུ་ཉིད་ལ་འབྲེལ་བ་བྱེད་ཆོག་པ་དང༌། གལ་ཏེ་སྐུ་ཉིད་ཀུན་གླེང་ལ་དངོས་སུ་མཉམ་ཞུགས་མི་ཐུབ་ཀྱང་ང་ཚོར་ tibetantv@voanews.com བརྒྱུད་ནས་ཨི་མེལ་གཏོང་བའམ། ཡང་ན་ཧཕེཀ་སི་ཨང་གྲངས་༡ ༢༠༢ ༣༨༢ ༥༥༩༦ བརྒྱུད་ནས་དྲི་བ་བསྐུར་གནང་ཡོད་པ་ཞུ།


text:
ཏ་ལྦེ་ལི་ཨན། David Lean
- སྐྱེས་སྐར། སྤྱི་ལོ ༡༩༠༨
- སྐྱེ་ཡུལ། དབྱིན་ཀ་ལན།
- ལས་རིགས། འཁྲབ་འཁྲིད་པ།
- ཀློག་གྲངས།
ངོ་སྤྲོད་མདོར་བསྡུས།
ཤེས་རབ་དབང་མོ།
ཏ་ལྦེ་ལི་ཨན David Leanནི་ལུན་ཏུན་གྲོང་ཁྱེར་ཉེ་འཁོར་གྱི་ཕལ་བའི་ཁྱིམ་ཚང་ཞིག་ཏུ་སྐུ་འཁྲུངས་ཞིང་། ཁོང་གི་ཡབ་ཆེན་ནི་རྩིས་པ་ཞིག་ཡིན་ལ། ལི་ཨནLeanཆུང་ངུའི་དུས་སུ་སློབ་སྦྱོང་གི་སྦྱངས་འབྲས་ལེགས་པོ་མེད་པ་དང་འབྲི་ཀློག་གི་ནུས་པ་ཡང་ཧ་ཅང་ཞན་པའི་ཕྲུ་གུ་ཞིག་ཡིན།། ༡༩༢༢ལོར། དགུང་ལོ་བཅུ་བཞིར་སོན་པའི་ལི་ཨནLean སློབ་གྲྭ་དཀྱུས་མ་ཞིག་ལའང་ཡིག་རྒྱུགས་མ་འཕྲོད་པའི་རྐྱེན་གྱིས་ཕ་མའི་འབྲེལ་བ་བརྒྱུད་ནས་ཆོས་ཚོགས་སློབ་གྲྭ་ཞིག་ལ་མི་འགྲོ་ག་མེད་བྱུང་། ། དུས་ཡུན་འདིའི་རིང་། ལི་ཨནLean་རང་བྱུང་དང་པར་ལེན་གྱི་ཐད་ལ་གཞན་དང་མི་འདྲ་བའི་དགའ་ཕྱོགས་ཤིག་སྐྱེས་པ་མ་ཟད།དེའི་ཚད་གཞི་ཉིན་རེ་བཞིན་ཇེ་མཐོ་རུ་འགྲོ་དང་འགྲོ་བཞིན་མཆིས། དེ་ལས་ཀྱང་དགའ་འོས་པ་ཞིག་ལ། སློབ་གྲྭས་ལི་ཨནLeanལ་གློག་བརྙན་ཁང་དུ་གློག་བརྙན་ལ་བལྟ་ཆོག་པའི་མོས་མཐུན་གནང་། སྤྲོ་སྐྱིད་ཀྱི་རང་དབང་དང་ཁྱིམ་ཚང་གི་དོ་དམ་སློབ་གཅུན་ནན་མོ་གཉིས་བསྡུར་བ་བྱས་ཚེ། ལི་ཨནLeanལ་མཚོན་ན་སློབ་སྦྱོང་བྱེད་པའི་གོ་སྐབས་ཕུལ་དུ་བྱུང་བ་ཞིག་རྙེད་ཡོད། ༡༩༢༣ལོར། ལི་ཨནLeanགྱི་ཕ་མ་གཉིས་བཟའ་ཚང་ཁ་བྲལ་དུ་སོང་། ལོ་གསུམ་གྱི་རྗེས་སུ། ལི་ཨནLeanསློབ་གྲྭ་ནས་ཁ་བྲལ། ཡབ་ཡུམ་གཉིས་ཐུགས་ཁྲེལ་མི་ཡོང་བའི་ཆེད་དུ་ཁོང་གིས་རང་འགུལ་ངང་རྩིས་གཉེར་རིག་པ་ལ་སྦྱངས་པ་མཛད། འོན་ཀྱང་ལི་ཨནLeanགྱི་ཨ་ནིས་འབེན་ཡོད་སར་མདའ་འཕེན་པ་ལྟར་ཁོང་གི་གནས་ཚུལ་གསལ་སྟོན་གནང་ཆེད་“ལི་ཨནLeanལ་རྩིས་པ་བྱེད་པའི་ནུས་པ་མེད། དེ་ལས་ལྡོག་སྟེ་གློག་བརྙན་ལ་དགའ་མོས་ཆེན་པོ་བྱེད་ཀྱི་ཡོད། གློག་བརྙན་གྱི་ལས་རིགས་ནང་རྐང་པ་བརྟན་པོ་ཞིག་འཛུགས་པ་ཡང་དོན་དག་སྟབས་བདེ་པོ་ཞིག་མིན། སུན་འབྱིན་དང་བྱམས་སེམས་དག་ཟུང་དུ་སྦྲེལ་བར་ཤིན་ཏུ་མཁས་ཤིང་། ཁོང་ཉིད་ལ་རླབས་ཆེན་གྱི་རྒྱལ་ཁ་ཐོབ་དོན་ཡང་དེ་ཡིན།”ཞེས་བཤད། ཡིན་ནའང་གལ་སྲིད་ལི་ཨནLeanགྱིས་རང་ངོས་ནས་དངོས་ཡོད་འཚོ་བའི་ཁྲོད་དུ་ཉམས་ལེན་ཐེངས་ཤིག་བྱས་ན་ཡང་གདམ་ཀ་མི་དམན་པ་ཞིག་ཡིན”ཞེས་བཤད། དེ་ལྟར་ཁོང་གི་འཚོ་བའི་ཁྲོད་ཨ་ནིའི་རྒྱབ་སྐྱོར་གང་མང་ཐོབ་པའི་དབང་གིས་ཁོང་ཉིད་གློག་བརྙན་གྱི་ལམ་བུའི་ཐོག་བསྐྱོད་མགོ་བཙུགས།
རླབས་ཆེན་གྱི་གང་ཟག་སུ་འདྲ་ཞིག་ཡིན་ཡང་དེའི་འབྲས་བཟང་མི་མངོན་པའི་ས་ན། བརྩེ་བ་དང་རྒྱུ་ནོར་སོགས་མང་པོ་ཞིག་མ་འདོད་བཞིན་ཏུ་བློས་གཏོང་བ་མ་ཟད། “དཀའ་ཚེགས་ཆེ་བའི་ཁོར་ཡུག་གིས་ཕུལ་བྱུང་གི་མི་སྣ་གསོ་སྐྱོང་བྱེད་”ཟེར་བ་ལྟར། ཏ་ལྦེ་ལི་ཨན་” David Lean”ཡང་གལ་སྲིད་རང་ཉིད་ཀྱི་ཡབ་ཡུམ་གཉིས་ཀྱི་འདོད་པ་དེ་སྐོང་མ་ཐུབ་ནའང་བློ་ཐག་རྦད་ཆོད་ཀྱི་ངང་བློས་བཏང་མེད་ཚེ། ད་ལྟའི་གློག་བརྙན་གྱི་སྒྱུ་རྩལ་ལམ་བུའི་ཐོག་བསྐྱོད་ག་ལ་ཐུབ། དེ་ན་ཨ་ནིའི་ལྷག་བསམ་རྣམ་དག་གི་སྐུལ་ལྕག་འོག དགུང་ལོ་བཅུ་དགུར་ཏ་ལྦེ་ལི་ཨན་ “David Lean”སློབ་སྦྱོང་གི་དུས་རབས་དང་ཁ་གྱེས་ནས་”ཀའོ་མང་གློག་བརྙན་ཀུང་སིར་”ཞུགས། དང་ཐོག་ཇ་ལྡུག་ཆུ་སྐྱེལ་གྱི་ལས་ཀ་ཙག་ཙིག་བྱས་པ་དང་། རིམ་བཞིན་གང་ལ་གང་མཚམས་ཀྱིས་ཡར་རྒྱས་བྱུང་བས༡༩༣༠ནས༡༩༣༡བར་གྱི་ལོ་གཅིག་གི་ནང་ཁོང་གིསGaumontSoundNewsདངBritishMovietoneNewགསར་འགྱུར་གློག་བརྙན་གྱི་དྲས་སྒྲིག་པ་དང་ཆབས་ཅིག གློག་བརྙན་འཁྲབ་མཁན་ཞིག་བྱེད་ཐུབ་མིན་ལ་ཡང་ཚོད་ལྟ་བྱས། དེ་མིན་ཁོང་གིས་འཁྲབ་སར་འབྲི་འགོད་བྱེད་མཁན་དང་འཁྲབ་འཁྲིད་པའི་ལག་རོགས་སོགས་བྱས། སྔོན་ཆད་བཀླགས་མྱོང་བའི་གནའ་རབས་རྩོམ་རིག་མང་ཆེ་བ་སེམས་ལ་ཉར་བ་ཙམ་མིན་པར། གློག་བརྙན་ལག་རྩལ་གྱི་ཤེས་བྱ་ཐམས་ཅད་ཁོང་གི་དངོས་ཡོད་འཚོ་བའི་ཉམས་མྱོང་ལས་བྱུང་བ་ཡིན། རྗེས་སུ་དྲག་སྒྲིག་གི་གར་སྟེགས་ཐོག ལི་ཨནLeanགྱིས་དཔའ་རྩལ་འདོན་ཡུལ་ཞིག་རྙེད་པས་བསམ་དོན་ལྷུན་འགྲུབ་བྱུང་། དེར་བརྟེན་རིམ་བཞིན་མི་རྣམས་ཀྱིས་སྣང་འཇོག་བྱེད་ཡུལ་དུ་འགྱུར། ༡༩༣༡ལོ་ནས་བཟུང་ཁོང་གིས་ཐེངས་དང་པོར་དྲས་སྒྲིག་བྱས་པའི 《ཡིད་དབང་འཕྲོག་པའི་མི་འདི་དག》 《这些迷人的人》 ཞེས་པ་ནས༡༩༨༤ལོའི《 རྒྱ་གར་དུ་བསྐྱོད་པའི་ལམ་ཡིག》《印度之行》 དེའི་ནང་ལི་ཨནLeanགྱིས་འཛིན་པའི་གློག་བརྙན་པར་གཞིའི་དྲས་སྒྲིག་གི་རིགས་ཁྱོན་བསྡོམས་ཉི་ཤུ་རྩ་བཞི་ཡོད། ༡༩༣༨ལོར 《སྤོ་ཀའ་མ་ལི་ཝུན》《皮格马里翁》ཡང་ལེགས་འགྲུབ་བྱུང་། དེའི་ཕྱིར་ཁོང་ལ་ “དབྱིན་ཇིའི་དྲས་སྒྲིག་མཁན་ཨང་དང་པོ”ཞེས་པའི་མཚན་སྙན་ཐོབ། ཡདུས་ཚོད་ཀྱི་རྒྱུན་དང་བསྟུན་ནས་འབད་བརྩོན་ལ་བརྟེན་ཏེ། ཁོང་ཉིད་གློག་བརྙན་སྒྱུ་རྩལ་གྱི་ལམ་བུ་ཀྱག་ཀྱོག་གི་ཐོག་ཉིན་རེ་བཞིན་ཡག་ཐོག་ཡག་བརྩེགས་ངང་འཕེལ་རྒྱས་སུ་ཕྱིན།
ལི་ཨནLeanགྱིས་རྒྱལ་ཁོངས་བརྒལ་ནས་བཟོས་པའི་ལོ་རྒྱུས་གློག་བརྙན་ཆེ་གྲས་དེ་དག་ལེགས་འགྲུབ་ཡག་པོ་བྱུང་དོན་ནི་ཕལ་ཆེ་བ་རྒྱབ་ཕྱོགས་ཀྱི་གློག་བརྙན་བཟོ་བཀོད་པ་ཙྰ་མོའོ་•ཧྲི་ཕེ་ཀེ་ཨར་萨姆•施皮格尔གྱིས་མཛད་རྗེས་ལ་རག་ལས་ཡོད། ཁོང་དང་ལི་ཨནLeanམཉམ་ལས་ལོ་མང་བྱ། ཁོང་དང་ལི་ཨནLeanམཉམ་ལས་ལོ་མང་བྱས། ༡༩༤༥ལོར། དབྱིན་ཇིའི་གློག་བརྙན་མི་སྣ་དང་ཨ་རིའི་བརྩམས་ཆོས་འདོན་ཐེངས་གསུམ་པ་《སྣང་བ་སྐྱིད་པའི་རྣམ་ཤེས》ཞེས་པ་དེས“ཨའོ་སི་ཁྰ་ཡི་བྱ་དགའ“རག་ལ། ཁྱད་ཆོས་ལྡན་པའི་ལག་རྩལ་པར་ལེན་བཟང་ཤོས་ཡིན་ཡང་ཟེར། དེ་ནི་ཁུངས་ལུང་མེད་པའི་རྣམ་པ་ཞིག་གི་ཐོག་ནས་འབྱོར་འབྲིང་གྲལ་རིམ་གྱི་ཁྱིམ་ཚང་འཚོ་བའི་སྤྲོ་གར་དང་མ་འོངས་རྩོམ་རིགས་ཀྱི་སྐྱོ་གདུང་གི་ཚོར་བ་དང་རྩ་བ་ནས་མི་འདྲ། ཡིན་ནའང་དེས་ལི་ཨནLeanགྱི་གློག་བརྙན་ནང་དོན་སྙིང་པོ་ནི་འབྱོར་འབྲིང་གྲལ་རིམ་གྱི་འདོད་ཕྱོགས་ཡིན་པར་རྨང་གཞི་ཟབ་མོ་བཏིང་ཡོད། ༡༩༥༧ལོར། སིང་ལེ་ལེན་ཁའི་斯里兰卡ནགས་གསེབ་ཏུ་ 《ཀུའེ་ཧྰ་ཆུ་ཟམ》 ཞེས་པའི་གློག་བརྙན་དེ་ལོ་དེར་བྱང་བུ་བཙོང་ཚད་མཐོ་ཤོས་ཀྱི་གྲས་སུ་སླེབས། དེར་ལི་ཨནLeanགསར་གཏོད་ཀྱི་དབྱེ་མཚམས་ཞིག་ཏུ་འབྱོར། དང་ཐོག བཟོ་སྟངས་ཀྱི་ཐད་ལ། རྒྱལ་ཁོངས་བརྒལ་བའི་བཟོ་སྟངས་གཞི་རྒྱ་ཆེ་བའི་ལོ་རྒྱུས་གློག་བརྙན་ཆེ་གྲས་ཀྱི་རྣམ་པ་ནང་འདྲེན་བྱས་པ་དང་། དེ་མིན། རྩོམ་རིགས་ཀྱི་བསམ་བློའི་ནང་དོན་ནི་དབྱིན་ཇིའི་མི་སེར་སྤེལ་བའི་ལོ་རྒྱུས་ལ་དྲན་གསོ་དང་ཤར་ནུབ་རིག་གནས་འགལ་ཟླའི་རྣམ་པ་ལ་བརྟག་དཔྱད་བྱེད་པའི་ཕྱོགས་སུ་ཁ་ལོ་བསྒྱུར། ལི་ཨན་Leanགྱི་མིག་རྒྱང་དི་ཀན་ཙི་ཡི་མཚོན་བྱེད་ནི་རང་རྒྱལ་གྱི་ལོ་རྒྱུས་རིག་གནས་ལས་འབྱོར་འབྲིང་གྲལ་རིམ་གྱི་གནམ་ས་ཆུང་ཆུང་ཞིག་མངོན་པར་བྱས། འཛམ་གླིང་དམག་ཆེན་གཉིས་པ་བརྒྱུད་ནས་《ཉི་མ་མ་བཞུ་བའི་བཙན་རྒྱལ》ཉམས་ཉེས་སུ་ཕྱིན། ཨ་རི་དང་སུའུ་ལིན་དམག་ཤོག་གཉིས་《འཇམ་ཐབས》ལ་ཞུགས་པ་དང་ཨ་རི་དང་སུའུ་ལིན་བཙན་རྒྱལ་གསར་བ་གཉིས་སུ་ལངས་པའི་དོན་དངོས་དེར། ལི་ཨནLean་ལོ་རྒྱུས་དང་ཆབ་སྲིད་ཀྱི་འབྱུང་རྐྱེན་ལ་སྤྲོ་བ་སྐྱེས། དརྒྱ་གར། འབར་མ།缅甸 ཨ་རབ། ཧྲ་ཧོང་གོང་མ་དང་ལི་ཉིན་列宁 སི་ཏའ་ལིང་གི་ཨུ་རུ་སུ། རིམ་བཞིན་ཁོང་གིས་མིག་འོག་ཏུ་འཛུལ་ཞིང་། 《ཀུའེ་ཧྰ་ཆུ་ཟམ》་གྱི་རྗེས་ལ་མུ་མཐུད་ དུ་《ཨ་རབ་ཀྱི་ལའོ་ལོན་ཙི》དང་《 སྨན་པ་རེ་ཝ་ཀྰེ 》བཅས་ལི་ཨནLeanགྱི་ལོ་རྒྱུས་མཚོན་པའི་སྙན་ངག་རིགས་གསུམ་ཞེས་པ་དེ་དག་གྲུབ། སྔོན་ཆད་མི་འགའ་ཤས་ཀྱིས་ལི་ཨནLeanགྱི་སྐད་གྲགས་ཆེ་ཤོས་ཀྱི་གློག་བརྙན་རིགས་གསུམ་ལ་ཚིག་དུམ་རེས་ཕྱོགས་བསྡོམས་བྱས་པར་གཞིགས་ན། ༡ བྱ་ཁྱུ་དང་བྲལ་བའི་རྨི་ལམ། --------《ཀུའེ་ཧྰ་ཆུ་ཟམ》 ༢ ཁོ་རང་དཔྱིད་དཔལ་ལྡན་པའི་མཛེས་ལྗོངས་ལས་ཀྱང་ཁུ་སིམ། -------- རང་དབང་དང་ཁེར་རྐྱང་གི་རྣམ་ཤེས། ------- 《ཨ་རབ་ཀྱི་ལའོ་ལོན་ཙི》 ༣ ཞི་བོའོ་ལེ་ཡེའི་རྩྭ་ཐང་ཐོག་གཡེང་བའི་གནའ་རབས་ཀྱི་སྒྲ་སྙན། ------ 《སྨན་པ་རེ་ཝ་ཀྰེ》
ཚབ་བྱེད་བརྩམས་ཆོས།
གཅིག གློག་བརྙན་སྒྱུ་རྩལ་ལ་ཐོག་མར་འཇུག་པའི་བརྩམས་ཆོས།
༡༩༣༡ལོར། 《ཡིད་དབང་འཕྲོག་པའི་མི་འདི་དག》 《这些迷人的人》
༡༩༣༨ལོར། 《སྤོ་ཀའ་མ་ལི་ཝུན》 《皮格马里翁》
གཉིས། དམག་འཁྲུག་སྐབས་ཀྱི་བརྩམས་ཆོས།
༡༩༤༢ལོར།《ང་ཚོས་དམག་ཞབས་ཞུ་སའི་རྒྱ་མཚོ》 《我们服役的海洋》 ལི་ཨནLeanདང་ནོར་ཧའེ་ཧར་ ཁའོ་•ཧྰོ་ད诺埃尔•考华德 མཉམ་ལས་གནང་། །
གསུམ། ལོ་རྒྱུས་གློག་བརྙན་གྱི་བརྩམས་ཆོས།
༡༩༤༥ལོར། 《སྣང་བ་སྐྱིད་པའི་རྣམ་ཤེས》 《快活的幽灵》 BlitheSpirit
༡༩༤༦ལོར། 《ཐུག་འཕྲད་འཕྱི་དྲགས་པའི་འགྱོད་པ》《相见恨晚》 BriefEncounter
༡༩༦༥ལོར། 《སྨན་པ་ཀྲེ་ཝ་ཀོའོ》 《日瓦戈医生》 DoctorZhivago
༡༩༦༢ལོར། 《ཨ་རབ་ཀྱི་ལའོ་ལོན་ཙི》 《阿拉伯的劳伦斯》 LawrenceofArabia
༡༩༥༧ལོར། 《ཀུའེ་ཧྰ་ཆུ་ཟམ》 《桂河桥》 TheBridgeontheRiverKwai
བཞི། དི་ཀན་ཙི་བརྩམས་སྒྲུང་ཐོག་ནས་ཕབ་པའི་གློག་བརྙན་གྱི་བརྩམས་ཆོས།
༡༩༥༤ལོར། 《ཧོ་སྤུ་སིན་གྱི་གདམ་ཀ》 《霍布森的选择》 Hobson'sChoice
༡༩༤༨ལོར། 《སྨུག་པའི་རྒྱལ་སའི་དྭ་ཕྲུག》 《雾都孤儿》 OliverTwist
༡༩༤༦ལོར། 《ཁེར་སྐར་གྱི་ཁྲག་མཆུ》 《孤星血泪》 GreatExpectations
༡༩༨༤ལོར། དེ་མིན་《རྒྱ་གར་དུ་བསྐྱོད་པའི་ལམ་ཡིག》 《印度之行》 APassagetoIndia
1957ལོར། 《ཁཱ་པི་རེའུ་ཡ》 (Nights of Cabiria)ཁཱ་ན་རྒྱལ་སྤྱིའི་གློག་བརྙན་དུས་ཆེན་གྱི་རྩེ་གྲའི་འཁྲབ་སྟོན་པ་དང་། ཨོ་ཟི་ཁཱ་རྩེ་གྲའི་ཕྱི་སྐད་གློག་བརྙན་གྱི་བྱ་དགའ་བླངས།
1960ལོར། 《སྤྲོ་སྐྱིད་ལྡན་པའི་འཚོ་བ》(La Dolce Vita)ཁཱ་ན་རྒྱལ་སྤྱིའི་གློག་བརྙན་དུས་ཆེན་གྱི་རྩེ་གྲའི་འཁྲབ་སྟོན་མ་དང་། ཨོ་ཟི་ཁཱ་རྩེ་གྲའི་ཕྱི་སྐད་གློག་བརྙན་གྱི་བྱ་དགའ་བླངས། ཨོ་ཟི་ཁཱ་རྩེ་གྲའི་གྱོན་ཆས་ཇུས་འགོད་དང་།(ཚོན་མེད་བརྙན་འཕྲིན)ཨོ་ཟི་ཁཱ་རྩེ་གྲའི་འཁྲབ་ཁྲིད་པའི་མིང་འདོན་ཡོད། རྩེ་གྲའི་འཁྲབ་གཞུང་། རྩེ་གྲའི་སྒྱུ་རྩལ་མཛུབ་སྟོན་སོགས་ཀྱི་བྱ་དགའ་བླངས་ཡོད།
1963ལོར། 《བརྒྱད་དང་ཕྱེད》(8½)འདིར་རྒྱལ་མཚམས་མེད་ནས་བྱ་དགའ་འདྲ་མིན་སྣ་ཚོགས་ཐོབ་ཡོད།
1965ལོར། 《ལྗོང་ལི་ཨེད་ཐུ་དང་གདོན་འདྲེ》(Juliet of the Spirits)ནེའུ་ཡོག་བརྙན་དཔྱོད་པ་མཐུན་ཚོགས་ཀྱི་རྩེ་གྲའི་ཕྱི་སྐད་གློག་བརྙན་དང་། འཛམ་གླིང་རྟགས་ཅན་གྱི་རྩེ་གྲའི་ཕྱི་སྐད་གློག་བརྙན་གྱི་བྱ་དགའ་བླངས་ཡོད།
1969ལོར། 《བརྩེ་བའི་ལྷ་སྒྲུང》(Satyricon)ཨོ་ཟི་ཁཱ་རྩེ་གྲའི་འཁྲབ་ཁྲིད་པའི་མིང་འདོན།


text:
༄༅།། སྙིང་གཏམ་ཐན་ཐུན།
སྐལ་རྒྱམ། [ལྷ་ས]
1
བུ་མོ་ལགས། མི་ཚེའི་འགྲུལ་བཞུད་ཀྱི་གོམ་འགྲོས་ནི་ཅི་འདྲའི་མྱུར་བ་ལ་ཨང་། མིག་རྡེབ་དབང་ཙམ་གྱིས་རིང་བར་འདོད་པའི་མི་ལོ་དྲུག་ཕར་ལ་བསྐྱལ་ཚར། ཁྱོད་ཀྱི་མངར་སྐྱུར་འདྲེས་མའི་སློབ་ཆུང་གི་འཚོ་བ་དེ་ཤག་ཤག་ཏུ་བཞུར་བའི་རྫ་ཆུ་ནང་བཞིན་རྒྱང་ལ་བཞུར། ཁྱོད་ཀྱི་རྨི་ལམ་ལྟ་བུའི་བྱིས་དུས་ཀྱི་དགོད་སྒྲ་དེ་འཇའ་ཚོན་ནང་བཞིན་ལྷེམ་ལྷེམ་གྱིས་དགུང་ལ་ཡལ། མི་ལོ་དྲུག་གི་ཡར་སྔོན་དུ། ཁྱོད་ཀྱིས་ཕ་མའི་རེ་ལྟོས་ཡོད་ཚད་དཔེ་ཁུག་ཆུང་ཆུང་ནང་དུ་བཅུག་སྟེ། སློབ་ཆུང་གི་སྒོ་ཐེམ་བརྒལ་པའི་སྣང་བརྙན་དེ་དབུ་ཁྱུད་ཅིག་ཡིན་ན། ད་ནི་རྫོགས་ལྡན་སྟོན་འབྲས་ཀྱིས་མགོ་ལྕོག་ལྡེམ་པའི་སློབ་ཆུང་འདིར་བཞི་ཤད་འབྲི་རན་པས་སྙིང་ནས་རྟེན་འབྲེལ་ཞུ།
2
མི་ལོ་དྲུག་གི་ཡར་སྔོན་དུ། ཨ་ཕས་ལས་ཁུངས་ཀྱི་ཁ་གཏད་ན་ལྷ་ས་གྲོང་ཁྱེར་དུ་སྐད་གྲགས་ཅུང་ཆེ་བའི་བོད་རང་སྐྱོང་ལྗོངས་དམག་ཁུལ་གྱི་བརྒྱད་གཅིག་སློབ་གྲྭ་ཡོད་བཞིན་དུ། ཨུ་ཚུགས་དང་ཕྱོགས་ཞེན་གྱིས་ཁྱོད་ནི་རང་ཁྱིམ་དང་ལེ་བར་བཅུ་ལྷག་ཡོད་པའི་ལྷ་སའི་ཚོད་ལྟའི་སློབ་ཆུང་དེར་བསྐྱལ་ཏེ། ངེད་གཉིས་ཀྱིས་མི་ལོ་དྲུག་གི་ལོ་ཟླ་དེ་ནངས་སྔ་ལངས་དང་དགོང་འཕྱི་ཉལ་གྱིས་ཁྱོད་ཕར་སྐྱེལ་ཚུར་ལེན་ཁྲོད་རྫོགས་པར་བྱས་པ་ནི། དཀའ་སྡུག་གི་ལོ་ཟླ་ཞིག་ཡིན་ལ། མ་འོངས་པའི་སྟ་གོན་ཞིག་ཀྱང་ཡིན།
3
སློབ་ཆུང་གི་ལོ་རིམ་དང་པོ་ནི། ཁྱོད་ཀྱི་མི་ཚེའི་བགྲོད་ལམ་གྱི་གོམ་ཁ་ཆེས་གལ་ཆེན་ཞིག་ཡིན་ཏེ། གོམ་ཁ་དེ་ཇི་ལྟར་བརྟན་བརླིང་གིས་མགོ་རྩོམ་པར། ཁྱོད་ཀྱི་ཕ་མ་གཉིས་ཀྱིས་དེ་སྔར་བསམ་བློ་གང་མང་བཏང་མྱོང་ལ། ཐེ་ཚོམ་ཡང་མང་བོ་ཟོས་མྱོང་། གང་ལྟར་བོད་སྐད་དང་བོད་ཡིག་གིས་རང་ཁ་གསོ་བའི་ཁྱོད་ཀྱི་ཕ་མ་གཉིས་ལ་མཚོན་ན། ཕ་སྐད་ནི་རང་གི་ཟུངས་ཁྲག་དང་འདྲེས་པའི་རྣམ་ཤེས་ཀྱི་དྭངས་མར་བརྩི་ལ། ཕ་ཡུལ་ནི་རང་གི་ཤ་རུས་སུ་ཐིམ་པའི་བརྩེ་འདང་གི་ལོག་མལ་དེར་བསམས་པས། ཁྱོད་ཀྱང་ཕ་སྐད་དང་ཕ་ཡུལ་གྱི་རྒྱུན་ཐག་དང་གཏན་ནས་འབྲལ་མི་རུང་བར་འདོད། ཁྱོད་ཀྱང་ཡབ་མེས་དང་སྲོལ་རྒྱུན་གྱི་རྣམ་ཤེས་དང་དམ་དུ་སྦྲེལ་དགོས་པར་སྙམ།
4
བུ་མོ་ལགས། ད་ནི་ཁྱོད་ཀྱི་སློབ་ཆུང་གི་འཚོ་བ་མཇུག་བསྒྲིལ་ལ་ཉེ་བས། ཁྱོད་ཀྱི་ཨ་མ་དང་ངེད་གཉིས་ཀྱིས་ཡང་བསྐྱར་བསམ་གཞིག་དང་ཐེ་ཚོམ་གྱིས་ཉིན་མཚན་བསྐྱལ་དགོས་བྱུང་། སྤྱིར་ལྷ་སའི་བོད་པ་ཞིག་ལ་མཚོན་ན། བྱིས་པ་སློབ་ཆུང་ནས་སློབ་མཐར་ཕྱིན་སྐབས། ནང་ལོགས་ཀྱི་སློབ་འབྲིང་ཞིག་ལ་གཏང་རྒྱུ་ནི་ཆེས་གལ་འགངས་ཆེ་བའི་དོན་ཆེན་ཞིག་ཏུ་བགྲངས་ལ། བྱིས་པས་ནང་ལོགས་ཀྱི་སློབ་འབྲིང་གི་ཡིག་ཚད་ལོན་པ་ཡིན་ན། དེ་ནི་བཟའ་མི་གང་བོའི་རྒྱན་ཞིག་གམ། གཞན་ལ་ངོམ་དུ་རུང་བའི་དོན་ཆེན་ཞིག་ཡིན་པ་ཁྱོད་ཀྱིས་ཀྱང་ཤེས་གསལ་ལྟར་རེད། ཡིན་ནའང་ཁྱོད་ཀྱི་ཕ་མ་གཉིས་ཀྱིས་ཁྱོད་ལ་གནས་ལུགས་དང་རྒྱུ་མཚན་མང་བོ་ཞིག་ལབ་སྟེ། ལྷ་ལྡན་གྲོང་གི་སློབ་འབྲིང་ཞིག་ཏུ་མངགས་པ་ལས། ནང་ལོགས་སུ་གཏན་ནས་གཏོང་མི་འདོད་པ་ནི། གནས་སྐབས་ཀྱི་དཀའ་ཁག་དང་འགྲོ་སོང་ཙམ་བསམ་སྟེ་ཕྱི་བཀྱེད་བྱས་པ་མ་ཡིན་ལ། འོལ་ཚོད་དང་གཡམ་རྒྱུག་གིས་གཞན་རྗེས་འབྲངས་ཏེ་མཁས་རྟགས་བསྟན་པ་ནི་དེ་བས་ཀྱང་ག་ལ་ཡིན་ཏེ། གཏན་ནས་མིན་ལགས།
5
ཁྱོད་ཀྱི་སྦྱངས་འབྲས་ཧ་ཅང་ལེགས་ཚུལ་དགེ་རྒན་གྱིས་རྟག་པར་གླེང་མྱོང་ལ། མཐར་ཕྱིན་གྱི་རྒྱུགས་འབྲས་ནི་མཐར་ཕྱིན་འཛིན་གྲྭ་ཡོངས་ཀྱི་ཨང་གཉིས་པར་ཆགས་པ་དེ་ལས་ཀྱང་ནང་ལོགས་ཀྱི་སློབ་འབྲིང་ཞིག་ལ་ཡིག་ཚད་ལོན་པར་ཨ་ཕ་ལ་ཡང་ཡིད་ཆེས་བརྟན་པོ་ཡོད། ཡིན་ནའང་རྒྱུགས་འབྲས་ནི་རྒྱུགས་འབྲས་རང་ཡིན་པས། དེས་མི་ཞིག་གི་ཡ་རབས་སྤྱོད་བཟང་གི་གཤིས་རྒྱུད་མཚོན་མི་ཐུབ་ལ། དེས་མི་རིགས་ཤིག་གི་ཤ་ཁྲག་ཏུ་ཐིམ་པའི་སྲོལ་རྒྱུན་གྱི་རྩམ་དྲི་དེ་སྣོམ་མི་ཐུབ་པས། ཁྱོད་ཀྱི་ཕ་མར་དགོས་པ་ནི་སྐར་འབྲས་ལས་ལྷག་པ་ཞིག་སྟེ། རྩམ་དྲི་དང་མར་དྲི་འཐུལ་བའི་མི་གཤིས་ཤིག བྱམས་སེམས་དང་སྙིང་རྗེས་ཕྱུག་པའི་ལྟ་བ་ཞིག རྒན་བཀུར་དང་ཆུང་བྱམས་ལྡན་པའི་བུ་མོ་ཞིག་ཡིན་པས། འདི་དག་ནི་སློབ་གྲྭ་རུ་སྦྱང་དགོས་ལ། རང་ཁྱིམ་ནས་ཀྱང་སྦྱང་དགོས་པར་མ་ཟད། འཚོ་སྡོད་ཀྱི་ཁོར་ཡུག་སྟེ། བྱམས་བརྩེ་དང་སྙིང་རྗེས་བྲན་པའི་རང་ཡུལ་ནས་ལྷག་ཏུ་སྦྱང་སླ་བས། ཁྱོད་ཕ་ཡུལ་དང་ཕ་མར་གྱེས་ཏེ་རྒྱང་རིང་དུ་འགྲོ་ག་ལ་རུང་། བདག་གི་བུ་མོ་ལགས།
6
ཞོགས་པ་དེར། ཁྱོད་ཀྱི་རྒྱ་ཡིག་དགེ་རྒན་གྱིས་ཨ་ཕ་ལ་ཁ་པར་བཏང་བྱུང་། ཁོང་གིས་བསམ་པ་རྣམ་དག་གིས་ཁྱོད་ནང་ལོགས་སུ་བསྐྱལ་དགོས་ཚུལ་གསུངས། ཁོང་གིས་ལྷག་བསམ་ཟོལ་མེད་ཀྱིས་ཁྱོད་སློབ་སྦྱོང་ལ་བཟང་ཚུལ་ལབ། ཁོང་གིས་ཤ་ཚ་སྙིང་ཉེའི་ངང་ནང་ལོགས་ཀྱི་སློབ་སྒྲུབ་ཆ་རྐྱེན་ལེགས་ཚུལ་བཤད། རེད་ཡ། དགེ་རྒན་གྱིས་གསུངས་པ་དེའང་དངོས་གནས་ཡིན་ཏེ། ལྷ་ས་དང་ནང་ལོགས་གྲོང་ཁྱེར་གྱི་སློབ་གསོའི་སྤུས་ཚད་ལ་བར་ཁྱད་ཆེན་པོ་ཡོད་པ་དེ་ཨ་ཕས་ཀྱང་ལོས་ཤེས། ཡིན་ནའང་། མཛོ་སུམ་ཅུར་རྭ་ཁ་དྲུག་ཅུ་དང་། མི་སུམ་ཅུར་བསམ་པ་སུམ་ཅུ་ཞེས་པའི་ཁ་དཔེ་ལྟར། ཨ་ཕར་ཨ་ཕའི་བསམ་ཚུལ་ཞིག་ཡོད་ལ། ཨ་མར་ཨ་མའི་གནས་ལུགས་ཤིག་ཀྱང་ཡོད་པས། སྙིང་ནས་དགོངས་དག་ཞུ། བདག་གི་བུ་མོ་ལགས།
7
བོད་ཡིག་ནི་རང་མི་རིགས་ཀྱི་སྲོག་རྩར་གྱུར་པའི་རྣམ་ཤེས་ཀྱི་རྒྱུན་ཐག་དེ་ཡིན་ལ། བོད་སྐད་ནི་རང་མི་རིགས་ཀྱི་ཟུངས་ཁྲག་ཏུ་ཐིམ་པའི་ཚེ་སྲོག་གི་དབུགས་རྒྱུན་དེ་ཡིན་པས། ང་ཚོས་བོད་སྐད་དང་བོད་ཡིག་ལེགས་པོ་ཞིག་སྦྱོང་རྒྱུ་ནི་ལོ་རྒྱུས་ཀྱི་འོས་འགན་ཡིན། ང་ཚོས་རང་ཡུལ་དང་རང་ཁྱིམ་གྱི་སྲོལ་བཟང་དེ་སྐྱོང་རྒྱུ་ནི་དུས་རབས་ཀྱི་འགན་འཁྲི་ལགས་པས། བུ་མོ་ཡ། ཁྱོད་ཡིན་གཅིག་མིན་གཉིས་རང་ཡུལ་ནས་འདུག་དགོས། ཁྱོད་ཀྱིས་ངེས་པ་དོན་གྱིས་བོད་ཡིག་འདི་སྦྱོང་དགོས། རྒྱུ་མཚན་དེའི་དབང་གིས། ཁྱོད་ལྷ་ལྡན་གྲོང་ནས་བསྡད་ན་ལེགས། ཁྱོད་བཅུ་ཕྲག་གནས་ལ་ཞུགས་ན་བཟང་།
8
ཁྱོད་ཀྱི་ཨ་མ་དང་ངེད་གཉིས་ཁྱོད་ཀྱི་ཆེད་དུ་ཆེས་དགའ་བའི་ཉིན་མོ་ནི་རྒྱ་ཡིག་དགེ་རྒན་གྱིས་ཁྱོད་ཀྱི་རྒྱ་ཡིག་གི་སྐར་གྲངས་ནི་མཐར་ཕྱིན་འཛིན་གྲྭ་ཡོངས་ཀྱི་ཨང་དང་པོ་རེད་ཅེས་གསུངས་པའི་དུས་དེ་མིན་ལ། འཛིན་བདག་གིས་ཁྱོད་ཀྱི་མཐར་ཕྱིན་ཡིག་ཚད་ཀྱི་སྤྱི་སྐར་དེ་མཐར་ཕྱིན་འཛིན་གྲྭ་ཡོངས་ཀྱི་ཨང་གཉིས་པ་རེད་ཅེས་གསུང་སྐབས་ཀྱང་མ་ཡིན་པར། ཁྱོད་ཀྱིས་དེ་སྔ་བོད་ཡིག་གི་སྐར་གྲངས་འཛིན་གྲྭ་ཡོངས་ཀྱི་ཨང་དང་པོ་བླངས་པའི་ཉིན་མོ་དེ་རེད། དེ་བཞིན་ཁྱོད་ཀྱིས་བོད་ཡིག་གི་ཡིག་གཟུགས་འགའ《གངས་རྒྱན་ན་ཆུང་ཚགས་པར》སྟེང་བཀོད་པ་དང་།
བོད་རྩོམ་ཐུང་ཐུང་ཞིག་ལྷ་སའི་གཞུང་དེབ་ཅིག་ཏུ་སྤེལ་པ་དེའང་། ཕ་མ་གཉིས་ལ་མཚོན་ན་ནམ་ཡང་བརྗེད་དུ་མེད་པའི་ལམ་རྒྱགས་དྲོན་མོ་ཞིག་ཡིན་ལ། རྟག་ཏུ་ཁྱོད་ཀྱི་རྣ་ལམ་དུ་བོད་ཡིག་བོད་སྐད་ཀྱི་གལ་ཆེན་རང་བཞིན་བཟླས་པའི་ཤུགས་རྐྱེན་ཡང་ཡིན་སྲིད་པས་ཅི་འདྲའི་དགའ་བ་ལ་ཨང་།
9
མདོ་དབུས་མཐོ་སྒང་ནི་རི་མཐོ་ས་གཙང་བ་ཙམ་མ་ཡིན་པར། གནས་འདི་ནི་རྒྱུ་འབྲས་ཀྱི་བློ་མིག་ལྡན་ཞིང་། དད་མོས་ཀྱིས་སྣུམ་པོར་ཕྱུག་པའི་དག་ཞིང་ཞིག་ཡིན་པ་ལོ་རྒྱུས་དང་དངོས་ཡོད་ཀྱིས་ར་སྤྲོད་བྱས་ཡོད་ལ། ཡུལ་གྲུ་འདིའི་འགྲོ་བ་རིགས་དྲུག་ནི་འདྲ་མཉམ་ཡིན་ཞིང་། ས་སྒང་འདིའི་རི་ཆུ་ནགས་གསུམ་ནི་གནས་ལྷ་ཡིན་པས། ང་ཚོ་ལ་བྱམས་སེམས་དང་སྙིང་རྗེ་ཆེ། ང་ཚོ་ལ་གཞན་ཕན་དང་ལྷག་བསམ་ལྡན། ང་ཚོ་ལ་རྒན་བཀུར་དང་ཆུང་བྱམས་བདོག་པས། ཁྱོད་ལྷ་ལྡན་གྲོང་གི་སློབ་འབྲིང་དེར་འགྲིམས་དང་། གོ་ཐོས་སུ་སློབ་གྲྭ་དེའི་སློབ་གསོའི་དོ་དམ་ཧ་ཅང་ལེགས་སྐད། དགེ་རྒན་ཚོས་བོད་ཡིག་བོད་སྐད་གཙིགས་སུ་འཛིན་ཟེར། དེ་བས་ཀྱང་ཆོས་ལྡན་ལྷ་སའི་ཁོར་ཡུག་འདིས་ཁྱོད་ལ་ལྷན་སྐྱེས་ཀྱི་སློབ་གསོ་ཁྱད་མཚར་ཞིག་སྤྲོད་ངེས། མདོ་དབུས་མཐོ་སྒང་གི་ཤེས་རིག་འདིས་ཁྱོད་ལ་རང་བཞིན་གྱིས་མི་གཤིས་ཁྱད་འཕགས་ཤིག་བསྐྱེད་ངེས། རྒྱུ་མཚན་དེའི་དབང་གིས། ང་ཚོས་ནམ་ཡང་རང་ས་ནས་རང་ནོར་འཚོལ་དགོས། ང་ཚོས་ངེས་པར་རང་ཡུལ་གྱི་རིན་ཐང་རྟོགས་དགོས། བདག་གི་བུ་མོ་ལགས།
10
ཁྱོད་ཀྱི་ཕ་མ་གཉིས་ཀྱིས་ཁྱོད་ནང་ལོགས་ཀྱི་སློབ་འབྲིང་དུ་ཡིག་ཚད་ལོན་བཞིན་དུ། འདི་ལྟར་ཨུ་ཚུགས་དང་ཕྱོགས་ཞེན་གྱིས་ལྷ་སར་བཞག་པ་དེས། ངེད་གཉིས་ཀྱང་མི་ཁ་དང་གནོན་ཤུགས་མང་བོ་ཞིག་ལ་འཕྲད། ལྷ་སའི་ལས་གྲོགས་དང་གྲོགས་པོ་མང་བོ་ཞིག་གིས། ངེད་གཉིས་ཀྱི་བསམ་ཚུལ་ནི་ཡ་མཚན་ཞིག་ཡིན་པར་ལབ་ལ། ཐ་ན་ལ་ལས་གདམ་ཀ་འདི་གླེན་རྟགས་ཤིག་ཡིན་ཚུལ་ཡང་གསུང་གིིན་འདུག གང་ལྟར་ཨ་ཕས་ལོ་ཆུང་བྱིས་པ་ཞིག་ལ་མཚོན་ན་ཆུང་དུས་ནས་སྦྱངས་འབྲས་ལེགས་པོ་ཞིག་བརྩོན་ལེན་བྱ་རྒྱུ་ནི་གལ་འགངས་ཤིན་ཏུ་ཆེ་ལ། དེ་བཞིན་བྱིས་དུས་ནས་ཡ་རབས་ཚུལ་ལྡན་གྱི་མི་གཤིས་བཟང་བོ་ཞིག་སྐྱེད་སྲིང་བྱ་རྒྱུ་ནི་དེ་ལས་ཀྱང་ལྷག་པར་བསམས་པས། ཁྱོད་འདི་ལྟར་བྱིས་དུས་ནས་རང་ཁྱིམ་དང་བྲལ་ཏེ་ས་མཐར་ཆས་ན། ཕ་མ་དང་ཁྱིམ་ཚང་གི་སློབ་གསོ་དེ་རྩ་བ་ནས་ཆད་འགྲོ་ལ། ཕ་སྐད་དང་བོད་ཡིག་གི་ཁོར་ཡུག་དེ་རྒྱང་རིང་དུ་བསྐྱུར་ཟིན་པས། ཁྱོད་ཀྱི་སློབ་གསོ་དེ་གཤོག་ཡ་མེད་པའི་བྱ་རྒོད་དང་མཚུངས་འགྲོ། ཁྱོད་ཀྱི་ཤེས་བྱ་དེ་འཚོ་བཅུད་མེད་པའི་ཁ་ཟས་ལྟར་འགྱུར་འགྲོ། རྒྱུ་མཚན་དེའི་དབང་གིས། ཁྱོད་ངེས་པར་རང་ས་རང་ཡུལ་ནས་བསྡད་ན་ལེགས། ཁྱོད་ཡབ་མེས་ཚོའི་ཤེས་རིག་གི་མཚོ་མོར་རྐྱལ་ན་བཟང་། བདག་གི་བུ་མོ་ཡ། སྐལ་བཟང་སྒྲོལ་མ་ལགས། མ་འོངས་པའི་ལོ་ཟླ་ཞིག་ལ། ཁྱོད་ཀྱིས་ཕ་མ་གཉིས་ཀྱི་སེམས་འདུན་དེ་རྟོགས་པར་ཤོག འབྱུང་འགྱུར་གྱི་ཉིན་མོ་ཞིག་ལ། ཁྱོད་ཀྱིས་ཕ་མ་གཉིས་ལ་འཁང་ར་མེད་པར་སྨོན།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
དང་པོ། སྤྱིར་བསྟན་པ།
དེ་ཡང་འཛམ་གླིང་ཡུལ་གྲུ་ཀུན་ཏུ་གློག་བརྙན་རིག་གནས་འདི་ཆེས་ཆེར་དར་ཞིང་འཕེལ་བཞིན་པའི་འགྲོས་དང་བསྟུན་ནས་རང་ཅག་བོད་དུའང་སྒྱུ་རྩལ་གྱི་རྣམ་གྲངས་འདི་ཉིད་མེད་པ་ནས་ཡོད་པར་གྱུར་ཅིང་། ཡོད་པ་ནས་ཡུན་གྱིས་དར་བཞིན་པའི་གནས་སྟངས་ཤིག་བྱུང་། དེ་ལྟ་ན་ཡང་། བོད་སྐད་བོད་ཡིག་གི་ལམ་ནས་གློག་བརྙན་རིག་གནས་འདི་ཉིད་བདེ་བླག་དང་བདེ་ཐང་ངང་ཁྱབ་སྤེལ་གཏོང་སའི་སྡིངས་ཆ་ཡག་པོ་ཞིག་མེད་སྟབས། འདིའི་ཐད་ནས་ཞབས་འདེགས་སམ་ཕན་པ་ཅུང་ཙམ་བསྒྲུབ་ཨེ་ཐུབ་ཀྱི་ཀུན་སློང་དང་བཅས། དྲ་རྒྱ་འདི་ཉིད་བཟོ་བའི་མགོ་བརྩམས།
པྲ་དྲའི་པར་གཞི་དང་པོ།
དྲ་རྒྱ་འདི་ཉིད་མ་བཟོས་གོང་། ངེད་རྐང་འཛིན་ཚོགས་པ་ནས་གློག་བརྙན་གྱི་དུས་དེབ་བཟོ་བའི་གྲབས་བཤམས་ཤིང་། དྲ་ངོས་ནས་བརྡ་ཐོ་ཡང་བཀྲམས། གཅིག་ནས་རྩོམ་སོགས་གང་ཡང་མ་འབྱོར་བ་དང་། གཉིས་ནས་མ་རྩ་ཡང་དཀའ་ཙམ་ཡོད་པ་བཅས་རྒྱུ་རྐྱེན་དུ་མའི་དབང་གིས་དེང་མའི་དུས་དེབ་བཟོ་རྒྱུའི་འདུན་པ་དེ་དྲ་རྒྱ་བཟོ་རྒྱུའི་ཕྱོགས་སུ་བསྒྱུར། དེ་ལ་དྲ་རྒྱ་བཟོ་རྒྱུའི་སྤྱིར་བཏང་གི་འགྲོ་ལུགས་སོགས་ཡོངས་སུ་འགྲུབ་རྗེས་གློག་བརྙན་སྐོར་གྱི་རྩོམ་ཡིག་དང་རྒྱུ་ཆ་ཅི་རིགས་འཚོལ་བསྡུ་དང་། ལེ་ཚན་རིགས་དབྱེ། དྲ་ངོས་ཇུས་འགོད་སོགས་ཀྱི་སྔོན་འགྲོའི་ལས་ཀ་དག་མུར་མུར་བསྒྲུབས་ཤིང་། ཕྱོགས་གང་ཐད་ནས་སྨིན་ཙམ་བྱུང་བ་དང་། 2013ལོའི་ཟླ5པའི་ཚེས19སྟེ། བོད་རྩིས་ཀྱི་ས་ག་ཟླ་བའི་ཚེས་བརྒྱད་སྟེ་ཉི་བཟང་སྐར་བཟང་འདིའི་ཉིན་དྲ་རྒྱ་འདི་དངོས་སུ་ཀུན་གྱི་སྤྱན་ལམ་དུ་འབུལ་ཐུབ་པ་བྱུང་ཡོད།
པྲ་ནི་བོད་ཀྱི་པྲ་ཕབ་པའི་རིག་གནས་ལས་བརྗོད་པའི་པྲ་སྟེ། མེ་ལོང་དང་མཐེ་བོང་སོགས་སུ་ཕྱིའི་གཟུགས་ཕབ་པ་ལས་མོ་དཔྱད་དང་ལེགས་ཉེས་བརྟག་པའི་རིག་པ་དེ་ཉིད་དང་། དེང་ང་ཚོས་བརྗོད་ཀྱིན་པའི་གློག་བརྙན་གྱི་སྒྲ་གཟུགས་སྒྱུ་རྩལ་བར་འདྲ་བའི་ཆ་ཞིག་གནས་པས་ན་ཐ་སྙད་དེ་ག་ཚུར་བླངས་ཤིང་། དྲ(དྲྭ་ཞེས་པ་དང་གོ་དོན་འདྲ།)ནི་དྲ་རྒྱའམ་དྲ་ཚིགས་ཀྱི་བསྡུས་མིང་སྟེ། འདི་གཉིས་གཅིག་ཏུ་བསྡུས་པས། རྗེས་གྲུབ་བཏགས་མིང་གི་ཁྱད་ཆོས་དང་ལྡན་པའི་པྲ་དྲ་ཞེས་པ་འདི་ཉིད་ངེད་ཅག་གི་དྲ་རྒྱའི་མིང་དུ་བཏགས་སོ། །
པྲ་དྲའི་ཐོག་མའི་དུས་སྐབས་ཀྱི་པར་གཞིར་གཙོ་བོ་ཡི་གེ་དང་པར་གྱི་ལམ་ནས་གློག་བརྙན་སྐོར་གྱི་གསར་འགྱུར་ཁྱབ་སྒྲོག་དང་། གློག་བརྙན་ཤེས་བྱ་དང་གཞུང་ལུགས་སྐོར་ངོ་སྤྲོད། བརྙན་དཔྱད་དང་འཁྲབ་གཞུང་སོགས་བཀོད་ཅིང་། ཞོར་དུ་དྲ་རྒྱའི་བརྒྱུད་ལམ་ཆར་བསྐྱེད་ཀྱིས་ཡན་ལག་ཏུ་གྱུར་པའི་བརྒྱུད་ལམ་ལ་ཞིན་ལང་པོད་ཐུང(新浪微博:藏语喳喳网)དང་སྐད་འཕྲིན་སྤྱི་སྟེགས།(微信公众号:Filmtbt)གཉིས་གསར་དུ་བཏོན། 2014ལོར་གློག་བརྙན་གཙོར་བཅས་གླུ་གར་དང་རྩོམ་རིག །རི་མོ་དང་བྲིས་རིས་སོགས་ལེ་ཚན་ཉི་ཤུ་ལྷག་གིས་ཟུར་བརྒྱན་ཏེ། iosདང་Androidམ་ལག་གཉིས་ཀར་ཕབ་ཐུབ་པའི་པྲ་དྲའི་APPཞིག་ཕྱིར་བཀྲམས་པ་དང་། ཀུན་གྱིས་དགའ་བསུ་ཆེར་ཐོབ་ཅིང་། རྒྱུ་ཆ་འདྲ་མིན་བསྐུར་ཡོང་མཁན་དང་བེད་སྤྱོད་མཁན་སོགས་ཧ་ཅང་མང་པོ་བྱུང་། (སྒྱུ་རྩལ་གྱི་དོ་ར་ཆུང་ཆུང་ཞིག་དང་འདྲ་བའི་APPཡི་མ་ལག་འདི་བཀྲམས་ནས་ལོ་གཅིག་ལྷག་གི་མཚམས་སུ། དེ་གའི་ལས་ཁུངས་རང་གི་རྐྱེན་པས་གནས་སྐབས་སྒོ་རྒྱག་དགོས་བྱུང་།) གོང་སྨྲས་འཕྲིན་སྦྱོར་གྱི་འདི་དག་བརྒྱུད་ནས་དྲ་རྒྱའི་ནང་དོན་དག་ཐད་ཀར་ལྟ་མཁན་གྱི་སྤྱན་ལམ་དུ་དྲངས་ཏེ་ལྟ་ཆོག་ཆོག་དང་མྱོང་ཆོག་ཆོག་གི་བགྱི་བ་དོན་དུ་གཉེར་ཅིང་ཡོད།
དྲ་རྒྱ་རང་སྟེང་དུ་མི་འདང་བའི་ཆ་དང་ལེགས་བཅོས་བྱེད་དགོས་ས་ཁ་ཤས་ཡོད་པ་ལྟར་དུ། 2016ལོར་པྲ་དྲའི་པར་གཞི་གསར་པར་བསྒྱུར་ཏེ། པར་གཞི་རྙིང་པའི་མི་འདང་ས་དང་སྐྱོན་རྣམས་ལེགས་པར་བཅོས་ཐོག །དྲ་རྒྱའི་རྣམ་པ་དང་ནང་དོན། བྱེད་ནུས་སོགས་སྒོ་ཀུན་ནས་གྲ་རྒྱས་ཕུན་སུམ་ཚོགས་པོར་བཏང་ཡོད། དེ་ཡང་ཐོག་མར་དྲ་ངོས་ཇུས་འགོད་ཀྱི་ཐད་ནས་རྒྱལ་ཕྱི་ནང་གི་གློག་བརྙན་སྐོར་གྱི་དྲ་རྒྱ་གྲགས་ཅན་དག་ལ་དཔེ་ལྟ་བ་དང་སྦྲགས། རང་གི་ཁྱད་ཆོས་ཀྱང་འདོན་སྤེལ་སྒོས། དྲ་རྒྱའི་ངོས་སོ་སོའི་དབྱིབས་དང་ཁ་དོག །ཐིག་དང་ཡི་གེ་སོགས་གནད་ཆེ་ཕྲ་ཀུན་ལ་ཡང་ནས་ཡང་དུ་རྣམ་པར་དཔྱད་དེ་གཏན་ལ་ཕབ་པ་ཡིན། དེ་མིན་པར་གཞི་གསར་པ་འདིར་ཡི་གེ་དང་པར་གྱི་ལམ་ནས་གློག་བརྙན་བརྗོད་ཀྱིན་པ་གང་ཞིག་ལ་བརྙན་གྱི་ལམ་ནས་ཐད་ཀར་གློག་བརྙན་དེ་དང་། གཞན་དེ་འབྲེལ་གྱིMVསྣ་ཚོགས་ལ་ལྟ་ཐུབ་ཀྱི་ཡོད་པས། དྲ་བའི་བར་སྟོང་སྔོན་མ་ལས་ལྡབ་འགྱུར་གྱིས་ཆེར་བསྐྱེད་ཡོད། ལེ་ཚན་གྱི་ཐད་ནས་སྔོན་མའི་ལེ་ཚན་དག་གི་རྨང་གཞིའི་ཐོག་བོད་ཀྱི་གློག་བརྙན་གྲངས་མཛོད་(བརྙན་རིང་བརྙན་ཐུང་གཉི་ག་འདུས་ཡོད།)དང་བརྡ་ཆད། པྲ་བརྙན་སོགས་གསར་དུ་བསྣན་ཏེ་ལེ་ཚན་གྱི་རིགས་ཆེད་ལས་ཅན་དུ་ཕྱོགས་ཅི་ཐུབ་བྱས་ཡོད། སྤྱོད་སྒོའི་ཐད་ནས་དྲ་རྒྱའི་ཀློག་པ་པོ་དང་རྩོམ་སྒྲིག་པ་གཉིས་ཆར་སྔར་བས་སྟབས་བདེ་དང་ཟོར་ཡང་གི་ཁོར་ཡུག་ཅིག་བསྐྲུན་ཡོད་དེ། ཀློག་པ་པོ་ལྷན་རྒྱས་ཀྱིས་དྲ་རྒྱའི་གདོང་ཤོག་གི་འཚོལ་གནས་སུ་འཚོལ་བྱའི་ནང་དོན་གང་དེའི་འབྲེལ་ཡོད་ཐ་སྙད་གཏགས་པ་ཙམ་གྱིས་ལམ་སང་འཚོལ་འབྲས་འཆར་ཡོང་བ་བཟོས་ཡོད།
དྲ་བ་སྤྱིའི་འཁོར་སྐྱོད་ཀྱི་འགྲོས་ཚད་ཀྱང་སྔོན་མ་ལས་ལྡབ་འགྱུར་གྱིས་མགྱོགས། མ་ཟད་རང་ཉིད་དགའ་སའི་ནང་དོན་གྱི་འོག་ཏུ་དཔྱད་མཆན་འགོད་པ་དང་། དེ་ཉིད་སྤྱི་ཚོགས་འབྲེལ་མཐུད་དྲ་ལམ་གཞན་དུ་བརྒྱུད་བསྐུར་དང་མཉམ་རོལ་བྱ་ཆོག་གི་ཡོད། དེ་དང་ཆབས་ཅིག ང་ཚོས་མུ་མཐུད་ནས་པར་གཞི་གསར་པའི་མ་འདང་བའི་ཆ་དག་དུས་དུས་སུ་ལེགས་བཅོས་བྱེད་ཅིང་ཡོད་པ་མ་ཟད། ད་ལོའི་ཟླ་བདུན་པའི་ནང་པྲ་དྲའི་པར་གཞི་གསར་པ་ཡང་གསར་དུ་བསྒྲགས་རྒྱུ་ཡིན་ལ། འདི་ནི་ངེད་ཅག་ལ་མཚོན་ན་མ་དངུལ་ཀྱང་འབོར་ཆེན་བཏང་སྟེ། རྒྱུན་རིང་ལ་བསམ་ཞིབ་ནན་ཏུར་བཏང་སྟེ་བཟོས་པ་ཞིག་ཡིན་པས། མི་འགྱངས་པར་ཀུན་གྱིས་མཐོང་ངེས་ལ། དེར་དམིགས་བསལ་གྱི་བྱེད་ནུས་གལ་བོ་ཆེ་གཉིས་བསྣན་ཡོད་པ་ནི། མི་སྒེར་གྱི་ཐོ་འགོད་ལྟེ་གནས་དང་། གློག་བརྙན་དང་བརྙན་མིའི་སྐོར་གྱི་གྲངས་མཛོད་ཁང་གཉིས་ཡིན།
མདོར་ན། པྲ་དྲ་ནི་ངེད་ཅག་བརྙན་ཞེན་པ་སྐོར་ཞིག་གིས་རང་ཉིད་ཀྱི་དགའ་ཕྱོགས་ལྟར་མ་སྐུལ་དང་བླངས་ཀྱི་སྒོ་ནས་གཉེར་གྱིན་པའི་ཆ་འཕྲིན་ཞབས་ཞུའི་རྣམ་པ་ཅན་གྱི་གློག་བརྙན་སྐོར་གྱི་ཆེད་དོན་དྲ་རྒྱ་ཞིག་ཡིན་ལ། རྒྱལ་སྤྱིའི་དྲ་རྒྱ་སྤྱིའི་འགྲོ་ལུགས་ལྟར་བཟོས་པའི་ཁྲིམས་མཐུན་ལུགས་མཐུན་གྱི་དྲ་ཚིགས་ཤིག་ཀྱང་ཡིན། དྲ་ཚིགས་འདི་གཉེར་ནས་ལོ་ལྔ་ལྷག་འགོར་ཡོད་ལ། དེའི་རིང་གློག་བརྙན་སྐོར་གྱི་བརྙན་པར་ཡིག་གསུམ་སྟོང་ཕྲག་བརྒལ་བ་བཀོད་མྱོང་བས། ད་ལྟ་བོད་ཀྱི་གློག་བརྙན་དང་འབྲེལ་བའི་རིག་གཞུང་དཔྱད་རྩོམ་དང་དཔེ་དེབ་དག་གི་ལུང་དང་དཔེ་འདྲེན་སའི་ཁུངས་སུ་ཡང་གྱུར་ཡོད་ལ། ངེད་ཅག་ནས་ཀྱང་ཚད་ལྡན་དང་ཁུངས་ཐུབ་ཅིག་ཏུ་ཨེ་ཡོང་ལ་འབད་པ་ཆུ་བོའི་རྒྱུན་ལྟར་བྱེད་ཅིང་ཡོད།
གཉིས་པ། ལེ་ཚན་རྣམ་བཤད།
2016ལོའི་ཟླ11པར་བཀྲམས་པའི་པྲ་དྲའི་པར་གཞི་གསར་པ་འདི་ནི་ལེ་ཚན་བཅུའི་བདག་ཉིད་ཅན་ཞིག་ཡིན། ལེ་ཚན་རེ་རེ་ཡང་ནང་གསེས་སྡེ་ཚན་དུ་མར་ཕྱེས་སྟེ་དྲ་རྒྱའི་དཀར་ཆག་ཞིབ་ཚགས་སུ་བཏང་ཡོད། དེ་ཡང་ལེ་ཚན་བཅུ་བོ་ནི་ གསར་འགྱུར། སྐྱེ་བོ། གློག་བརྙན་ཁང་། དཔྱད་གཏམ། གྲངས་མཛོད། པྲ་བརྙན། བརྡ་ཆད། སྣ་ཚོགས། ངེད་ཚང་། 汉文English བཅས་སོ། །
1) གསར་འགྱུར་ལ་ནང་གསེས་སྡེ་ཚན་ལྔ་སྟེ། དེ་དག་ནི་ཏོག་དང་མི། བརྙན། དོན། ཕལ་རྣམས་སོ། །ཏོག་ཅེས་པའི་ནང་བོད་ཀྱི་གློག་བརྙན་རིག་གནས་ལས་ཅུང་ཙམ་གལ་ཆེ་གྲས་རིགས་ཀྱི་གནས་ཚུལ་སྤེལ་ས་དང་། མི་ཞེས་པར་བོད་ཀྱི་གློག་བརྙན་པ་མི་སྒེར་བ་རྣམས་ཀྱི་གསར་འགྱུར་དང་། བརྙན་ཞེས་པར་གློག་བརྙན་རང་དང་འབྲེལ་བའི་ཕབ་སྐྲུན་དང་མཇུག་བསྡུའི་མཛད་སྒོ། གཟིགས་འབུལ་མཛད་སྒོ་སོགས་ཀྱི་གསར་འགྱུར་སྤེལ་བ་དང་། དོན་ཞེས་པར་གློག་བརྙན་སྐོར་གྱི་དོན་དག་དམིགས་བསལ་བ་སོགས་ཀྱི་གནས་ཚུལ་འགོད་པ། ཕལ་ཞེས་པར་གོང་གི་གསར་འགྱུར་དུ་མ་འདུས་པའི་གློག་བརྙན་སྐོར་གྱི་གསར་འགྱུར་རམ་གནས་ཚུལ་ཅུང་ཙམ་ཕལ་བའི་སྐོར་འགོད་ཀྱིན་ཡོད། གསར་འགྱུར་གྱི་སྡེ་ཚན་འདི་དག་བརྒྱུད་ནས་བོད་ཡུལ་སྟོད་སྨད་བར་གསུམ་གྱི་གློག་བརྙན་བྱེད་སྒོ་དང་སྣང་ཚུལ་གསར་པ་ཅི་རིགས་དུས་ཐོག་ཏུ་སྤེལ་གྱིན་ཡོད་པས། གློག་བརྙན་ཆ་འཕྲིན་ཁྱབ་སྒྲོག་དང་གློག་བརྙན་རིག་གནས་འཕེལ་རྒྱས་འགྲོ་བར་ཡར་སྐུལ་གྱི་ནུས་པ་ཐོན་གྱིན་ཡོད།
2) སྐྱེ་བོ་ལ་ནང་གསེས་སྡེ་ཚན་དྲུག་སྟེ། དེ་དག་ནི་འཁྲབ་ཁྲིད་པ་དང་འཁྲབ་སྟོན་པ། བཟོ་སྐྲུན་པ། བརྙན་ལེན་པ། རོལ་མོ་བ། གཞན་བཅས་སོ། །སྐྱེ་བོ་ཞེས་པའི་ལེ་ཚན་འདིར་གཙོ་བོ་བོད་ཀྱི་གློག་བརྙན་པ་རྣམས་ཀྱི་ངོ་སྤྲོད་དང་མིག་སྔའི་གནས་ཚུལ་སོགས་འགོད་བཞིན་ཡོད་པ་དང་། དེ་ལས་གཞན་ཞེས་པའི་སྡེ་ཚན་འདིར་གོང་གི་ལས་རིགས་ལྔ་གར་མ་འདུས་པའི་ལས་རིགས་གཞན་པའི་ཁྲོད་ཀྱི་གློག་བརྙན་པའི་གནས་ཚུལ་སྤེལ་བཞིན་ཡོད།
3) གློག་བརྙན་ལ་ནང་གསེས་སྡེ་ཚན་ལྔ་སྟེ། དེ་དག་ནི་སྔོན་བརྡའི་བརྙན་དང་གཏམ་རྒྱུད། འགུལ་རིས། དངོས་བཤུས། བོད་འབྲེལ་གློག་བརྙན་བཅས་སོ། །སྔོན་བརྡའི་བརྙན་དུ་གློག་བརྙན་དངོས་སུ་མ་བཀྲམས་གོང་གི་སྔོན་བརྡ་ལྟ་བུའི་བརྙན་གྱི་སྐོར་གཏོང་གིན་ཡོད། བོད་འབྲེལ་གློག་བརྙན་དུ་ད་སྔ་དྲ་ལམ་ནས་ལྟ་ཐུབ་པའི་མི་རིགས་གཞན་གྱིས་བཟོས་པའི་བོད་བརྗོད་བྱ་བྱས་པའི་གློག་བརྙན་སྐོར་གཏོང་གིན་ཡོད། སྡེ་ཚན་གཞན་གསུམ་ནི་ཡོངས་གྲགས་ཀྱི་གློག་བརྙན་རྣམ་གྲངས་དགར་ཕྱོགས་ལྟར་བོད་བརྙན་དག་རིགས་ཆེན་པོ་གསུམ་དུ་དགར་བ་ཞིག་ཡིན། གློག་བརྙན་ཁང་ཞེས་པའི་ལེ་ཚན་འདི་ཉིད་གཙོ་བོ་བརྙན་རྐྱང་བའི་ལེ་ཚན་ཞིག་ཡིན་ཏེ། འདིར་བཀོད་པའི་གློག་བརྙན་རིང་ཐུང་ཚང་མ་ཐད་གར་པྲ་དྲ་རང་ནས་ཚེགས་མེད་གེགས་མེད་དུ་ལྟ་ཐུབ་ཀྱི་ཡོད་པས། ག་ལེར་ལེ་ཚན་འདི་ཉིད་ཇེ་རྒྱས་ཇེ་ལེགས་སུ་གཏོང་བའི་འཆར་གཞི་མུ་ནས་འཐེན་གྱིན་ཡོད།
4) དཔྱད་གཏམ་ལ་ནང་གསེས་སྡེ་ཚན་ལྔ་སྟེ། དེ་དག་ནི་ངོ་སྤྲོད་དང་གཤིས་ལུགས། གཏམ་རྒྱུད། བྱུང་བ། བརྙན་མིག། གཞན་བཅས་སོ། །འདི་ནི་གློག་བརྙན་དཔྱད་གཏམ་རིག་པའི་ཁྱབ་ཁོངས་ལྟར་དཔྱད་བྱའི་གློག་བརྙན་ལ་དབྱེ་ཞིབ་བྱེད་སྟངས་ཀྱི་ཟུར་རམ་དཔྱད་སྟངས་མ་འདྲ་བ་གཞིར་བཟུང་ནས་རིགས་དགར་བ་ཞིག་ཡིན། འདིས་ནི་དཔྱད་བརྗོད་པ་རྣམས་ལ་གློག་བརྙན་དཔྱད་བརྗོད་ཀྱི་ཁ་ཕྱོགས་གསལ་སྟོན་དང་ཆེད་ལས་ཅན་དུ་ཕྱོགས་པའི་བླང་བྱ་ཞིག་ཀྱང་བཏོན་ཡོད།
5) གྲངས་མཛོད་ལ་ནང་གསེས་སྡེ་ཚན་གཉིས་སྟེ། བརྙན་རིང་དང་བརྙན་ཐུང་ངོ་། ། གྲངས་མཛོད་བཟོ་སྟངས་ནི་ཨ་རིའི་གློག་བརྙན་སྐོར་གྱི་ཡིག་མཛོད་དྲ་རྒྱIMDBསོགས་ལ་དཔེ་ལྟོས་སྒོས། གློག་བརྙན་རེ་རེའི་འཁྲབ་ཁྲིད་པ་དང་ཕབ་སྐྲུན་པ། འཁྲབ་གཞུང་འབྲི་མཁན། འཁྲབ་སྟོན་པ། བརྙན་ལེན་པ། ལོ་ཚིགས། སྐད་རིགས། མཛེས་རྩལ། རོལ་མོ། རིང་ཚད། སྦྲེལ་ཐག །དེ་མིན་བྱ་དགའ་གང་ཐོབ་དང་། ནང་དོན་གནད་བསྡུས། འབྲེལ་པར། འབྲེལ་ཡོད་གློག་བརྙན་སོགས་ཀྱི་ཆ་འཕྲིན་རྣམས་ཕུད། གློག་བརྙན་རེ་རེར་པྲ་དྲ་རང་གི་པྲ་རྟགས་ཀྱིས་རྒྱས་བཏབ་ཡོད་པ་སྟེ། TF15L017ལྟ་བུའི་པྲ་རྟགས་ལྟ་བུ་ཡིན་ན། གྲངས་ཀ་འདི་དག་ལས་བོད་བརྙན་ཡིན་མིན་དང་ལོ་ཚིགས། བརྙན་གྱི་རིང་ཐུང་། གྲངས་མཛོད་ནང་གི་ཨང་རིམ་སོགས་མཚོན་བཞིན་ཡོད་པས། ཆོས་ཉིད་ཞིབ་མོ་གློག་བརྙན་རེ་རེའི་པྲ་རྟགས་ལ་བལྟས་པས་གསལ་ཡོང་།
6) པྲ་བརྙན་ལེ་ཚན་ནི་ཆེད་དུ་པྲ་དྲ་དང་འབྲེལ་ཡོད་ཀྱི་བརྙན་གཏོང་ས་ཡིན་ལ། འདིར་པྲ་དྲའི་བྱེད་སྒོ་དང་འབྲེལ་བའི་བརྙན་སྣ་ཚོགས་གཏོང་རྩིས་ཡིན། ལེ་ཚན་འདི་ཡང་ངེད་ཅག་གིས་ཇུས་འགོད་བྱེད་དང་བྱེད་སྒང་ཡིན།
7) བརྡ་ཆད་ལ་ནང་གསེས་སྡེ་ཚན་ལྔ་སྟེ། དེ་དག་ནི་གཞུང་ལུགས་དང་རིགས་དབྱེ། འཁྲབ་ཁྲིད་དང་འཁྲབ་སྟོན། འཁྲབ་གཞུང་དང་བརྙན་ཕབ། མཛེས་རྩལ་དང་རོལ་མོ། སྒྲིག་སྦྱོར་དང་དོ་དམ་བཅས་སོ། །ནང་དོན་དེ་དག་དང་འབྲེལ་བའི་བརྡ་ཆད་རྣམས་ལ་པར་ཡིག་(བོད་རྒྱ་ཡིག་རིགས་གཉིས་ཀ་ཡོད།)སྦྲགས་མའི་ལམ་ནས་ངོ་སྤྲོད་བྱས་ཤིང་། མཇུག་ཏུ་འདེམ་ཤོག་འཕེན་པའི་ཐབས་སྤྱད་དེ། མང་མོས་ལྟར་ཐག་གཅོད་སྒོས་བརྡ་ཆད་གཅིག་གྱུར་བྱེད་པའི་ཐབས་སྤྱད་དེ་ལོ་ཕྱེད་རེའི་མཚམས་སུ་གློག་བརྙན་སྐོར་གྱི་བརྡ་ཆད་རྣམས་སྤྱི་བསྒྲགས་བྱེད་ཀྱིན་ཡོད། བརྡ་ཆད་ཀྱི་ལེ་ཚན་འདི་ཡང་བོད་ཡིག་ལམ་ནས་གློག་བརྙན་སྐོར་གྱི་བརྡ་ཆད་སྐོར་སྐོར་གཅིག་གྱུར་དང་སྐྱོན་བྲལ་ངང་འཕེལ་རྒྱས་ཡོང་ཆེད་བཀོད་སྒྲིག་བྱས་པ་ཡིན་ལ། གལ་འགངས་ཆེ་བས། འདི་ཡང་ངེད་ཅག་ནས་ཅུང་ཟད་ནན་ཏན་ངང་བཟོ་བཞིན་པའི་ལེ་ཚན་ཞིག་ཡིན།
8) སྣ་ཚོགས་ལ་ནང་གསེས་སྡེ་ཚན་བདུན་སྟེ། དེ་དག་ནི་བྱེད་སྒོ་དང་། འཁྲབ་གཞུང་། གཞུང་ལུགས། ཁྱབ་སྒྲོག ། པར། བརྙན། གཞན་བཅས་སོ། །བྱེད་སྒོའི་ནང་པྲ་དྲའི་ངོས་ནས་སྤེལ་བའི་གློག་བརྙན་སྐོར་གྱི་བྱེད་སྒོ་རྣམས་དང་། དེའི་རྗེས་ཀྱི་སྡེ་ཚན་གཉིས་གའི་ནང་དུ་དེ་འབྲེལ་གྱི་ནང་དོན་སྐོར་སྤེལ་གྱིན་ཡོད། ཁྱབ་སྒྲོག་ཏུ་ཚོང་ལས་ཁྱབ་སྒྲོག་སྐོར་སྤེལ་གྱིན་ཡོད། པར་བརྙན་སོ་སོར་གློག་བརྙན་དང་འབྲེལ་མིན་ལ་མ་ལྟོས་པར་རྒྱལ་ཕྱི་ནང་གི་པར་གྱི་བརྩམས་ཆོས་གྲགས་ཅན་དང་། བོད་ནང་གི་བརྙན་བྲིན་ཤོས་སོགས་འགོད་ཀྱིན་ཡོད།
9) ངེད་ཚང་ལ་ནང་གསེས་སྡེ་ཚན་དྲུག་སྟེ། དེ་དག་ནི་ང་ཚོར་འབྲེལ་བ་དང་། ལོ་འཁོར་བྱ་དགའ། དྲ་བའི་ས་ཁྲ། གློག་བརྙན་མཁོ་སྤྲོད། དོན་ཆེན་རེའུ་མིག །གཞན་བཅས་སོ། །ངེད་ཚང་དུ་ངེད་དྲ་བའི་རྩོམ་སྒྲིག་པ་རྣམས་ཀྱི་ངོ་སྤྲོད་དང་ངེད་ཅག་གི་འབྲེལ་གཏུག་བྱེད་ཐབས། རྩོམ་བསྐུར་ས་བཅས་བཀོད་ཡོད། ལོ་འཁོར་བྱ་དགའི་ནང་ལོ་དེའི་རྡེབ་ཚད་མང་ཤོས་ཀྱི་རྩོམ་ཡིག་ཁག་ཅིག་ལ་བྱ་དགའ་སྤྲོད་ཀྱིན་ཡོད། གློག་བརྙན་མཁོ་སྤྲོད་དུ་པེ་ཏུའུ་ཡོན་(百度云)བརྒྱུད་དེ་ཕྱི་གླིང་གི་གློག་བརྙན་གྲགས་ཅན་དག་བརྙན་ཞེན་པ་རྣམས་ལ་རིན་མེད་མཁོ་སྤྲོད་བྱེད་ཀྱིན་ཡོད། དོན་ཆེན་རེའུ་མིག་ཏུ་པྲ་དྲའི་དོན་ཆེན་དག་དུས་ཀྱི་རིམ་པ་བཞིན་ཐོ་བརྒྱབ་ཡོད། གཞན་ཞེས་པ་འདིར་གོང་གི་སྡེ་ཚན་དག་གི་ནང་མ་འདུས་པའི་པྲ་དྲ་དང་འབྲེལ་ཡོད་ཀྱི་ནང་དོན་གཞན་རྣམས་འདུའོ། །
10) 汉文 Englishཞེས་པའི་ལེ་ཚན་འདི་ནི་ཆེད་དུ་སྐད་རིགས་གཞན་པའི་ཀློག་པ་པོ་རྣམས་ལ་དམིགས་ནས་བཀོད་སྒྲིག་བྱས་པ་ཡིན་ལ། ཡང་ཅིག་བཤད་ན་བོད་ཡིག་ལམ་གྱི་ཀློག་མཁན་རྣམས་ལ་སྐད་རིགས་གཞན་པ་སྟེ་རྒྱ་དབྱིན་གྱི་དཔྱད་རྩོམ་རྣམ་པའི་རྩོམ་ཡིག་དག་དཔྱད་གཞིའི་ཚུལ་དུ་མཉམ་སྤྱོད་བྱེད་ཀྱིན་པ་ཞིག་ཡིན། གོང་བསྟན་ལྟར་མིག་སྔར་གྱི་པྲ་དྲའི་སྒྲོམ་ནི་ལེ་ཚན་བཅུ་བོ་འདིས་གྲུབ་ཡོད་དོ། །
གསུམ་པ། འཕྲིན་སྦྱོར་སྐོར།
དུས་རབས་གསར་པའི་ཚན་རྩལ་འཕེལ་རྒྱས་ཀྱི་འགྲོས་དང་བསྟུན་ནས་འཕྲིན་སྦྱོར་གསར་པའི་(New Media)སྟོབས་ཤུགས་ཀྱིས་སྲོལ་རྒྱུན་གྱི་འཕྲིན་སྦྱོར་རིགས་སྣ་ཚོགས་ལ་བརྡབ་གསིག་ཆེན་པོ་ཐེབས་ཀྱིན་པའི་སྐབས་འདིར། སྤྱི་དམངས་འཕྲིན་སྦྱོར་རམ་མི་སྒེར་འཕྲིན་སྦྱོར་(We Media)གྱི་རིགས་ཆར་རྗེས་ཀྱི་ཤྭ་མོ་བརྡོལ་བ་བཞིན་ཆེས་ཆེར་འཕེལ་གྱིན་པ་ཀུན་གྱི་མཁྱེན་གསལ་ལྟར་རེད། དེ་ཡང་བརྙན་འཕྲིན་དང་རླུང་འཕྲིན། དུས་དེབ་དང་ཚགས་པར་ཙམ་དུ་མ་ཟད། ཐ་ན་དྲ་རྒྱ་ཡང་སྲོལ་རྒྱུན་གྱི་འཕྲིན་སྦྱོར་ལྟ་བུར་འགྱུར་དང་འགྱུར་གྱིན་པའི་གནས་སྟངས་འོག །ངེད་པྲ་དྲ་ཚང་ནས་ཀྱང་དྲ་རྒྱའི་དུས་རབས་ཀྱི་འཕུར་འགྲོས་བཞིན་དྲ་རྒྱ་འདི་གའི་ཡན་ལག་བརྒྱུད་ལམ་གྱི་ཚུལ་དུ། ཞིན་ལང་པོད་ཐུང་དང་པྲ་དྲའི་འཕྲིན་སྟེགས། ཐུན་ཞོན་བརྙན་མཛོད། པྲ་དྲའི APP སོགས་བསྟུད་མར་བཟོས་ཤིང་། རིམ་བཞིན་དེ་དང་འབྲེལ་ཡོད་ཀྱི་བརྒྱུད་ལམ་གཞན་ཡང་གསར་སྤེལ་བྱེད་འཆར་ཡོད།
ཞིན་ལང་པོད་ཐུང་ (藏语喳喳网) དུ་བོད་རྒྱ་ཡིག་རིགས་གཉིས་ཀའི་ལམ་ནས་བོད་ཕྱི་ནང་གི་གློག་བརྙན་དང་འབྲེལ་བའི་གསར་འགྱུར་དང་། འཛམ་གླིང་ཤར་ནུབ་ཀྱི་གློག་བརྙན་ཡག་ཤོས་དག་ངོ་སྤྲོད། དེ་བཞིན་པྲ་དྲའི་ནང་དོན་གསར་ཤོས་དག་བརྒྱུད་སྤེལ་དང་། སྐད་འཕྲིན་སྤྱི་སྟེགས་ (Filmtbt) སུ་གཙོ་བོ་བོད་ཡིག་གི་ལམ་ནས་གློག་བརྙན་གཙོས་གླུ་གར་རོལ་མོ་དང་། པར་བརྙན་སོགས་སྒྱུ་རྩལ་བརྩམས་ཆོས་ཀྱི་རིགས་སུ་གྱུར་པ་རྣམས་ཁྱབ་སྤེལ་བྱེད་ཀྱིན་ཡོད། དེ་མིན་པྲ་དྲའིAPPནི་ལེའུ་དང་པོའི་སྐབས་སུ་གླེང་ཟིན་པ་དེའོ། །ད་དུང་འཕྲིན་ལམ་གཞན་དག་ཀྱང་ཡོད་དེ། འདིར་རེ་རེ་བཞིན་ངོ་སྤྲོད་པའི་ངལ་བ་མི་བྱའོ། །
མདོར་ན། པྲ་དྲའི་མི་སྒེར་འཕྲིན་སྦྱོར་(自媒体)གྱིས་དྲ་རྒྱའི་ཨ་མ་འདི་ཉིད་ལ་བརྟེན་ནས་ཆ་འཕྲིན་ཞབས་ཞུ་འདོན་སྤྲོད་བྱེད་ཀྱིན་ཡོད་ལ། འདིར་བརྟེན་ནས་པྲ་དྲ་གསར་དུ་ངོ་ཤེས་ཤིང་རིམ་བཞིན་འབྲལ་མི་ཐུབ་པའི་གྲོགས་པོར་གྱུར་པའང་ཤིན་ཏུ་མང་ངོ་། །
བཞི་པ། བྱེད་སྒོ་སྐོར།
པྲ་དྲ་སྤྱི་ཁྱབ་རྩོམ་སྒྲིག་ཁང་ནས་བརྙན་ཞེན་པ་རྣམས་དང་ཐག་ཉེ་རུ་བཅར་ཆེད། ད་སྔ་བར་དངོས་བརྒྱུད་གཉིས་ནས་གློག་བརྙན་དང་འབྲེལ་བའི་བྱེད་སྒོ་སྣ་ཚོགས་ཤིག་སྤེལ་མྱོང་བ་ལ་ཀུན་གྱིས་དགའ་མོས་དང་དང་དོད་ཆེན་པོ་བྱས་སོང་། འདིར་བྱེད་སྒོ་ཁག་རེ་རེ་བཞིན་ངོ་སྤྲོད་མདོར་བསྡུས་ཤིག་བྱས་ན། 1)གློག་བརྙན་བཅུ་རེ་འོས་སྦྱོར། ༢༠༡༤ལོར། གློག་བརྙན་པ་དང་གློག་བརྙན་ལ་ཉམས་ཞིབ་གནང་མཁན་མི་སྐོར་ཞིག་ལ་རང་ཉིད་ཆེས་དགའ་སའི་གློག་བརྙན་བཅུ་རེ་བདམས་ཏེ་འོས་སྦྱོར་བྱ་བའི་བྱེད་སྒོ་ཞིག་སྤེལ་བ་ལ། སྔ་ཕྱིར་ཧྥི་རན་སི་རོ་བྷེན་དང་འཆིང་གྲོལ། པདྨ་ཚེ་བརྟན། ལྡོང་བུ། ཆགས་མེད་རིན་པོ་ཆེ། ཆོས་ཉིད་དབང་མོ་བཅས་མཉམ་ཞུགས་གནང་བ་དང་སོ་སོས་གློག་བརྙན་ངོ་སྤྲད། 2) འབྲོག་པའི་ངག ། ༢༠༡༦ལོར། ངེད་དྲ་བ་དང་འཚོ་བ་ཞེས་པའི་ཞོ་ལས་སྤྱི་གཉེར་ཁང་གཉིས་མཉམ་འབྲེལ་བྱས་ཏེ་འབྲོག་པའི་འཚོ་བ་བརྗོད་བྱ་བྱས་པའི་དངོས་བཤུས་གློག་བརྙན་སྐོར་ཞིག་པེ་ཅིང་ནས་གཟིགས་འབུལ་བྱ་བའི་བྱེད་སྒོ་སྤེལ། 3) G སྟོང་གསུམ་ཅན་གྱི་གློག་བརྙན་མཁོ་འདོན། ༢༠༡༦ལོར་དྲ་ལམ་བར་སྟོང་བརྒྱུད་ནས་ཤོང་ཚདGསྟོང་གསུམ་ཅན་གྱི་བརྙན་མཛོད་ཅིག་ལས་ལྟད་མོ་བར་གང་མཁོ་རྣམས་ཕངས་པ་མེད་པར་བརྙན་འགྱེད་བཏང་། 4) དུས་བསྟུན་གློག་བརྙན་འོས་སྦྱོར། པྲ་དྲ་ཤར་གཏོང་བྱས་པའི་ལོ་དེ་ནས་བཟུང་ཡུལ་དང་དུས་མི་འདྲ་བར་དམིགས་ནས་དེ་དང་འཚམ་པའི་གློག་བརྙན་འོས་སྦྱོར་བྱས་ཡོད། དཔེར་ན་ས་ག་ཟླ་བར་ལྟ་རྒྱུའི་གློག་བརྙན་དང་མཐར་ཕྱིན་སློབ་མ་རྣམས་ལ་ཕུལ་བའི་ལེགས་སྐྱེས། དགེ་རྒན་དུས་ཆེན་ལ་ལྟ་རྒྱུའི་གློག་བརྙན། དགའ་ལྡན་ལྔ་མཆོད་ཉིན་ལྟ་རྒྱུའི་གློག་བརྙན་སོགས་ལྟ་བུའོ། །
ལྔ་པ། བོད་ཀྱི་གློག་བརྙན་དྲ་རྒྱ་ཆེ་ཤོས།
འདིར་ཆེད་དུ་བོད་ཀྱི་གློག་བརྙན་ཆེ་ཤོས་ཞེས་འབོད་དགོས་དོན་ནི། པྲ་དྲའི་ཕྱི་ནང་གསང་གསུམ་ལ་ཆེ་བ་གསུམ་གྱི་ཁྱད་ཆོས་དང་ལྡན་པས་སོ། །
1) དྲ་ངོས་མཛེས་ཆ་ཆེ་བ། དེ་ཡང་པྲ་དྲའི་གདོང་ཤོག་གི་དབྱིབས་དང་ཁ་དོག་གཉིས་ཆ་ནས་དཔྱད་པ་སྔོན་དུ་སོང་སྟེ་ཇུས་འགོད་བྱས་པ་ནི། གདོང་ཤོག་སྤྱིའི་ཆ་ནས་གསུམ་སྡུར་གཅིག་གི་དབྱེ་ཐབས་སྤྱད་དེ་དྲ་ངོས་ཀྱི་ཆ་གཉིས་སུ་ལེ་ཚན་གཙོ་བོ་དག་དང་། ཆ་གཅིག་ལ་ཞར་གཏོགས་ཀྱི་ལེ་ཚན་ཁག་བཀོད་ཡོད། དེ་བཞིན་ས་མིག་དག་ཀྱང་ཆེ་ཆུང་རན་ལ་པར་སྣ་ཚོགས་ཀྱི་ཕྲས་བརྒྱན་ཡོད་པས། མཛེས་དཔྱོད་ཀྱི་ཉམས་དང་ཨེ་འཚམ་འཚམ་ལ་འབད་ཡོད། དྲ་རྒྱའི་ཁ་དོག་གི་ཆ་ནས་རྨང་གདན་དཀར་པོ་དང་དབུ་ཤོག་ལྗང་གུ །དྲ་རྟགས་སེར་པོ་བཅས་ཡིན། དཀར་པོས་དག་གཙང་དྲི་མ་མེད་པ་མཚོན་ཏེ། ལྷག་བསམ་དཀར་པོས་དྲ་རྒྱ་འདི་གཉེར་ཏེ་བོད་ཀྱི་གློག་བརྙན་ལས་རིགས་ལ་སྲི་ཞུ་སྒྲུབ་ཀྱིན་པ་མཚོན་པ་དང་། ལྗང་གུས་གློག་བརྙན་རིག་གནས་ལ་ནམ་ཡང་གསོན་ཤུགས་འབར་ནས་ཡོད་པ་མཚོན་ཡོད། སེར་པོས་ནི་ཞི་རྒྱས་དབང་གྲགས་ལས་རྒྱས་པ་མཚོན་ཏེ། དྲ་ཚིགས་འདི་ཡུན་ནས་ཡུན་དུ་དར་ཞིང་རྒྱས་ཡོང་བ་དང་རྒྱས་རྒྱུ་ཡིན་པ་མཚོན་ནོ། །
2) ནང་དོན་ཁྱབ་རྒྱ་ཆེ་བ། ནང་དོན་གྱི་ཆ་ནས་གློག་བརྙན་འདྲ་མིན་གྱི་ངོ་སྤྲོད་དང་། རྒྱུན་ཤེས། གཞུང་ལུགས་སྐོར་གྱི་རྨང་གཞིའི་ཤེས་བྱ། བརྙན་དཔྱད་སྐོར། གློག་བརྙན་སྐོར་གྱི་བརྡ་ཆད་ཀྱི་ལོ་ཙཱ་དང་གཅིག་གྱུར་གྱི་གནད་དོན། བརྙན་དང་པར་གྱི་སྐོར། བོད་དང་འབྲེལ་ཡོད་ཀྱི་གློག་བརྙན་དག་གི་གྲངས་མཛོད་སྐོར་བཅས་རྩ་བའི་ཆ་ནས་གློག་བརྙན་རིག་པའི་ཁྱབ་ཁོངས་ཧྲིལ་བོར་བསྲིངས་ཡོད་པའི་ཁུལ་དུ་ཡོད། ངེད་ཅག་ནས་ཀྱང་པྲ་དྲ་འདི་ཉིད་གློག་བརྙན་ཕྱོགས་ཀྱི་ཤེས་བྱ་སྣ་ཚོགས་ཚོགས་འདུས་ཡོད་པ་ཞིག་ཏུ་ཡོང་བར་འབད་བཞིན་ཡོད། སྐད་རིགས་ཀྱི་ཆ་ནས་ཀྱང་བོད་ཡིག་གཙོས་རྒྱ་ཡིག་དང་དབྱིན་ཇིའི་ཆེད་རྩོམ་ཡག་ཤོས་དག་བཀོད་པའི་ལེ་ཚན་ཀྱང་བཟོས་པས། པྲ་དྲ་འདི་ཉིད་དུ་ཡིག་རིགས་གསུམ་ལྡན་ཡོད་ཅེས་བརྗོད་ཀྱང་ཆོག་སྙམ།
3) བར་སྟོང་ཤོང་ཚད་ཆེ་བ། པྲ་དྲའི་ནང་ཡི་གེ་དང་འདྲ་པར་ཕུད། བརྙན་གྱི་ཟིན་ཚད་ཤིན་ཏུ་མང་བས་དྲ་བའི་བཞུར་ཚད་(流量)མཐོ་ཞིང་། ལེ་ཚན་གྱི་གྲངས་མང་བས་གཞི་གྲངས་མང་ལ་བར་སྟོང་གི་ཤོང་ཚད་ཀྱང་ཆེ་ཙམ་ཡོད། སྐབས་རེར་དྲ་བའི་ནང་དོན་དག་ལ་ལྟ་མཁན་མང་དྲགས་པས། གཏན་ཁེལ་གྱི་བཞུར་ཚད་ལས་འགོངས་ཏེ་དྲ་ཁྲལ་ལྷག་མ་འཇལ་དགོས་ཀྱང་ཐུག་གི་ཡོད། ད་ལོའི་ཟླ་བདུན་པའི་ནང་དགྲམ་འགྱུར་གྱི་པར་གཞི་གསར་པར་བར་སྟོང་དེ་ལས་ཀྱང་ཆེ་རུ་བསྐྱེད་དེ། མི་སྒེར་ཐོ་འགོད་དང་གྲངས་མཛོད་ཞིབ་ཆ་བཟོས་ཡོད་པས། དེའི་ཐད་ནས་ང་ཚོས་གང་ཐུབ་ཅི་ཐུབ་སྒོས་ལྟ་མཁན་དག་གི་རེ་བ་བསྐོང་ཨེ་ཐུབ་ལ་འབད་བཞིན་ཡོད།
མདོར་ན། པྲ་དྲ་ནི་བོད་ཀྱི་གཞོན་སྐྱེས་བརྙན་ཞེན་པ་སྐོར་ཞིག་གིས་བོད་སྐད་བོད་ཡིག་གི་ལམ་ནས་བོད་ཀྱི་གློག་བརྙན་དར་སྤེལ་ལ་དམིགས་ནས་གཉེར་གྱིན་པའི་ཞབས་ཞུ་རང་བཞིན་གྱི་དྲ་རྒྱ་ཞིག་ཡིན་ལ། ད་ལྟ་དྲ་རྒྱར་ལས་མི་གཏན་ཁེལ་བཅུ་དྲུག་ཡོད་ཅིང་། ངེད་ཅག་གིས་ཕྱོགས་ཡོངས་ནས་ད་ལོར་དགྲམ་འགྱུར་གྱི་དྲ་རྒྱའི་པར་གཞི་གསར་པར་གྲ་སྒྲིག་བྱེད་ཀྱིན་ཡོད། འདི་ཡང་ངེད་ཅག་བརྙན་ཞེན་པ་རྣམས་ཀྱི་གཞོན་པའི་ལང་ཚོ་ངོམ་ས་ཞིག་དང་། དྲ་རྒྱའི་ལམ་གྱི་བོད་ཀྱི་གློག་བརྙན་སྡིངས་ཆ་ཞིག་ཡིན་པས་ན། འདིར་ཆེད་དུ། ལོ་ངོ་ལྔ་རིང་ལ་ངེད་དྲ་རྒྱར་རྒྱབ་སྐྱོར་བྱེད་མཁན་གྱི་སྡེ་ཁག་དང་མི་སྒེར། དྲ་རྒྱའི་ནང་རྒྱུན་པར་རྩོམ་སྐུར་ཡོང་མཁན་གྱི་རྩོམ་པ་པོ་དང་དྲ་རྒྱར་དོ་སྣང་བྱེད་མཁན་གྱི་ཀློག་པ་པོ་དག་ལ་ཞེ་བསམ་པའི་གཏིང་ནས་བཀའ་དྲིན་ཆེ་ཞུས་པའོ། །
ཏིང་འཛིན་བཀྲ་ཤིས་ཀྱིས།
༢༠༡༨ལོའི་ཟླ་༥པའི་ཚེས་༡༩ཉིན།
ཐམས་ཅད་བཀྲ་ཤིས་པར་གྱུར་ཅིག་གུ།
ཟུར་བཀོད། ལོ་གསུམ་རིང་སྔ་ཕྱིར་བཟོས་པའི་པྲ་དྲ་ཡི་རྟགས་(LOGO)སྣ་ཚོགས། http://www.filmtbt.com/abouts/other/2016-08-28/559.html